
Il‑Minuti tas‑Seduta 196, li saret fis‑17 ta’ Jannar 2024, ġew ikkonfermati.


[bookmark: _Toc240360627]INFORMAZZJONI MIS‑SEDJA

L-ISPEAKER (Onor. Anġlu Farrugia): Inqiegħed fuq il‑Mejda tal‑Kamra:

Rapport tal‑parteċipazzjoni tal‑Onor. Amanda Spiteri Grech u l‑Onor. Alex Muscat fil‑21 Laqgħa tal‑Ħarifa tal‑Assemblea Parlamentari tal‑OSCE li nżammet f’Yerevan, l‑Armenja, bejn it‑18 u l‑20 ta’ Novembru 2023; u

Kopja tal‑Erbatax‑il Volum tal‑pubblikazzjoni Is‑Sedja Titkellem maħruġ mill‑Parlament ta’ Malta.


[bookmark: _Toc240360628]
MISTOQSIJIET - TWEĠIBIET ORALI

MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – KARIGI U POŻIZZJONIJIET

199. L-ONOR. KAROL AQUILINA staqsa lill- Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jagħti lista tal-karigi u pożizzjonijiet kollha fi ħdan il-Ministeru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni inkluż ta’ kull entità, dipartiment u awtorità li jaqgħu taħt ir-responsabbiltà tiegħu u li fid-data li tiġi mwieġba din il-mistoqsija parlamentari fihom hemm impjegati persuni fuq bażi ta’ person of trust jew position of trust, u għal kull kariga/pożizzjoni jgħid kemm-il persuna hemm impjegata fuq din il-bażi fil-kariga u/jew pożizzjoni u x’inhu t-total tal-ispiża tal-pagi, fuq bażi annwali, fil-karigi u/jew pożizzjonijiet rispettivi?

[bookmark: _Hlk117671385]ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): L-informazzjoni hi skont il-manwal li kopja tiegħu diġà tpoġġiet fuq il-Mejda tal-Kamra.

L-ISPEAKER: L-Onor. Naomi Cachia, mistoqsija supplimentari.

ONOR. NAOMI CACHIA: Sur President, jista’ l-Ministru jgħid x’inhi s-sitwazzjoni fl-Università u fl-MCAST fil-kuntest tad-direttivi u anke l-inċertezzi li, sfortunatament, dawn iġibu magħhom għall-istudenti? Jista’ jispjega aħjar x’se tkun it-triq ’il quddiem?

L-ISPEAKER: Il-Ministru Clifton Grima.

ONOR. CLIFTON GRIMA: Sur President, is-sitwazzjoni ġewwa l-MCAST kif ukoll l-Università għandha diversi aspetti li huma simili għal xulxin, però mhumiex identiċi. Se nibda bl-Università. 

Waqt il-ħin tal-mistoqsijiet parlamentari diġà kelli l-okkażjoni li nispjega r-realtà li l-awtonomija tal-Università kienet qed tiġi rispettata u għalhekk, fin-negozjati mal-Unjoni Ħaddiema Magħqudin (UĦM) ma kienx hemm żblokk. Irrid ngħid li bir-rieda tajba ta’ kulħadd, anke wara intervent tal-Ministeru sabiex iressaq il-partijiet lejn xulxin, ħdimna, irsistejna u flimkien instabet it-triq ’il quddiem. Huwa minn ewl id-dinja li d-direttivi kienu qegħdin jaffettwaw l-istudenti għaldaqstant u dawn ġew irtirati. Minn hawn irrid nirringrazzja lil dawk kollha involuti, inkluż ir-rappreżentanti tal-ħaddiema, f’dan il-każ il-UĦM, li fehmu li t-triq ’l quddiem hija waħda ta’ djalogu u ta’ ħidma kollettiva u sfiqa. 

L-istess fir-rigward tal-MCAST. Fix-xhur li għaddew, waqt in-negozjati mal-Malta Union of Teachers (MUT), għax qegħdin nitkellmu dwar il-letturi, irrispettajna l-awtonomija tal-MCAST. Hemmhekk ukoll kien hemm diversi punti li ma kienx hemm żblokk dwarhom u għalhekk kien hemm l-intervent tal-Ministeru. Tkellimna mal-partijiet ikkonċernati. Dalgħodu kien hemm laqgħa bejn l-MCAST u l-MUT. L-MUT se tmur lura fl-istrutturi interni tagħha sabiex tiftiehem mal-membri tagħha fuq dik li hija triq ’il quddiem. Illejla stess il-Ministeru se jerġa’ jiltaqa’ mal-istess Union sabiex nitkellmu b’mod dirett fuq il-ftehim kollettiv tal-MCAST. 

Sur President, rigward il-ftehim settorjali, kif diġà kelli l-okkażjoni li nirrapporta lil din il-Kamra, għaddejjin diskussjonijiet fuq żewġ livelli. Għandek id-diskussjoni fuq l-aspett finanzjarju u d-diskussjoni fuq it-test marbut mal-istess ftehim kollettiv li mixjin b’mod parallel. Waħda ma teskludix lill-oħra, imma hemmhekk mixjin ukoll.

L-ISPEAKER: L-Onor. Mark Anthony Sammut, mistoqsija supplimentari. 

ONOR. MARK ANTHONY SAMMUT: Sur President, nirreferi lill-Ministru għall-mistoqsija parlamentari 14906 li hija l-għaxar darba li qed iweġbini li t-tweġiba se tingħata f’seduta oħra. Pubblikament kulħadd jaf li l-Ministru huwa l-aktar Ministru hawn ġew li tant iħoss li mhuwiex kontabbli, li ma jagħtix tweġibiet għad-domandi parlamentari li jsirulu, mhux mill-Oppożizzjoni, imma mill-poplu Malti u Għawdxi. Waħda mir-raġunijiet li ġab lill-midja kienet għax ġieli jdum jiġbor l-informazzjoni u jrid ikun ċert li l-informazzjoni hija tajba. F’dan il-każ qed nitlob lill-Ministru biss il-pagi ta’ tmien persuni u ma nistax nifhem għalfejn għandhom jgħaddu tliet xhur biex tingħata risposta! Jista’ l-Ministru jagħti kelma li se jkun qed jagħti l-informazzjoni dettaljata sas-seduta li jmiss?

L-ISPEAKER: Il-Ministru.

ONOR. CLIFTON GRIMA: Sur President, l-Onor. Interpellant għamel referenza għall-fatt li jien tkellimt mal-midja u għamilt referenza għan-numru ta’ tweġibiet li nagħti. Huwa ċar daqs il-kristall li weġibt mijiet ta’ mistoqsijiet. Noqgħod mat-tweġiba li tajt li kif ikolli l-informazzjoni li jien inħoss li hija waħda idonea, inkun nista’ nqegħedha fuq il-Mejda tal-Kamra, sabiex imbagħad ħadd ma jipprova jipponta subgħajh u jgħid li xi ħadd ipprova jiżgwida lill-Kamra.

L-ISPEAKER: L-Onor. Katya de Giovanni, mistoqsija supplimentari.

ONOR. KATYA DE GIOVANNI: Sur President, ftit ilu kellna l-inawgurazzjoni tal-Kumpless Sportiv tal-Marsa u stajna naraw ċerti xogħlijiet li saru. Fuq il-mezzi tax-xandir kien hemm ukoll spettaklu mill-isbaħ tal-ġinnastika. Jista’ l-Ministru jispjega lill-Kamra x’inhuma l-pjanijiet għal dan l-istess kumpless sportiv? Jista’ jgħid ukoll xi pjanijiet oħra hemm għal dan il-qasam?

L-ISPEAKER: Il-Ministru.
 
ONOR. CLIFTON GRIMA: Sur President, din hija mistoqsija pertinenti ħafna. Il-Marsa hija lokalità li fiha inawgurajna numru ta’ proġetti sportivi li jgawdi minnhom il-pubbliku inġenerali. Huwa ta’ pjaċir li l-ġimgħa l-oħra inawgurajna fażi oħra minn dan il-hub sportiv. Aħna qegħdin nittrasformaw iż-żona tal-Marsa magħrufa bħala l-Marsa tal-Ingliżi – għaliex ma tantx kienu jħarsu b’mod tajjeb lejn Maltin li jersqu lejn dawk l-akkwati, imma dik hija storja oħra – b’investiment ta’ €5.5 miljun u ftit ilu inawgurajna fażi oħra marbuta mal-aspett tal-amministrazzjoni tal-assoċjazzjonijiet sportivi. 

Hemmhekk għall-ewwel darba se jkun hemm uffiċini għal aktar minn assoċjazzjoni waħda biex ikunu jistgħu jiltaqgħu u jkollhom ċentru li minnu jamministraw l-assoċjazzjoni tagħhom. Qed nirreferi għall-ġinnastika, għar-rugby, għall-baseball u għas-softball. L-ewwel darba li dħalt f’din il-binja kien fl-2018. Kienet binja mitluqa u dilapidata u kienet anke bejta għal numru ta’ abbużi li kienu evidenti. Il-fatt li f’dawn il-ġranet rajna tfal u amministraturi sportivi jibbenefikaw minn dan l-investiment hija xi ħaġa oħra li tagħmlilna ġieħ. 

Dan hu kumpless sportiv tal-ogħla livell, Sur President. Qabel, għal xi faċilità ta’ dan it-tip ta’ livell konna ngħidu li qisha ta’ barra. Illum il-ġurnata qed naraw b’mod regolari dawn it-tip ta’ faċilitajiet. Tajjeb ngħid ukoll li l-kumplessi sportivi ta’ SportMalta fl-aħħar għaxar snin ittripplaw. 

Barra  minn hekk, biswit l-istess faċilità li ġiet inawgurata hemm proġett ieħor għaddej bħalissa. Ftit ’il bogħod hemm il-Matthew Micallef St. John Stadium tal-atletika u hemmhekk l-ewwel kien hemm upgrade tat-trakka tal-ġiri, imbagħad upgrade tal-faċilità sportiva li f’kollox jammontaw għal stadium. Ngħid ukoll li biswit din il-faċilità li inawgurajna proprju nhar il-Ġimgħa għandek faċilità oħra, l-1903 building, li se jkun qiegħed iservi bħala clubhouse għall-players u amministraturi tar-rugby ġewwa pajjiżna. 

L-ISPEAKER: L-Onor. Ivan Castillo, mistoqsija supplimentari.

ONOR. IVAN CASTILLO: Sur President, il-Ministru rrisponda dwar l-iżblokk li kien hemm mal-UĦM Voice of the Workers fir-rigward tat-tilwima industrijali min-naħa tal-Università. Jista’ jgħid kemm hemm minn dawk l-affarijiet li talbu l-UĦM Voice of the Workers li sar qbil fuqhom? 

Hemm ukoll it-tilwima industrijali li għamlet l-MUT f’Ottubru, meta ma kienx ikun hemm effett negattiv fuq l-istudenti u li sfortunatament bqajna għaddejjin biha u qegħdin fis-sitwazzjoni li qegħdin. Qed nieħu pjaċir nisma’ li llejla se jerġgħu jsiru xi laqgħat. Sa fejn naf jien, kien għad m’hemmx risposta fuq il-parti tal-finanzi, li aħna nafu li hija l-aktar parti li ddum tiġi diskussa.

Il-Ministru qal li qed isiru laqgħat fuq dak li hemm miktub bħala kundizzjonijiet. Jista’ allura jgħid jekk, b’mod parallel, hux qed isiru wkoll diskussjonijiet fuq il-finanzi? Jista’ l-Ministru jassigura lil dawn l-istudenti li se jsiru l-korrezzjonijiet tal-eżamijiet u l-assignments li għandhom? Jistgħu jserrħu rashom l-istudenti li se jkunu qegħdin jagħmlu l-eżamijiet u li dawn se jkunu qegħdin jiġu ikkoreġuti? 

L-ISPEAKER: Il-Ministru.

ONOR. CLIFTON GRIMA: Sur President, l-Onor. Interpellant għadu kemm staqsa dwar negozjati anke mal-UĦM. Naħseb li dawn il-mistoqsijiet huma pertinenti ġaladarba jiġi ffirmat il-ftehim u jkun kollox magħluq. Dan sabiex wieħed mhux biss jirrispetta n-negozjati li jkunu għaddejjin imma anke jkun etiku dwar dak li jkun qed jiġi diskuss madwar il-mejda. 

Min-naħa l-oħra, kif kelli ċans inwieġeb lill-Onor. Cachia dwar dak li għandu x’jaqsam mal-ftehim kollettiv mal-MUT fir-rigward tal-letturi tal-MCAST, jien dejjem irrispettajt l-indipendenza tal-entità kkonċernata, l-istess kif għamilt mal-Università. Nintervjeni meta verament nara li ma jkunx hemm żblokk. 

Jekk tistaqsi lill-MUT jitaqgħux mal-Ministeru – u mhux qed ngħid mal-Ministru – jgħidulek li iva, u b’mod regolari, fuq diversi aspetti li jħarsu lejn l-edukazzjoni primarja, medja, sekondarja u anke terzjarja. Kif diġà għedt, dalgħodu kien hemm laqgħa bejn l-MCAST u l-MUT u ma niddejjaq xejn li llejla se jerġa’ jkun hemm laqgħat il-Ministeru sabiex l-ewwel nett wieħed jikkonsolida kull progress li seta’ sar u wieħed jara kif jista’ jsib kompromess bejn l-interessi tal-letturi u tal-istudenti li żgur ma jeħdux gost li jkun hemm tilwim industrijali. Jien immur regolarment l-MCAST mingħajr il-midja u nkun bilqiegħda anke fejn l-istudenti u l-letturi li ħafna minnhom huma ħbieb tiegħi. Ir-realtà hi li aħna kollha li ninsabu madwar il-mejda rridu li jingħalaq kapitlu ieħor. 

L-Onor. Interpellant irrefera għall-ftehim u l-aspett finanzjarju. B’differenza minn kif ġie negozjat il-ftehim kollettiv settorjali li jħares lejn l-edukaturi tal-primarja u tas-sekondarja, fejn id-diskussjoni kienet għaddejja b’mod parallel fuq iż-żewġ partijiet differenti tal-ftehim kollettiv, fil-każ tal-MCAST il-partijiet konċernati numru ta’ xhur ilu ftehmu li l-ewwel ikun hemm qbil fuq it-test tal-ftehim, imbagħad jitkellmu fuq il-finanzi. Jien infurmat li dalgħodu kien hemm laqgħa, u għandu jkun hemm laqgħat oħra fil-ġranet li ġejjin barra dik li semmejt illejla, u għalhekk wieħed jawgura li jintlaħaq il-ftehim. Nafu li dawk kollha involuti żgur, mhux forsi, għandhom għal qalbhom l-edukazzjoni.

L-ISPEAKER: L-Onor. Rosianne Cutajar, mistoqsija supplimentari.

ONOR. ROSIANNE CUTAJAR: Sur President, skont l-aħħar ċensiment jirriżulta li f’Malta hawn madwar 4% tal-popolazzjoni li huma illitterati, ċjoè ma jafux jiktbu u jaqraw. Skont l-attivist u avukat Dr Andrew Borg Cardona, dawn huma kollha Laburisti. X’inhija l-opinjoni tal-Ministru dwar dan? Għandu l-Ministru xi studju li minnu toħroġ din l-informazzjoni?

L-ISPEAKER: Il-Ministru.

ONOR. CLIFTON GRIMA: Sur President, meta tara stqarrija bħal dik, ma nafx jagħtikx il-biki jew jagħtikx id-daħk! Emminni! Ċert, jew għall-inqas nispera li kull membru li hawn f’din il-Kamra ma jaqbilx ma’ dak it-tip ta’ stqarrija elitista, klassista u kważi kważi razzista. Ma naħsibx li huwa kumment ġust. Anzi nistenna li meta jkun hemm dik it-tip ta’ rettorika jkun hemm kundanni anke pubbliċi, u li wieħed ma jiddejjaqx li jagħmel kundanni fejn ikun hemm il-lok u l-mument opportun għalihom. 

Onestament l-eħfef ħaġa li nista’ nagħmel hawnhekk hija li noqgħod nikkwota figuri ta’ entitajiet internazzjonali li jħarsu, pereżempju, lejn in-numru ta’ early school leavers. Minkejja l-kritika kollha, minkejja l-attakki, kultant anke inġusti, fuq ix-xogħol li qiegħed isir f’dan is-settur, irridu ngħidu li fl-aħħar għaxar snin l-ammont ta’ early school leavers naqas bin-nofs. Kważi lħaqna l-medja Ewropea. Jekk tgħidli jekk iniex sodisfatt, ngħidlek li le. Nistgħu nagħmlu ħafna aktar. 

Illum kelli l-opportunità li niltaqa’ ma’ numru ta’ stakeholders li huma nies li ġejjin minn setturi differenti tas-soċjetà tagħna. Dawn kollha kemm huma faħħru l-mod ta’ kif bnejna d-dokument li permezz tiegħu morna għal konsultazzjoni pubblika dwar l-istrateġija għall-edukazzjoni ġewwa pajjiżna. Aħna morna għand l-istakeholders u tlabniehom jgħidulna xi jridu mill-istrateġija għall-edukazzjoni ta’ pajjiżna u x’viżjoni għandhom. Rajna li mmorru għand in-nies, għand il-poplu, u naraw fejn irridu naslu. Huwa ċar ukoll li l-qafas ta’ din l-istrateġija jħares lejn l-istrateġiji l-oħra tal-pajjiż sabiex flimkien jibnu u jaraw fejn irridu mmorru. 

Dan juri biċ-ċar ħafna li rridu nimxu pass aktar lil hinn. Jiġifieri filwaqt li llum għandna sistema li tikkumpensa fejn hemm in-nuqqasijiet, aħna rridu naslu għal sistema li tipprevjeni dawn it-tip ta’ istanzi. Din is-sistema tintlaħaq biss billi ssir analiżi kontinwa tal-istudenti tagħna, billi wieħed jifhem il-kapaċitajiet differenti ta’ kull tifel u tifla, u billi wieħed joħloq l-ambjent neċessarju sabiex l-edukatur ikun kapaċi jagħraf il-kwalitajiet u jkun jista’ jaħdem b’sapport sħiħ fil-klassi u anke barra l-klassi sabiex ngħinu lil dawn it-tfal. 

Sur President, għal dak li għandu x’jaqsam mal-litteriżmu, illum il-ġurnata t-terminu litteriżmu evolva ħafna. Fost oħrajn għandek il-litteriżmu finanzjarju u l-litteriżmu diġitali, u mbagħad il-litteriżmu tradizzjonali fejn wieħed ikun jaf jaqra u jikteb. Hemmhekk qegħdin ngħidu li b’mod immedjat għandu jkun hemm aktar programmi u aktar investiment sabiex it-tfal minn età bikrija, saħansitra fit-tieni sena, inkunu nistgħu nagħtuhom l-għajnuna kollha neċessarja ħalli jkun kapaċi jaqraw u jiktbu u ma jħossuhomx ħuta barra mill-ilma waqt li jkunu qed jattendu s-sistema edukattiva tagħna.

L-ISPEAKER: L-Onor. Janice Chetcuti, mistoqsija supplimentari.

ONOR. JANICE CHETCUTI: Sur President, jien, bħala eks għalliema, nemmen ħafna li l-edukazzjoni u l-isport imorru dejjem id f’id. Nemmen li l-isport jgħin lit-tfal jirrilassaw u għaldaqstant ikunu jistgħu jmorru aħjar anke fis-suġġetti akkademiċi. Din il-ġimgħa ltqajt ma’ grupp ta’ studenti li huma wkoll sportivi u li saħansitra jirrappreżentaw lil pajjiżna fid-dixxiplini li huma jitħarrġu fihom. Dawn kienu ftit inkwetati. Fil-fatt, għamilt anke sensiela ta’ mistoqsijiet f’dan ir-rigward, u l-Ministru weġibni wkoll u napprezza. 

Hemm studenti li jkunu qed jirrappreżentaw lil Malta li jittieħdu barra minn Malta biex jipparteċipaw f’xi kompetizzjoni jew anke ġieli jinġabru ġewwa lukandi biex jikkonċentraw b’mod totali fuq it-taħriġ tagħhom. Jista’ l-Ministru jserraħ ras il-ġenituri kif ukoll ras dawn l-istudenti li s-sistema preżenti tikkumpensa għal-lezzjonijiet li ma jkunux qegħdin jattendu? Kif inhi s-sistema preżenti, qiegħda tara li jimtela dan il-vojt u li dawn l-istudenti ma jkunux qegħdin jitilfu mill-istudju? Sfortunatament ikun hemm anke deadlines li forsi mhux dejjem ikunu jistgħu jilħquhom. Għaldaqstant jista’ l-Ministru jgħid kif qed tgħinhom is-sistema preżenti llum?

L-ISPEAKER: Il-Ministru.
ONOR. CLIFTON GRIMA: Sur President, mistoqsijiet pertinenti ħafna li naħseb li huwa importanti li wieħed iwieġeb anke billi forsi jkollna aktar ħin minn dawn il-ftit minuti li għandna llum. 

Jekk wieħed jara s-sistema edukattiva ta’ pajjiżna kif evolviet matul is-snin, imma b’mod partikolari fl-aħħar snin, isib li l-isport ġie elevat għal livell ta’ Ministeru proprju fi ħdan il-Ministeru tal-Edukazzjoni. Dan għaliex nemmnu li l-edukazzjoni għandha tkun sħiħa u li l-isport għandu jkun parti minn dan l-iżvilupp tat-tfal tagħna għaliex kif qalet l-Onor. Interpellant, l-isport jgħin fl-iżvilupp tal-kwalitajiet tat-tfal tagħna u jgħinhom anke jiksbu riżultati akkademiċi importanti. Aħna rajna li jkollna diversi inizjattivi u programmi li jħarsu lejn l-isport. Illum il-ġurnata, minn ħolma ta’ għaxar snin ilu, l-Iskola Nazzjonali tal-Isport qed tipproduċi l-atleti. 

Għandna x-xorti li għandna eks studenti ta’ din l-istess skola li llum qegħdin jipprattikaw l-isport tagħhom barra minn xtutna u dak diġà jibda juri l-livell. L-ewwel studenti li ħarġu minn dik l-iskola uħud minnhom komplew għall-edukazzjoni terzjarja u wħud għażlu toroq oħra u qegħdin jirrappreżentaw lil pajjiżna fl-ogħla livelli. Għalhekk iva, kif qalet l-Onor. Interpellant, huwa importanti li nagħtu l-appoġġ u l-għajnuna lil dawn l-istudenti. 

Illum il-ġurnata għandna sistema li wieħed jagħmel talba, anke studenti ta’ 15 u 16-il sena li jkunu qegħdin jagħmlu l-O levels, biex meta jkollu kompetizzjonijiet uffiċjali, ikun hemm arranġamenti. Tgħidli: Biżżejjed? Le, mhuwiex biżżejjed. Il-kompetizzjonijiet fil-maġġoranza tagħhom isiru fis-sajf u allura jkollna sitwazzjonijiet fejn it-training camps għal dawn il-kompetizzjonijiet ikunu jridu jsiru f’dak iż-żmien tal-eżamijiet. Filwaqt li nirrikonoxxu li saru avvanzi f’sitwazzjonijiet skużanti u f’sitwazzjonijiet fejn l-iskejjel jagħmlu ċerti arranġamenti biex jakkomodaw uħud mill-istudenti, naħseb li fadal ħafna x’nagħmlu. 

Naħseb li flimkien irridu nifhmu li s-sistema edukattiva tagħna trid tirrifletti r-realtajiet tal-lum. Min-naħa l-oħra nifhem ukoll li s-sistema edukattiva tagħna tgħidlek li hemm ċerti rekwiżiti li bilfors iridu jintlaħqu, fosthom in-numru ta’ sigħat li żagħżugħ jew żagħżugħa jattendu f’kors partikolari, u għaldaqstant naħseb li huwa importanti li wieħed isib bilanċ. Sa dalgħodu stess kellna laqgħa interna fejn tkellimna u ddiskutejna dan l-aspett. Iddiskutejna anke l-aspett post-sekondarju, fejn għandek żgħażagħ li jmorru l-MCAST, il-Junior College, il-Higher Secondary jew inkella l-Università. Hemmhekk irridu naraw kif nagħtu dejjem aktar għajnuna lil dawn l-istudenti. Illum il-ġurnata għandek diversi aspetti oħra, fosthom ta’ scholarships. 

Għall-mistoqsija speċifika tal-Onor. Interpellant dwar kif nistgħu ngħinu lil dawn l-istudenti jserrħu rashom jekk jirrikorru għall-karriera fuq żewġ binarji, hemmhekk diġà sar ħafna imma nistgħu nagħmlu saħansitra aktar, mhux biss b’għajnuniet finanzjarji imma anke billi naraw li s-sistema edukattiva tipprovdi timetables li jakkomodaw l-eżiġenzi li joriġinaw minn dawn l-impenji. Ovvjament mhux faċli li wieħed jilħaq dan il-bilanċ. Hemm diversi setturi ta’ studju fejn żagħżagħ, b’differenza mill-primarja u s-sekondarja, ikollhom timetables differenti, u hemm nistgħu nkomplu nagħmlu aktar. Però diġà sar ħafna u naħseb li hemm bażi soda li fuqha nistgħu naħdmu.

L-ISPEAKER: L-Onor. Katya de Giovanni, mistoqsija supplimentari.

ONOR. KATYA DE GIOVANNI: Sur President, m’ilux tħabbar ir-rebbieħ tal-konkors tal-kitba għaż-żgħażagħ. Jista’ l-Ministru jispjega lill-Kamra fiex jikkonsisti dan il-konkors? Kif se jkunu jistgħu japplikaw żgħażagħ li jkunu interessati f’din l-isfera biex ikunu jistgħu jikkompetu huma wkoll?

L-ISPEAKER: Il-Ministru.

ONOR. CLIFTON GRIMA: Sur President, din hija mistoqsija li nieħu pjaċir inwieġeb, għaliex tħares lejn iż-żgħażagħ u lejn l-imħabba għall-kitba ġewwa pajjiżna. L-ewwel nett irrid nirringrazzja lil dawk iż-żgħażagħ u lil dawk il-kittieba kollha li ħadu sehem. Dan l-avveniment bena fuq dak li konna ħabbarna aktar kmieni fl-istess ġurnata meta ħabbarna tnaqqis fit-taxxa għall-kittieba ta’ 7.5%. Din hija wegħda oħra tal-Manifest Elettorali tal-Partit Laburista. Naħseb li dawn it-tip ta’ inizjattivi juru l-viżjoni tagħna għal-lingwa Maltija. 

Irrid ngħid li nieħu pjaċir nara l-Aġenzija Żgħażagħ taħdem id f’id sabiex nassiguraw li jkollna kotba bil-lingwa tagħna li jħarsu lejn diversi ġenerazzjonijiet ta’ qarrejja. Dan għaliex kien qed jinħass li kellna kotba bil-lingwa Maltija mmirati għal tfal ta’ età tenera, oħrajn immirati lejn l-adulti, imma forsi kellna nuqqas ta’ kotba li jolqtu l-gosti taż-żgħażagħ u l-adolexxenti. Dawn it-tipi ta’ konkorsi jagħtu sostenn u appoġġ lil hinn mill-inċentivi finanzjarji sabiex nassiguraw li dejjem nagħtu aktar inkoraġġiment lil dawn il-kittieba. Naħseb li dan jibni fuq ix-xogħol kbir li qiegħed isir fis-settur, xogħol intenzjonat biex tingħata aktar għajnuna lill-kittieba, lill-awturi u lill-pubblikaturi tagħna. 

L-ISPEAKER: Grazzi. Il-ħin tal-Mistoqsijiet issa għadda. Ngħaddu għat-Tqegħid ta’ Karti u nsejjaħ lill-Ministru Owen Bonnici.

TQEGĦID TA’ KARTI 

[bookmark: _Hlk102995975]ONOR. OWEN BONNICI (Ministru għall‑Wirt Nazzjonali, l‑Arti u l‑Gvern Lokali): Sur President, inqiegħed fuq il-Mejda tal-Kamra:

Management organigram tal‑Public Broadcasting Services Ltd, bi tweġiba għall‑mistoqsija parlamentari 15150;

f’isem il‑Ministru għall‑Inklużjoni u l‑Volontarjat inqiegħed fuq il‑Mejda tal‑Kamra:

Tagħrif dwar skemi ta’ għajnuna finanzjarja maħruġa mill‑Kunsill Malti għas‑Settur tal‑Volontarjat maqsuma skont l‑organizzazzjonijiet li bbenefikaw minn kull skema sena b’sena bejn l‑2013 u l‑2024, bi tweġiba għall‑mistoqsija parlamentari 15111;

f’isem il‑Ministru għall‑Intern, is‑Sigurtà, ir‑Riformi u l‑Ugwaljanza nqiegħed fuq il‑Mejda tal‑Kamra:

Avviż Legali 10 tal‑2024 – Regolamenti tal‑2024 li jemendaw ir‑Raba’ Skeda li tinsab mal‑Att dwar il‑Pulizija;

f’isem il‑Ministru għall‑Ambjent, l‑Enerġija u r‑Riġenerazzjoni tal‑Port il‑Kbir inqiegħed fuq il‑Mejda tal‑Kamra:

Mappa tal‑gżejjer Maltin li turi l‑punti ta’ monitoraġġ tal‑kwalità tal‑arja li jsir mill‑Awtorità għall‑Ambjent u r‑Riżorsi (ERA) permezz ta’ passive diffusion tube monitoring network, bi tweġiba għall‑mistoqsija parlamentari 14960;

f’isem il‑Ministru għall‑Finanzi u x‑Xogħol inqiegħed fuq il‑Mejda tal‑Kamra: 

Avviż Legali 8 tal‑2024 – Regoli tal‑2024 dwar Income minn Attività Artistika; 

Avviż Legali 9 tal‑2024 – Regoli tal‑2024 li jemendaw ir‑Regoli dwar Transfer Pricing;

Tabella li turi informazzjoni dwar direct orders mogħtija mill‑Ministeru għall‑Finanzi u x‑Xogħol għall‑fotografi jew vidjografi, bi tweġiba għall‑mistoqsija parlamentari 14362;
Tabelli li jagħtu informazzjoni dwar l‑għadd ta’ ħaddiema minn pajjiżi tal‑Unjoni Ewropea u minn pajjiżi terzi f’Lulju tas‑snin bejn l‑2019 u l‑2023 maqsuma skont il‑pajjiżi, bi tweġiba għall‑mistoqsija parlamentari 14953;

Tabella li tagħti tagħrif dwar ħaddiema barranin li kienu qed jaħdmu fis‑suq tal‑kostruzzjoni f’Awwissu 2023 maqsuma skont il‑pajjiżi u s‑setturi differenti, bi tweġiba għall‑mistoqsija parlamentari 15221;

Tabella li turi l‑għadd ta’ ħaddiema barranin jaħdmu f’Malta f’Diċembru tas‑snin bejn l‑2011 u l‑2022 u f’Awwissu 2023, maqsuma skont l‑industriji tax‑xogħol differenti, bi tweġiba għall‑mistoqsija parlamentari 15222; u

Tabella li turi l‑għadd ta’ trabi li twieldu ħajjin bejn l‑1996 u l‑2022 flimkien ma’ tabella li turi n‑numru ta’ trabi li twieldu minn ommijiet Maltin u minn ommijiet b’ċittadinanza barranija bejn l‑2007 u l‑2022, bi tweġiba għall‑mistoqsija parlamentari 15223;

f’isem il‑Ministru għall‑Ġustizzja u r‑Riforma tas‑Settur tal‑Kostruzzjoni nqiegħed fuq il‑Mejda tal‑Kamra:

Tabella li turi informazzjoni, miġbura sal‑15 ta’ Jannar 2024, dwar persuni akkużati u persuni b’każijiet pendenti, maqsuma f’Maltin u barranin, li tressqu fil‑Qrati ta’ Malta u ta’ Għawdex kull sena bejn l‑2019 u l‑2022, bi tweġiba għall‑mistoqsija parlamentari 14911; 

Tabella li tagħti informazzjoni dwar divorzji u separazzjonijiet li daħlu fil‑Qrati ta’ Malta u ta’ Għawdex għall‑perjodu bejn l‑2011 u s‑17 ta’ Jannar 2024, bi tweġiba għall‑mistoqsija parlamentari 15224; u

f’isem il‑Ministru għat‑Trasport, l‑Infrastruttura u x‑Xogħlijiet Pubbliċi nqiegħed fuq il‑Mejda tal‑Kamra:

Korrezzjoni għat‑tweġiba tal‑mistoqsija parlamentari 14634 dwar il‑kiri ta’ ekickscooters li ngħatat fis‑seduta 196 tas‑17 ta’ Jannar 2024.
L-ISPEAKER: Grazzi. Il-Ministru Clifton Grima.

ONOR. CLIFTON GRIMA: Sur President, inqiegħed fuq il‑Mejda tal‑Kamra:

Informazzjoni dwar il‑pakkett ta’ kundizzjonijiet li għandhom il‑membri tal‑Bord ta’ EquestriMalta, bi tweġiba għall‑mistoqsija parlamentari 14991.

L-ISPEAKER: Grazzi. Il-Ministru Jo Etienne Abela.

[bookmark: _Hlk108170324][bookmark: _Hlk117671913]ONOR. JO ETIENNE ABELA (Ministru għas‑Saħħa u l‑Anzjanità Attiva): Sur President, inqiegħed fuq il‑Mejda tal‑Kamra:

Tabella li turi informazzjoni dwar l‑għadd ta’ persuni li daħlu fid‑Dipartiment tal‑Emerġenza tal‑Isptar Mater Dei taħt l‑influwenza tal‑alkoħol u/jew droga f’kull ġurnata ta’ Diċembru 2023, bi tweġiba għall‑mistoqsija parlamentari 14899; u 

Korrezzjoni għat‑tweġiba tal‑mistoqsija parlamentari 14783 dwar mediċina għat‑trattament tal‑kundizzjoni ‘iodopathic pulmonary fibrosis’ li ngħatat fis‑seduta 195 tas‑16 ta’ Jannar 2024.

KUMITATI TAL‑KAMRA 

L-ISPEAKER: Ninforma lill‑Kamra li skont paragrafu (4) tal‑artikolu 120B tal‑Ordnijiet Permanenti tal‑Kamra, fil‑laqgħa tal-lum tal‑Kumitat Permanenti għall‑Konsiderazzjoni ta’ Abbozzi ta’ Liġi, l‑Onor. Darren Carabott se jkun qed jissostitwixxi lill‑Onor. Eve Borg Bonello, u fil‑laqgħa tal‑Kumitat Permanenti dwar il‑Kontijiet Pubbliċi li se ssir it‑Tlieta, 23 ta’ Jannar 2024, l‑Onor. Amanda Spiteri Grech ser tkun qed tissostitwixxi lill‑Onor. Clayton Bartolo. 

L-ISPEAKER: L-Onor. Naomi Cachia.

ONOR. NAOMI CACHIA: Sur President, ninforma lill‑Kamra li skont il‑Mozzjoni ta’ Proċedura 87 intlaħaq ftehim bejn iż‑żewġ naħat tal-Kamra li kull votazzjoni li tista’ tintalab sat‑30 ta’ Jannar 2024 għandha tittieħed fil‑ħin tal‑interruzzjoni tax‑xogħol tas‑seduta ta’ dakinhar.

L-ISPEAKER: L-Onor. Robert Cutajar.

ONOR. ROBERT CUTAJAR: Sur President, nikkonferma li sar dan il-ftehim.

L-ISPEAKER: Grazzi. Stqarrijiet ministerjali? Mozzjonijiet? Il-Ministru Owen Bonnici.


[bookmark: _Toc240360632]
MOZZJONIJIET

[bookmark: _Toc240360633]ABBOZZ TA’ LIĠI FUQ AZZJONI DWAR IL‑KLIMA

ONOR. OWEN BONNICI: Sur President, f’isem il‑Ministru għall‑Ambjent, l‑Enerġija u r‑Riġenerazzjoni tal‑Port il‑Kbir, nipproponi l-Ewwel Qari tal-Abbozz ta’ Liġi fuq Azzjoni dwar il-Klima.

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Il-mistoqsija hi li l‑Abbozz ta’ Liġi msejjaħ “Att tal‑2024 fuq Azzjoni dwar il‑Klima” ikun moqri l-Ewwel Darba. Dawk favur? (Onor. Membri: Aye) Dawk kontra? Agreed.

Il‑mozzjoni għaddiet nem. con. u l-Abbozz ta’ Liġi ġie moqri l‑Ewwel Darba. 

MOZZJONI BIEX TEMENDA L‑AVVIŻ LEGALI 270 TAL‑2023 DWAR AĠENZIJI TAL‑IMPJIEG

L-ISPEAKER: L-Onor. Ivan Castillo.

ONOR. IVAN CASTILLO: Sur President, f’ismi, f’isem l-Onor. Karol Aquilina, l-Onor. Claudette Buttigieg, l-Onor. Stanley Zammit, l-Onor. Alex Borg, l-Onor. Robert Cutajar u f’isem l-Oppożizzjoni, nipproponi:

Billi nhar it‑23 ta’ Novembru 2023 ġew ippubblikati fil‑Gazzetta tal‑Gvern ir‑Regolamenti tal‑2023 dwar Aġenziji tal‑Impjieg permezz tal‑Avviż Legali Nru 270 tal‑2023 (Leġiżlazzjoni Sussidjarja 452.130);

Billi nhar is‑27 ta’ Novembru 2023 is‑Segretarju Parlamentari għad‑Djalogu Soċjali, l‑Onor. Andy Ellul, qiegħed l‑imsemmija Regolamenti fuq il‑Mejda tal‑Kamra;

Billi skont ir‑regolament 1(2) tal‑imsemmija Regolamenti, l‑istess Regolamenti għandhom jidħlu fis‑seħħ nhar l‑1 ta’ April 2024; 

Billi huwa meħtieġ li l‑liġijiet ta’ pajjiżna jindirizzaw id‑diversi nuqqasijiet li jeżistu fis‑settur tax‑xogħol u tal‑impjiegi f’pajjiżna minħabba bidliet fix‑xejriet u l‑istandards f’dawn is‑setturi;

Billi huwa xieraq u meħtieġ li jkun żgurat li l‑ħaddiema li jkunu qed jaħdmu permezz ta’ aġenzija ta’ impjieg ma jkunux sfruttati u ddiskriminati;

Billi huwa meħtieġ li l‑imsemmija Regolamenti kif ippreżentati mis‑Segretarju Parlamentari għad‑Djalogu Soċjali jiġu mtejba billi, fost oħrajn, jitneħħew l‑inċertezzi u d‑dubji dwar l‑interpretazzjoni u t‑tħaddim tagħhom;

U billi kienu diversi l‑persuni, l‑organizzazzjonijiet u l‑kumpaniji li esprimew pubblikament il‑ħtieġa li l‑imsemmija Regolamenti jiġu ċċarati u mtejba bil‑għan li jkunu tassew jindikaw u jipproteġu d‑drittijiet u l‑obbligi tal‑ħaddiema kif ukoll dawk tal‑aġenziji tal‑impjieg;

Għaldaqstant din il‑Kamra tirrisolvi u tiddeċiedi li r‑Regolamenti tal‑2023 dwar Aġenziji tal‑Impjieg – L‑Avviż Legali Numru 270 tal‑2023 (Leġiżlazzjoni Sussidjarja 452.130) jiġu emendati kif ġej:

1. Id‑definizzjoni ta’ “riklam” fir‑regolament 2 għandha tiġi sostitwita b’dan li ġej:

““riklam” tinkludi kwalunkwe riklam fi kwalunkwe pubblikazzjoni jew xandira fuq kwalunkwe stazzjon tar‑radju jew tat‑televiżjoni, netwerk bil‑fili jew fuq l‑internet;”

u fil‑verżjoni bil‑lingwa Ingliża għandha tiġi sostitwita b’dan li ġej:

““advertisement” includes any advert in any publication or broadcast on any radio or television station, cable network or on the internet;”.

2. Minnufih wara d‑definizzjoni ta’ “applikant għal impjieg” fir‑regolament 2 għandha tiżdied din id‑definizzjoni ġdida: 

““assenjazzjoni” tfisser il‑perjodu li matulu ħaddiem temporanju permezz ta’ aġenzija jitqiegħed fl‑impriża utenti biex jaħdem temporanjament taħt is‑superviżjoni, id‑direzzjoni u l‑kontroll tagħha;” 

u fil‑verżjoni bil‑lingwa Ingliża wara d‑definizzjoni ta’ “applicant for employment” fir‑regolament 2 għandha tiżdied din id‑definizzjoni ġdida:

““assignment” means the period during which the temporary agency worker is placed at the user undertaking to work temporarily under its supervision, direction and control;”.

3. Id‑definizzjoni ““aġenzija tal‑impjieg” jew “negozju tal‑impjieg”” fir‑regolament 2 għandha tiġi sostitwita b’dan li ġej:

““aġenzija tal‑impjieg” jew “negozju tal‑impjieg” tfisser kwalunkwe persuna fiżika jew ġuridika li twettaq kwalunkwe attività rilevanti f’Malta: 

(a) bħala aġenzija ta’ reklutaġġ; 

(b) bħala aġenzija ta’ xogħol temporanju; jew 

(ċ) bħala aġenzija tal‑outsourcing, 

u fil‑każ ta’ persuna ġuridika li l‑għanijiet fil‑memorandum tal‑assoċjazzjoni tagħha jinkludu t‑twettiq tal‑imsemmija attivitajiet rilevanti kif ukoll l‑attivitajiet anċillari jew inċidentali għalihom, iżda ma jinkludux għanijiet li mhumiex kompatibbli mas‑servizzi ta’ aġenzija tal‑impjieg jew negozju tal‑impjieg;”

u fil‑verżjoni bil‑lingwa Ingliża d‑definizzjoni ta’ ““employment agency” or “employment business”” għandha tiġi sostitwita b’dan li ġej:

““employment agency” or “employment business” means any natural or legal person carrying out any relevant activity in Malta: 

(a) as a recruitment agency;

(b) as a temporary work agency; or 

(c) as an outsourcing agency, 

and in the case of a legal person whose objects in its memorandum of association include the carrying out of the said relevant activities as well as the activities ancillary or incidental thereto, but do not include objects which are not compatible with the services of an employment agency or employment business;”.

4. Minnufih wara d‑definizzjoni ta’ ““servizzi tal‑impjieg”” fir‑regolament 2 għandha tiżdied din id‑definizzjoni ġdida:

““xogħol temporanju” tfisser il‑ħtieġa għal żmien qasir ta’ ħaddiema għal raġunijiet tekniċi, ta’ produzzjoni, ta’ organizzazzjoni jew relatati mas‑sostituzzjoni:

Iżda għandha ssir distinzjoni bejn nuqqas kroniku ta’ ħaddiema fl‑impriża u nuqqas staġjonali jew ta’ darba jew f’daqqa ta’ ħaddiema;”

u fil‑verżjoni bil‑lingwa Ingliża minnufih wara d‑definizzjoni ta’ ““temporary agency worker”” fir‑regolament 2 għandha tiżdied din id‑definizzjoni ġdida:

““temporary work” means the short term need of workers for technical, production, organisation or replacement‑related reasons:

Provided that a distinction shall be made between a chronic shortage of workers at the undertaking and a seasonal or one‑off or sudden shortage of workers.”.

5. Il‑paragrafu (b) tas‑subregolament (1) tar‑regolament 3 għandu jiġi sostitwit b’dan li ġej:

“(b) dik il‑persuna tkun leġittimament stabbilita biex tmexxi negozju bħala aġenzija tal‑impjieg jew negozju tal‑impjieg fi Stat Membru tal‑Unjoni Ewropea, tkun infurmat lid‑Direttur li qed tipprovdi s‑servizzi ta’ aġenzija tar‑reklutaġġ jew aġenzija tax‑xogħol temporanju jew aġenzija tal‑outsourcing f’Malta, u tkun issodisfat ir‑rekwiżiti kollha stabbiliti mid‑Direttur u għandha tgħodd ukoll għal liċenzji kif stabbilit skont dawn ir‑regolamenti:

Iżda għall‑finijiet ta’ dawn ir‑regolamenti, “leġittimament stabbilit” għandha tinqara u tinftiehem skont l‑Att dwar Servizzi li jingħataw fis‑Suq Intern:

Iżda wkoll id‑Direttur jista’ jimponi kwalunkwe rekwiżiti neċessarji fuq il‑persuni msemmija f’dan il‑paragrafu skont l‑Att dwar Servizzi li jingħataw fis‑Suq Intern u għandu jkun obbligu fuq il‑persuni msemmija f’dan il‑paragrafu li jaderixxu mal‑imsemmija rekwiżiti:

Iżda wkoll liċenzja tista’ tingħata għal attività waħda (1) biss, speċifikament, jew 

(a) għal reklutaġġ ta’ persuni għall‑impjieg ġo Malta jew barra minn Malta; jew 

(b) sabiex jagħmel kwalunkwe waħda (1) jew aktar minn dawn l‑attivitajiet li ġejjin: 

(i) l‑attivitajiet ta’ aġenzija ta’ xogħol temporanju; 
(ii) l‑attivitajiet ta’ aġenzija tal‑outsourcing,

kif għandu jiddetermina l‑applikant: 

Iżda wkoll għandha tkun meħtieġa liċenzja separata għal kull tali attività:

Iżda wkoll persuna fiżika għandu jkollha l‑età ta’ tmintax (18)‑il sena jew aktar sabiex tikkwalifika li tinħarġilha liċenzja sabiex topera kwalunkwe aġenzija tal‑impjieg jew negozju tal‑impjieg.”.

u fil‑verżjoni bil‑lingwa Ingliża għandu jiġi sostitwit b’dan li ġej:
“(b) such person is lawfully established to conduct business as an employment agency or employment business in a Member State of the European Union, has informed the Director that they are providing the services of a recruitment agency or a temporary work agency or an outsourcing agency in Malta, and has met all requirements set by the Director and shall also apply for a licence in accordance with these regulations:

Provided that for the purposes of these regulations, “lawfully established” shall be read and construed in accordance with the Services (Internal Market) Act:

Provided further that the Director may impose any necessary requirements on persons referred to in this paragraph in accordance with the Services (Internal Market) Act and it shall be an obligation on persons referred to in this paragraph to adhere to the said requirements:

Provided further that a licence may only be granted for one (1) activity, specifically, either:

(a) for the recruitment of persons for employment in or outside Malta; or 

(b) to render any one (1) or more of the following activities:

(i) the activities of a temporary work agency; 

(ii) the activities of an outsourcing agency,

as the applicant shall determine: 

Provided further that a separate licence for each such activity shall be required: 

Provided further that natural persons shall qualify to be granted a licence to operate any employment agency or employment business if they are they are eighteen (18) years of age or more.”.

6. Il‑paragrafu (ii) tas‑subparagrafu (a) tas‑subregolament (2) tar‑regolament 3 għandu jiġi sostitwit b’dan li ġej:

“(ii) jirreklama avviż tal‑applikazzjoni f’żewġ (2) gazzetti Maltin ta’ kuljum, li minnhom waħda tiġi ppubblikata bl‑Ingliż u waħda tiġi ppubblikata bil‑Malti, kemm stampata kif ukoll elettronikament, bl‑użu ta’ format ipprovdut mid‑Direttur; u”

u fil‑verżjoni bil‑lingwa Ingliża għandu jiġi sostitwit b’dan li ġej:

“(ii) advertise notice of the application in two (2) daily Maltese newspapers, of which one is published in English and one is published in Maltese, both in print and electronically, using a format provided by the Director; and”.

7. Is‑subregolament (5) tar‑regolament 3 għandu jiġi sostitwit b’dan li ġej:

“(5) Aġenzija tal‑impjieg jew negozju tal‑impjieg li jipprovdi servizzi ta’ reklutaġġ ta’ persuni għall‑impjieg ma għandhiex tirreġistra l‑ebda impjegat taħt isimha, ħlief meta dawk l‑impjegati huma meħtieġa sabiex jaqdu dmirijiet speċifikament u esklużivament għall‑istess tali aġenzija tal‑impjieg jew negozju tal‑impjieg. Sabiex tiġi żgurata l‑konformità ma’ din id‑dispożizzjoni, l‑aġenzija tal‑impjieg jew negozju tal‑impjieg għandha għal kull liċenzja separata tipprovdi lid‑Direttur b’lista tal‑persuni impjegati magħha, liema lista tista’ tiġi uffiċjalment miksuba minn Jobsplus, u dan mas‑sottomissjoni tal‑applikazzjoni oriġinali għal‑liċenzja skont dawn ir‑regolamenti, ma’ kull sottomissjoni ta’ applikazzjoni għat‑tiġdid, u kull meta rikjest mid‑Direttur għal fini ta’ dan is‑subregolament.”;

u fil‑verżjoni bil‑lingwa Ingliża għandu jiġi sostitwit b’dan li ġej:

“(5) An employment agency or employment business providing services of recruitment of persons for employment shall not register any employees under its own name, except when such employees are required to perform duties specifically and exclusively for such employment agency or employment business. To ensure compliance with this provision, the employment agency or employment business shall provide the Director with a list of persons employed by it, for each separate licence, which list shall be officially obtained from Jobsplus, and this upon the submission of the original application for a licence under these regulations, upon every submission of an application for a renewal thereof, and whenever requested by the Director for the purpose of this sub‑regulation.”.

8. Is‑subregolament (1) tar‑regolament 7 għandu jiġi sostitwit b’dan li ġej:

“7. (1) Liċenzja sabiex topera aġenzija tal‑impjieg jew negozju tal‑impjieg skont ir‑regolament 3(1)(a) għandha tinħareġ mid‑Direttur għal perjodu ta’ sena (1) li jiskatta mid‑data speċifikata fil‑liċenzja għall‑bidu fis‑seħħ tagħha. Dik il‑liċenzja għandha tiġġedded għal perjodi ulterjuri ta’ sena (1) kull wieħed, jew għal perjodu itwal, li ma jaqbiżx sentejn (2), kif jista’ jispeċifika d‑Direttur fil‑każ ta’ tiġdid għall‑ewwel darba, waqt li titqies is‑sistema tal‑operat tad‑Dipartiment tar‑Relazzjonijiet Industrijali u tal‑Impjieg, soġġett għas‑sottomissjoni ta’ talba għal tali tiġdid u s‑sodisfazzjon kontinwu tar‑rekwiżiti stabbiliti f’dawn ir‑regolamenti: 

Iżda meta liċenzja tiġġedded għal perjodu itwal minn sena (1) id‑dritt tal‑liċenzja għandu jitħallas għal kull sena:

Iżda wkoll meta talba għal tiġdid tkun ġiet riċevuta qabel l‑iskadenza ta’ liċenzja li tkun valida, il‑liċenzja għandha tibqa’ valida sakemm tittieħed deċiżjoni mid‑Direttur dwar it‑talba għat‑tiġdid tal‑liċenzja:

Iżda wkoll id‑Direttur għandu jinforma lill‑applikant bid‑deċiżjoni mhux aktar tard minn xahrejn (2) mill‑iskadenza ta’ liċenzja valida, u jekk dik id‑deċiżjoni ma tiġix komunikata lill‑applikant il‑liċenzja titqies li ma tkunx ġiet imġedda.”;

u fil‑verżjoni bil‑lingwa Ingliża għandu jiġi sostitwit b’dan li ġej:

“7. (1) A licence to operate an employment agency or an employment business in accordance with regulation 3(1)(a) shall be issued by the Director for a period of one (1) year beginning from the date specified in the licence for its commencement. Such licence shall be renewed for further periods each of one (1) year, or for a longer period, not exceeding two (2) years, as the Director may specify in the case of first time renewals, taking into account the operational system of the Department for Industrial and Employment Relations, subject to the submission of a request for such renewal and the continuous fulfilment of the requirements laid down in these regulations:

Provided that when a licence is renewed for a period longer than one (1) year the licence fee shall be paid for each year:

Provided further that when a request for renewal has been received prior to the expiry of a valid licence, the licence shall remain valid until a decision is taken by the Director with regard to the request for renewal of the licence:

Provided further that the Director shall inform the applicant of the decision not later than two (2) months from the expiry of a valid licence and if such decision is not communicated to the applicant the licence shall be deemed to not have been renewed.”.

9. Is‑subparagrafu (a) tas‑subregolament (5) tar‑regolament 7 għandu jiġi sostitwit b’dan li ġej:

“(5) (a) Meta l‑persuna kompetenti eżistenti ma tibqax impjegata mal‑aġenzija tal‑impjieg jew man‑negozju tal‑impjieg, u l‑persuna kompetenti l‑ġdida għadha qiegħda tistenna l‑approvazzjoni mid‑Direttur, l‑aġenzija tal‑impjieg jew in‑negozju tal‑impjieg għandha, hekk kif isir prattikabbli meta ssir taf b’dan il‑fatt mill‑aktar fis possibbli, tinnotifika lid‑Direttur bil‑miktub b’dan u tipprovdi lid‑Direttur bid‑dettalji tal‑impjegat li għandu jassumi temporanjament ir-rwol ta’ persuna kompetenti u lil min għandhom jiġu indirizzati kwalunkwe talbiet jew mistoqsijiet, liema impjegat jista’ jkun impjegat li kien impjegat nominat qabel:

Iżda impjegat jista’ jassumi temporanjament l‑irwol ta’ persuna kompetenti għal perjodu ta’ mhux aktar minn erba’ (4) xhur.”

u fil‑verżjoni bil‑lingwa Ingliża għandu jiġi sostitwit b’dan li ġej:

“(5) (a) When the existing competent person is no longer employed with the employment agency or employment business, and the new competent person is pending approval by the Director, the employment agency or employment business shall, as soon as practicable on becoming aware of such fact, notify the Director in writing thereof and provide the Director with the details of the employee who shall be assuming temporarily the role of competent person and to whom any requests or queries are to be addressed, which employee may be a previously appointed designated employee:

Provided that an employee can temporarily assume the role of a competent person for a period of not more than four (4) months.”.

10. Is‑subparagrafu (i) tas‑subregolament (1) tar‑regolament 9 għandu jiġi sostitwit b’dan li ġej:

“(i) li d‑Direttur ikun kiseb għarfien u evidenza li tindika li l‑applikant jew il‑liċenzjat, skont il‑każ, ikun xjentement daħal f’arranġamenti jew kompla jagħmel in‑negozju ma’ kwalunkwe terza persuna li tkun talbet xi drittijiet jew talbet xi ħlas mill‑applikanti bi skambju għal servizzi tal‑impjieg;”

u fil‑verżjoni bil‑lingwa Ingliża għandu jiġi sostitwit b’dan li ġej:

“(i) that the Director has acquired knowledge and evidence indicating that the applicant or licensee, as the case may be, has knowingly entered into arrangements or continued to do business with any third party who has charged any fees or demanded any payment from applicants in exchange for employment services;”.

11. Is‑subparagrafu (p) tas‑subregolament (1) tar‑regolament 9 għandu jiġi sostitwit b’dan li ġej:

“(p) li l‑applikant għall‑ewwel darba jew il‑liċenzjat li qed japplika għal tiġdid ta’ liċenzja jkun naqas milli jipprovdi kwalunkwe informazzjoni mitluba mid‑Direttur fiż‑żmien stipulat mid‑Direttur jew irtira jew abbanduna l‑applikazzjoni fi kwalunkwe żmien matul perjodu ta’ tnax (12)‑il xahar li jibda jiddekorri mid‑data tas‑sottomossjoni tal‑applikazzjoni;”

u fil‑verżjoni bil‑lingwa Ingliża għandu jiġi sostitwit b’dan li ġej:

“(p) that a first time applicant or a licensee applying for a renewed licence has failed to provide any information requested by the Director within the time stipulated by the Director or has withdrawn or abandoned the application at any time during a period of twelve (12) months commencing to run from the date of submission of the application;”.

12. Is‑subparagrafu (q) tas‑subregolament (1) tar‑regolament 9 għandu jiġi sostitwit b’dan li ġej:

“(q) li r‑rifjut jew ir‑revoka jew il‑varjazzjoni tal‑liċenzja hija kkunsidrata mid‑Direttur bħala mixtieqa għall‑ħarsien tal‑pubbliku ġenerali jew ir‑reputazzjoni ta’ Malta; jew”;

u fil‑verżjoni bil‑lingwa Ingliża għandu jiġi sostitwit b’dan li ġej:

“(q) that the refusal or revocation or variation of the licence is considered by the Director as desirable for the protection of the general public or the reputation of Malta; or”.

13. Minnufih wara s‑subparagrafu (q) tas‑subregolament 1 tar‑regolament 9 għandu jiżdied dan is‑subparagrafu ġdid:

“(r) li l‑aġenzija tax‑xogħol temporanju jew l‑aġenzija tax‑xogħol tal‑outsourcing naqset milli tħares ir‑rekwiżiti tar‑Regolamenti dwar Ħaddiema Temporanji permezz ta’ Aġenzija u naqset milli tirrimedja għal dan in‑nuqqas fi żmien tletin (30) jum mid‑data ta’ komunikazzjoni mid‑Direttur.”
 
u fil‑verżjoni bil‑lingwa Ingliża għandu jiżdied dan is‑subparagrafu ġdid:
		
“(r) that the temporary work agency or outsourcing work agency has failed to comply with the requirements of the Temporary Agency Workers Regulations and has failed to remedy such default within thirty (30) days from the date of a communication from the Director.”.

14. Minnufih wara s‑subparagrafu (b) tas‑subregolament (5) tar‑regolament 9 għandu jiżdied dan is‑subparagrafu ġdid:

“(ċ) L‑aġenzija tal‑impjieg jew in‑negozju tal‑impjieg għandhom bil‑miktub jew b’mezzi elettroniċi jinfurmaw lill‑impriżi utenti kull meta jkunu ġew mgħarrfa mid‑Direttur li l‑aġenzija tal‑impjieg jew in‑negozju tal‑impjieg ikun naqas milli jħares xi waħda mid‑dispożizzjonijiet ta’ dawn ir‑regolamenti, l‑Att jew ta’ xi regolamenti oħra magħmulin taħtu, jew ikun naqas milli jħares xi kondizzjonijiet stabbiliti fil‑liċenzja: 

Iżda n‑notifika għandha ssir mhux aktar tard minn ġimgħa (1) minn meta l‑aġenzija tal‑impjieg jew in‑negozju tal‑impjieg ikun ġie mgħarraf mid‑Direttur bil‑ksur ta’ dawn ir‑regolamenti, l‑Att jew ta’ xi regolamenti oħra magħmulin taħtu.”;

u fil‑verżjoni bil‑lingwa Ingliża għandu jiżdied dan is‑subparagrafu ġdid:

	“(c) The employment agency or the employment business shall in writing or by electronic means inform the user undertakings, whenever it is informed by the Director that the employment agency or the employment business has failed to comply with any of the provisions of these regulations, the Act or of any other regulations made thereunder, or has failed to comply with any conditions laid down in the licence:

Provided that the notification shall be made not later than one (1) week from when the Director has informed the employment agency or the employment business of the breach of these regulations, the Act or of any other regulations made thereunder.”.

L-ISPEAKER: Min jissekonda?

ONOR. ROBERT CUTAJAR: Nissekonda.

L-ISPEAKER: Ninforma lill‑Kamra li l‑ħin tas‑seduta għandu jinqasam indaqs bejn kelliema tal‑Oppożizzjoni u kelliema tal‑Gvern, bil‑ftuħ u l‑għeluq għan‑naħa tal‑Oppożizzjoni. Rimarki? L-Onor. Ivan Castillo.

ONOR. IVAN CASTILLO: Sur President, illum se niddiskutu Mozzjoni biex temenda l-Avviż Legali li ħareġ il-Gvern fit-23 ta’ Novembru 2023 li jirregola l-employment agencies. Aħna lkoll hawn ġew nafu li d-dinja tax-xogħol qiegħda kontinwament tevolvi. Għalkemm ħafna minn dawn ir-regolamenti huma tajbin, din in-naħa tal-Kamra ħasset il-bżonn li tagħti l-kontribut tagħha sabiex intejbuhom. Kif jgħid il-Malti, mhux kollox huwa ward u żahar u din in-naħa tal-Kamra, fil-ftit ħin li kellha, tkellmet u semgħet lill-istakeholders. Jien nawgura li d-diskussjoni tal-lum fuq din il-mozzjoni tkun kostruttiva fejn nisimgħu lil xulxin bit-tama li noħorġu minn hawn ġew b’xi ħaġa aħjar li toħloq il-ġid.

Tajjeb wieħed jifhem ftit minn fejn tlaqna fuq dawn l-aġenziji. Ir-regolamenti għall-employment agencies ilhom jeżistu fil-liġi tagħna. Fil-fatt, dawn kienu ġew mgħoddija minn dan il-Parlament fl-1996. Dak iż-żmien dawn l-aġenziji kienu qegħdin jissodisfaw il-bżonn li kien hemm. 

Bħalma għedt fil-bidu tad-diskors tiegħi, jgħaddi ż-żmien u ovvjament l-affarijiet jinbidlu. Id-dinja tax-xogħol evolviet, il-ħaddiema nbidlu u x-xogħol fih innifsu kollu kemm hu sar differenti. Kien hemm kwestjonijiet fejn din in-naħa tal-Kamra rat diversi abbużi li anke l-midja indipendenti ġibdet l-attenzjoni dwarhom, u l-Gvern, anke permezz tal-awtoritajiet tiegħu u permezz tad-Dipartiment tar-Relazzjonijiet Industrijali, ħass il-ħtieġa li jindirizzahom. 

Irrid ngħid ukoll li anke l-ħaddiema li jaħdmu f’dawn l-employment agencies huma regolati b’liġi li għaddiet fil-Parlament. Fil-fatt, fit-Temporary Workers Regulations hemm id-drittijiet kollha tal-ħaddiema li jaħdmu f’dawn it-tip ta’ aġenziji imma naħseb li jkun inġust li b’xi mod nagħtu wieħed x’jifhem li huwa permezz ta’ dawn ir-regolamenti tal-lum li l-ħaddiema se jieħdu dawk id-drittijiet li jixraqilhom. Id-drittijiet kienu hemm minn dejjem u allura nkunu qed niżbaljaw li nagħtu l-impressjoni li tranġa kollox mindu għadda dan l-Avviż Legali u forsi xi liġijiet oħrajn relatati. 

Li ma kienx hemm – u nispera li dan jiġi indirizzat – hu l-infurzar meħtieġ biex jissapportja dan l-Avviż Legali kif ukoll l-emendi li qed iressaq il-Partit Nazzjonalista. Għalfejn qed ngħid hekk? Għaliex il-liġijiet diġà kienu jeżistu imma meta ma kinux qed jiġu mħarsa d-drittijiet ta’ ċerti ħaddiema, mhux barranin biss imma anke ħaddiema Maltin, ma kellniex biżżejjed infurzar. Mhux se ngħid li ma kienx hemm rieda għax se neħodha daqslikieku rieda kien hemm, però minħabba n-nuqqas ta’ riżorsi ma stajniex naraw li dawn il-liġijiet li kienu diġà jeżistu nkunu nistgħu ninforzawhom. 

Sur President, l-appell tiegħi mhuwiex biss biex din il-mozzjoni li qed inressqu aħna tiġi aċċettata min-naħa tal-Gvern minħabba l-fatt li mhux kull ħaġa li nagħmlu hija perfetta. Mhux kull ħaġa li nagħmlu bilfors irridu naċċettawha, però din in-naħa tal-Kamra, bħalma għamel il-Gvern, ukoll tkellmet ma’ diversi stakeholders u nġibditilna l-attenzjoni li hemm affarijiet li setgħu jsiru aħjar u li stajna nindirizzawhom biex, l-ewwel nett nagħlqu l-lakuni kollha u nneħħu d-dubji kollha li forsi wieħed seta’ jkollu, però anke biex għall-futur inkunu nistgħu nindirizzaw minn qabel dak it-tibdil kontinwu b’mod mgħaġġel li qed isir fid-dinja tax-xogħol. B’dan il-mod inkunu proattivi minflok reattivi.

Jien kelli l-opportunità li mmur għal-laqgħa li għamlet iċ-Chamber of Commerce u nixtieq nirringrazzjahom pubblikament għax kif staqsejthom, mill-ewwel aċċettaw li nattendi. Kelli l-opportunità li noqgħod bilqiegħda u nisma’ biss. Kien hemm ħafna u ħafna kelliema li kienu fl-udjenza li kellhom l-opportunità li jagħmlu l-kummenti tagħhom u smajt ħafna kummenti fuq din il-liġi. Smajt ħafna li faħħruha però smajt ukoll ħafna li xtaqu aktar. Pereżempju kien hemm min qal li ma saritx biżżejjed konsultazzjoni. 

Issa nikkonferma li l-Gvern għamel konsultazzjoni maċ-Chamber of Commerce u maċ-Chamber of SMEs għax huma tkellmu miegħi wkoll u qalu li tkellmu fil-fond mal-Gvern, però sfortunatament dan mhuwiex il-każ meta niġu għall-konsultazzjoni pubblika. Parir żgħir li forsi nista’ nagħti huwa li dawk l-aġenziji żgħar li mhux neċessarjament qegħdin imsieħba maċ-Chamber jew ma’ xi employment association ukoll iridu jinstemgħu. Hemmhekk kellhom l-opportunità li jressqu l-ilmenti tagħhom. Waħda minnhom kienet l-inkwiet li mhux se jkun hemm biżżejjed infurzar. Dan diġà tkellimt fuqu u mhux se ntawwal wisq iżjed. 

Xi ħaġa oħra li ressqu u aħna ppruvajna nindirizzawha f’din il-mozzjoni kienet li employment agency li hija reġistrata barra minn Malta fl-Unjoni Ewropea wkoll għandha tapplika għal-liċenzja hawn Malta. Jien smajt lid-Direttur tax-Xogħol li spjegat li awtomatikament dan irid isir, però fil-liġi jew f’dan l-Avviż Legali mhux qiegħed ċar li dan għandu jsir. Hemm lok li wieħed ma jifhimx li għandu jagħmilha, allura ma jagħmilhiex, u għalhekk nemmen li fejn nistgħu għandna nkunu aktar ċari sabiex nindirizzaw dawn il-lakuni. 

Irrid ngħid ukoll li l-Ewwel Skeda ta’ dan l-Avviż Legali trid tkun aktar ċara rigward il-professional services u techinical services li jiġu eżentati milli jkollhom liċenzja. Qed ngħid hekk għax diversi employment agencies tkellmu miegħi u qaluli li jekk ikollhom professjonisti bħal, pereżempju, marketing consultants, l-Ewwel Skeda ma tindirizzax direttament dawn it-tip ta’ professjonisti. Issa jew fl-Avviż Legali se nsemmu lil kulħadd jew inkella nħalluha ġenerika ħalli tinftiehem li l-aġenzija li jkollha dan it-tip ta’ professjonisti tkun eżentata milli tapplika għal-liċenzja.

Kien hemm ukoll min tkellem fuq il-fees. Naħseb li din kienet waħda mill-aktar affarijiet li tkellmu fuqha. Dawn il-garanziji ta’ flus miżmuma mhumiex ammonti żgħar u għalkemm jien naqbel li l-ħaddiema ma’ dawn l-aġenziji rridu nħarsulhom id-dritt li jitħallsu u mhux jispiċċaw lampa stampa, nemmen li forsi wieħed jista’ jaħseb f’alternattivi differenti. Dan qed ngħidu with hindsight għaliex sa dak iż-żmien li jien attendejt għal din il-laqgħa taċ-Chamber diġà kont għaddejt il-mozzjoni. L-argument li ġabu l-employment agencies kien li dawn il-flus jistgħu jużawhom biex jinvestu iżjed fl-employment agencies u fil-ħaddiema. Ħafna minnhom semmew l-assikurazzjoni għas-saħħa, u ħafna minnhom diġà qed jagħmluha fejn qed japplikawlhom għal assikurazzjoni. Forsi jkun hemm assikurazzjoni li tkopri dan l-ammont tal-garanzija minħabba li hemm id-domanda. Allura forsi with hindsight, nerġa’ ngħid, wieħed ikun jista’ jikkonsidra dan.

Sur President, aktar tard se nispjega parti mill-mozzjoni u nawgura li kull kelliem ikun kostruttiv u jipprova jifhem dak li qed tipproponi din in-naħa tal-Kamra sabiex dawn ir-regolamenti jitjiebu u biex verament ma nħallux iżjed lakuni. B’dan il-mod inkunu qegħdin verament nagħmlu ġustizzja f’dan il-Parlament. B’hekk dawn l-employment agencies tassew ikollhom regolamenti li jħarsu mhux biss id-dinjità tagħhom bħala employers però wkoll l-impjegati tagħhom. Nirringrazzjak.

L-ISPEAKER: Grazzi. Aktar rimarki? Is-Segretarju Parlamentari Andy Ellul.

ONOR. ANDY ELLUL (Segretarju Parlamentari għad-Djalogu Soċjali): Sur President, f’isem id-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur, nipproponi din l-emenda:

B’referenza għall-Mozzjoni Nru 208 għandu:

1. Jitħassar dan il‑kliem mill‑mozzjoni:

“Billi huwa meħtieġ li l‑imsemmija Regolamenti kif ippreżentati mis‑Segretarju Parlamentari għad‑Djalogu Soċjali jiġu mtejba billi fost oħrajn jitneħħew l‑inċertezzi u d‑dubji dwar l‑interperetazzjoni u t‑tħaddim tagħhom;

U billi kienu diversi l‑persuni, l‑organizzazzjonijiet u l‑kumpaniji li esprimew pubblikament il‑ħtieġa li l‑imsemmija Regolamenti jiġu ċċarati u mtejba bil‑għan li jkunu tassew jindikaw u jipproteġu d‑drittijiet u l‑obbligi tal‑ħaddiema kif ukoll dawk tal‑aġenziji tal‑impjieg;”

u minflok jiżdied dan li ġej:

“Billi dawn ir‑regolamenti kien hemm bżonnhom sabiex jiġi assigurat li l‑prattiċi ta’ ingaġġ tal‑ħaddiema mill‑aġenziji tal‑impjieg isir skont il‑liġijiet tax‑xogħol, inkluż li jissaħħu l‑kundizzjonijiet tax‑xogħol tal‑ħaddiema u dan kollu jsir f’qafas ta’ reklutaġġ etiku;

Illi bid‑dħul fis‑seħħ ta’ dawn ir‑regolamenti, l‑awtoritajiet ikollhom viżibbiltà u moniteraġġ tal‑operaturi kollha fis‑settur sabiex ikun ukoll assigurat li jiġu lejn pajjiżna dawk il‑ħaddiema li verament hemm ħtieġa għalihom f’ċerti setturi;

Illi b’dawn il‑liġijiet b’saħħithom ser jiġi evitat kwalunkwe abbuż tal‑istess ħaddiema;”

2. Jiġi mneħħi artiklu numru tnejn (2);

3. Jiġi mneħħi artiklu numru tlieta (3);

4. Jiġi mneħħi artiklu numru erbgħa (4);

5. Artiklu numru ħamsa (5) għandu jiġi mħassar. Minfloku jidħol dan l‑artiklu enumerat tnejn (2):

“Illi l‑kliem “Iżda wkoll persuna fiżika għandu jkollha ħamsa u għoxrin (25) sena jew aktar sabiex tikkwalifika li tinħarġilha liċenzja sabiex topera kwalunkwe aġenzija tal‑impjieg jew negozju tal‑impjieg” f’paragrafu (b) tas‑subregolament (1) tar‑regolament 3, għandu jiġi sostitwit b’dan li ġej:

“Iżda wkoll persuna fiżika għandu jkollha tmintax‑il (18) sena jew aktar sabiex tikkwalifika li tinħarġilha liċenzja sabiex topera kwalunkwe aġenzija tal‑impjieg jew negozju tal‑impjieg”,

u fil‑verżjoni Ingliża jiġi sostitwit b’dan li ġej:
“Provided further that natural persons shall qualify to be granted a licence to operate any employment agency or employment business if they are eighteen (18) years of age or more.””;

6. Jiġi mneħħi artiklu numru sitta (6);

7. Jiġi mneħħi artiklu numru sebgħa (7);

8. Jiġi mneħħi artiklu numru tmienja (8);

9. Jiġi mneħħi artiklu numru disgħa (9);

10. Illi artiklu numru għaxra (10) jinbidel għal artiklu numru tlieta (3);

11. Jiġi mneħħi artiklu numru ħdax (11);

12. Jiġi mneħħi artiklu numru tnax (12);

13. Jiġi mneħħi artiklu numru tlettax (13);

14. Jiġi mneħħi artiklu numru erbatax (14);

15. Sussegwentement wara artiklu numru tlieta (3) kif hawn propost, għandu jiżdied dan l‑artiklu enumerat erbgħa (4):

“Illi l‑kelma “jirriklama” f’subregolament (2) ta’ artiklu 3 għanda tiġi sostitwita bil‑kelma “jippubblika”, 

u fil‑verżjoni ingliża l‑kelma “advertise” tiġi sostitwita bil‑kelma “publish”;

16. Sussegwentement wara artiklu numru erbgħa (4) kif hawn propost, għandu jiżdied dan l‑artiklu enumerat ħamsa (5):

“Minnufih wara s‑subparagrafu (d) tas‑subregolament (3) tar‑regolament 3 għandu jiżdied dan is‑subparagrafu ġdid:

“(e) Kwalunkwe entità, inkluż imma mhux limitat għal kwalunkwe korp, organizzazzjoni, aġenzija, fondazzjoni jew kwalunkwe twaqqif ieħor li fiha għandu kontroll il‑Gvern ta’ Malta”,

u fil‑verżjoni bil‑lingwa Ingliża għandu jiżdied dan is‑subparagrafu ġdid:

“(e) Every entity including but not limited to every body, organisation, agency, foundation, or any other set‑up in which the Government of Malta has control.””.


L-ISPEAKER: Min jissekonda?

ONOR. CHRIS FEARNE (Deputat Prim Ministru u Ministru għall‑Fondi Ewropej, id‑Djalogu Soċjali u l‑Protezzjoni tal‑Konsumatur): Nissekonda.

ONOR. ANDY ELLUL: Sur President, il-proċess parlamentari tagħna huwa tali li meta jiġi intavolat avviż legali, dan ma jiġix diskuss fil-Parlament, però l-Ordnijiet Permanenti tal-Kamra jipprovdu għal mekkaniżmu fejn l-Oppożizzjoni tista’ tressaq mozzjoni u tiskatta dibattitu fuq dak l-avviż legali. Dan jien inqisu speċi ta’ stadju ta’ kumitat. Meta jkollna abbozz ta’ liġi u mmorru quddiem il-Kumitat għall-Konsiderazzjoni ta’ Abbozzi ta’ Liġi, hemmhekk il-Gvern u l-Oppożizzjoni jiddiskutu u mhux l-ewwel darba li naqblu li jiġu emendati ċertu klawsoli. 

Anke hawnhekk, illum ilqajna ċerti proposti mill-mozzjoni tal-Oppożizzjoni, kif se nkun qiegħed nispjega. Dan għax anke wara li jien kont tkellimt, kienu reġgħu resqu lejna numru ta’ operaturi, uħud minnhom biex jifhmu aħjar il-liġi u oħrajn biex jirringrazzjawna ta’ dan il-qafas legali li ħloqna f’settur tant importanti. Kien hemm ukoll min issuġġerixxa xi affarijiet li ikkonsidrajniehom u aspetti oħra li bħala Gvern ħassejna li m’għandniex nintroduċuhom. 

Issemmiet il-laqgħa li kien hemm fil-Kamra tal-Kummerċ dwar din ir-riforma li għamilna fil-liġi u ntqal li l-Gvern qisu ma kkonsultax biżżejjed. Jien se nqiegħed fuq il-Mejda tal-Kamra artiklu mill-ġurnal The Times of Malta fejn kont ġejt ikkwotat ngħid, waqt il-konferenza stampa li għamilt dwar il-miżuri tal-baġit, li d-diskussjonijiet biex nirregolaw l-aġenziji tal-impjieg kienu bdew u proprju eżatt sena wara ħabbarna r-riforma f’dan is-settur. Dan sar wara li għamilna sena, jiġifieri minn Novembru tas-sena 2022, nikkonsultaw kemm mal-imsieħba soċjali, kemm mar-rappreżentanti ta’ min iħaddem u tal-ħaddiema, kif ukoll mal-operaturi nfushom. Jien niftakarni niltaqa’ ma’ kważi l-operaturi kollha fejn smajt mingħandhom dak li xtaqu huma u dak li kien jinkwetahom, u aħna bħala Gvern stajna noħorġu b’qafas legali robust. 

Tqajjem ukoll l-punt tal-infurzar. Kif diġà għedt f’din il-Kamra, jien nista’ nagħti l-impenn tiegħi minn hawn li d-Department for Industrial and Employment Relations (DIER) se jkun qiegħed jissaħħaħ mil-lat amministrattiv, u l-iskop huwa li bħala Gvern ikollna viżibilità kemm fuq l-operaturi u kemm fuq il-ħaddiema barranin li se jkunu qed jiġu lejn pajjiżna. 

Sur President, qabel nerġa’ nispjega xi tfisser eżatt din il-liġi u x’bidla se tagħmel eżatt kemm lill-operaturi nfushom u anke fis-soċjetà, se nsemmi fuq fuq il-klawsoli li se nkunu qegħdin naċċettaw li jinbidlu, anke wara diskussjonijiet li kellna mal-operaturi nfushom. Waħda mill-proposti kienet li ċerti reklami jsiru wkoll fuq il-midja soċjali permezz tal-internet. Legalment stajna noqogħdu nfettqu u ngħidu li l-kelma “publishing” tinkludi wkoll pubblikazzjoni fuq l-internet u fuq il-mezzi soċjali, imma m’għamilniex hekk għax fil-verità l-għan tagħna f’dan il-Parlament hu li noħolqu ċertezza legali. Issa qed ngħidu li l-kelma “internet” għandha tiżdied ukoll. 

L-Oppożizzjoni fl-artikolu 10 tal-Mozzjoni tagħha pproponiet li tiżdied il-kelma “xjentement” biex il-liġi nagħmluha aktar ċara. Fil-liġi diġà kienet qiegħda hemm, ħalli ma niġix miżinterpretat, però tagħmilha aktar ċara li dak li jkun qed jidħol b’intenzjoni ħażina u allura hemmhekk inkunu qed neliminaw kwalunkwe dubju. 

Artikolu ieħor li se nkunu qegħdin nivvutaw favurih huwa dak tal-età. Din il-liġi tgħid li biex inti topera aġenzija tal-impjieg irid ikollok minn tal-inqas 25 sena. Issa aħna mhux qegħdin hawn biex niskorjaw punti politiċi, Sur President, imma qegħdin hawn biex nagħtu s-sapport tagħna lill-operaturi. Aħna ma rridux niddisturbaw suq li qed jaħdem imma hemm bżonn naqtgħu l-abbużi fih. Kieku rrid noqgħod nilgħab għall-gallarija politika kont ngħid li din il-liġi daħlet fi żmien amministrazzjoni Nazzjonalista u l-limitu ta’ 25 sena kien daħħlu l-Partit Nazzjonalista fil-gvern. 

Kieku ridt, kont noqgħod nipprova niskorja xi punti politiċi imma jien qiegħed ngħid li se nkun qed nemenda dan l-Avviż Legali biex persuna ta’ 18-il sena issa tkun tista’ topera aġenzija tal-impjiegi. Dan jagħmel ħafna sens mal-politika li dejjem mexxejna ’l quddiem bħala Partit Laburista fil-gvern. Mhux se noqgħod nagħti lista tal-opportunitajiet li tajna liż-żgħażagħ u l-fiduċja li tajna liż-żgħażagħ tagħna, imma konna aħna l-uniku partit li għamilna dan u għalhekk, m’hemmx dubju li se nkunu qegħdin naqblu li jiġi emendat l-Avviż Legali f’dan is-sens.
Peress li aċċettajna li ndaħħlu l-użu tal-internet bħala mezz ta’ reklam, f’sitwazzjonijiet oħra kellna nagħtu definizzjoni tal-kelma “jirreklama”. Qed ngħidu li meta jkun hemm notice of intention – jiġifieri xi ħadd jagħti avviż li se jibda jopera – hemmhekk issa bilfors irid jagħmilha fuq żewġ gazzetti lokali u għalhekk, l-aħħar parti tal-Mozzjoni tgħid li l-kelma “jirreklama” għandha tiġi sostitwita bil-kelma “tippubblika”. L-użu tal-internet se jkun permissibbli għall-fini ta’ reklamar li dak li jkun qed jipprova jimla post vojt u li jkun qed jipprova jfittex ħaddiema. 

Però meta mbagħad niġu għal dak l-avviż li għandha tagħti kumpanija li se tibda topera, hemmhekk qed ngħidu li għandu jkun hemm pubblikazzjoni f’żewġ gazzetti lokali. Ir-raġuni hija li f’gazzetta għandek xi ħaġa li hija tanġibbli, xi ħaġa għall-fini ta’ records li qiegħda hemm u ma tistax tiġi mħassra. Fil-każ tal-internet aħna nafu li llum il-ġurnata tista’ ttella’ avviż u tħassru siegħa wara imma tkun issodisfajt il-kriterji tal-liġi, u aħna dak ma ridniehx. 

Sur President, nażżarda ngħid li din kienet waħda mill-ikbar liġijiet li qatt ġew introdotti f’pajjiżna f’dak li għandu x’jaqsam mal-liġi industrijali. Dak li ħabbarna permezz ta’ dawn il-liġijiet biddel kompletament dan is-settur f’pajjiżna għax dawk li huma magħrufin bħala temping agencies issa jrid ikollhom liċenzja. Hemm kriterji rigorużi ta’ kif wieħed jista’ jitlef il-liċenzja, ta’ kif wieħed ma jottjenix liċenzja jew ta’ kif saħansitra l-liċenzja ta’ kumpanija ma tiġix imġedda. B’dan wettaqna wegħda oħra mill-Manifest Elettorali li bih ingħatajna l-fiduċja. Għall-ewwel darba f’pajjiżna – u hawnhekk fejn ma naqbilx mal-Oppożizzjoni – se jkollna qafas regolatorju robust u professjonali. 

Aħna kellna żewġ liġijiet, waħda daħlet fl-1996 u l-oħra daħlet fl-2011. It-tnejn jitkellmu fuq temping agencies imma l-ebda waħda minnhom ma ħolqot xi qafas regolatorju għall-operaturi. Kellna sitwazzjoni fejn tqum filgħodu u tiftaħ temping agency mingħajr ma jkollok bżonn liċenzja, mingħajr ma ħadd jagħmel due diligence fuqek u tibda ġġib il-barranin. Rajna anke nies jitressqu l-qorti u ftit tal-ġranet ilu saħansitra rajna nies jiġu arrestati barra mill-pajjiż għaliex kienu qed jieħdu flus lil dawn il-ħaddiema vulnerabbli, jiġu ġewwa pajjiżna u mbagħad ma jsibux xogħol. 

Sur President, jien iltqajt mal-operaturi fl-uffiċċju tiegħi u rrid nistqarr li kont sorpriż bil-mod professjonali li ħafna minnhom jaħdmu bih minkejja li ma kienx hemm dan il-qafas regolatorju. Saħansitra wħud minnhom jispeċjalizzaw f’oqsma tekniċi ħafna. Kien hemm oħrajn li minkejja li kellhom set-up professjonali, huma stess urew ix-xewqa li jkun hemm qafas regolatorju f’dan is-settur. Irrid ngħid ukoll li ltqajt ma’ wħud li ma kienu xejn pjaċevoli.

Matul is-sena l-oħra kkonsultajt bis-sħiħ mad-diriġenti tal-Jobsplus, mal-Korp tal-Pulizija, ma’ Identity Malta u mad-DIER li minn hawn infaħħarhom għax-xogħol kontinwu li jagħmlu biex jibqgħu jissalvagwardjaw id-drittijiet tal-ħaddiema u jaraw li l-kondizzjonijiet tax-xogħol tal-ħaddiema tagħna jibqgħu ma jiġux mittiefsa. Jien bħala politiku responsabbli mid-drittijiet tal-ħaddiema nibqa’ nagħti l-impenn tiegħi kollu u s-saħħa tiegħi kollha biex nara li dan is-settur jibqa’ wieħed b’saħħtu f’pajjiżna għaliex fl-aħħar mill-aħħar għalina bħala partit soċjalista l-ħaddiema jibqgħu fiċ-ċentru tax-xogħol politiku tagħna. Kien għal hekk ukoll li daħħalna dawn il-liġijiet. Irrid nagħmel parentesi li hawnhekk mhux qed nitkellmu fuq ħaddiema barranin biss imma wkoll fuq eluf ta’ ħaddiema Maltin u ma ridniex naraw li jkollna każ wieħed fejn il-kondizzjonijiet tal-ħaddiema jew id-drittijiet tagħhom jiġu b’xi mod preġudikati.

Din il-ġimgħa kont qiegħed nippresiedi laqgħa tal-Kunsill Malti għall-Iżvilupp Ekonomiku u Soċjali u ħadt pjaċir li organizzazzjoni ewlenija ta’ min iħaddem faħħret il-koordinament li għaddej bejn l-entitajiet tal-Gvern biex proprju nkomplu noħolqu dinja tax-xogħol reżiljenti. Din l-organizzazzjoni, waħda mill-imsieħba soċjali u korpi kostitwiti qalu speċifikament kif dan il-koordinament serju tal-Gvern bejn l-entitajiet qed iħalli effett pożittiv fil-komunità kummerċjali. Aħna se naraw li b’dawn il-liġijiet u b’din ir-riforma li qed nagħmlu, ġewwa pajjiżna jiġu ħaddiema ta’ kwalità u ħaddiema f’setturi biss li hemm bżonnhom. Dan ikompli jikkumplimenta l-viżjoni tal-Gvern fejn, pereżempju, fis-settur tal-ospitalità u f’setturi oħrajn bħal tal-kostruzzjoni daħħalna l-iskills card. Qed naraw li l-qabża fil-kwalità li rridu nagħmlu qed isseħħ fil-prattika. Imma x’ser jinbidel? 

Tajjeb ngħid li hawnhekk qed nitkellmu fuq tliet tipi ta’ aġenziji u se nispjegahom fi ftit kliem. Għandek l-aġenziji tar-recruitment li jagħmlu l-interviews, jagħmlu dak li jgħidulu matching u jibagħtu lil dawk il-ħaddiema f’azjenda, però mbagħad dak il-ħaddiem jiġi fuq il-payroll ta’ dik l-ażjenda. Imbagħad għandek dawk li jissejħu temping agencies. Hemm kumpaniji jagħmlu temping u kumpaniji jagħmlu outsourcing. Aħna ġbarniehom f’kappa waħda u sejjaħnielhom aġenziji tax-xogħol, bl-Ingliż employment agencies. Għandek waħda fejn tibgħat ħaddiema u ma tagħmilx superviżjoni hi, però għandek aġenziji li jibagħtu lill-ħaddiema u s-superviżjoni ssir mill-aġenzija. 

Sur President, jien se nsemmi biss tliet kriterji li għandhom jiġu sodisfatti biex wieħed jopera f’dan is-settur. L-ewwel nett qed ngħidu li l-post irid ikun approvat skont il-liġi. Qabel stajt tqum filgħodu u topera minn fejn trid u saħansitra stajt tmexxi dan l-operat anke mid-dar stess. Dan mhux se jkun permissibbli għaliex irid ikollok post li jkun approvat mil-liġi. 

It-tieni, min japplika jew min imexxi l-aġenzija, dak li se nkunu qed insejħulu competent person, irid jipprova li ma jkollux pendenzi mad-Dipartiment tat-Taxxa u jipprovdi dokumenti oħra li d-Direttur tad-DIER jista’ jitolbu.

It-tielet, punt mill-aktar importanti u kruċjali huwa li l-applikant, id-diretturi u x-shareholders kif ukoll min imexxi l-aġenziji jridu jgħaddu minn dak li jissejjaħ il-fit and proper test jew il-proċess tad-due diligence. Dan huwa l-qafas legali li ma kienx jeżisti. Huwa l-qafas regolatorju fejn issa anke d-direttur tad-DIER għandu poteri kważi eżekuttivi li jimponi kondizzjonijiet u jfassal il-kondizzjonijiet li jidhirlu xierqa. Għandek dan il-proċess ta’ due diligence, u b’dan il-mod aħna qed nagħtu serħan il-moħħ anke lil min ġej jaħdem ġewwa pajjiżna, jiġifieri mhux l-operatur biss. L-operaturi serji lilna ċemplulna jew bagħtulna email u rringrazzjawna ta’ dan il-qafas regolatorju li għamilna, imma anke l-ħaddiema li se jiġu minn barra, dawn issa jafu li ġejjin f’pajjiż fejn hawn qafas legali serju u li mhux se nħallu lok ta’ abbuż. 

Il-competent person li semmejt għandha tkun impjegata fuq bażi full-time mal-kumpanija, jiġifieri mhux se nippermettu li jkollok persuna waħda li tkun tisservisja xi għaxar kumpaniji. Trid tkun impjegata b’mod esklużiv u trid ukoll tissodisfa ċerti rekwiżiti, fosthom li tkun residenti ġewwa pajjiżna, li jkollha sitt snin esperjenza fil-qasam tar-riżorsi umani jew inkella grad universitarju jew tliet snin esperjenza, ikollha referenzi mingħand professjonisti li jipprovaw il-kompetenza tagħha kif ukoll trid tgħaddi mill-proċess tad-due diligence hija stess.

Sur President, se nsemmi issa fuq, fuq l-organi u l-bordijiet li se jiġu mwaqqfa taħt din il-liġi biex noħolqu dan il-qafas serju. Se jkollna working committee biex jeżamina l-informazzjoni li jkun ġabar b’kordinazzjoni mal-Korp tal-Pulizija biex isir id-due diligence stess. Se noħolqu sistema ta’ blacklisting u isem min ikun qiegħed jikser dawn ir-regolamenti, se jkun qiegħed jiġi ppubblikat u l-liġi tispjega fid-dettall kif u fejn u ma’ liema awtorità, fosthom il-Pulizija u d-DIER, bil-konsegwenza li ma jkunx jista’ jipparteċipa f’tenders pubbliċi. Għalhekk, paripassu, se noħolqu l-kunċett ta’ name and shame fejn id-Direttur, meta ma jġeddidx il-liċenzja, irid jippublika l-isem tal-aġenzija u liema kienu r-regolamenti li nkisru li wassluh għal din id-deċiżjoni. Imbagħad l-isem jiġi identifikat lill-aġenzija Identità, li ma tkunx tista’ taċċetta applikazzjonijiet mingħand dik l-aġenzija. 

Se noħolqu fond ta’ garanzija u kull aġenzija trid tiddepożita €20,000 f’dan il-fond, jew jekk ikollha aktar minn 20 ħaddiem, 2% tal-pagi annwali tal-ħaddiema tagħha. Dan għaliex jekk imbagħad din l-aġenzija tikser ir-regolamenti, dawn il-flus jitqassmu lill-ħaddiema minn bord amministrattiv li se jitwaqqaf b’din il-liġi. Dan mingħajr preġudizzju għal kwalunkwe dritt li joħroġ mill-Att dwar l-Impjiegi u r-Relazzjonijiet Industrijali, Kap. 452.

Jien naqbel mat-tariffa tal-liċenzja li se tkun ta’ €3,000 u €1,500 kull sena. Aħna rridu s-serjetà, irridu operaturi li jkunu serji, u allura jien naqbel mija fil-mija magħha, bħalma wara kollox hemm f’sitwazzjonijiet oħra meta wieħed jiġi biex jottjeni liċenzji oħrajn. L-istess konna għamilna meta rregolajna l-ħaddiema tal-pjattaforma diġitali. Dakinhar konna wieħed mit-tliet stati membri fl-Unjoni Ewropea li għamilna dan, u ftit ilu ġejna mgħarrfa li l-Unjoni Ewropea lanqas qablet fuq din il-liġi. 

Hawn qed nitkellmu fuq il-ħaddiema li naraw fit-toroq tagħna jiġru bil-muturi, però dawn ma jqassmux xirjiet biss imma jqassmu mediċina, dokumenti u xirjiet. Dawn ukoll irregolajniehom u l-għan, bħalma huwa l-għan f’din il-liġi, ma kienx li niddisturbaw lis-suq imma li noħolqu settur serju regolat taħt skrutinju imma, fl-aħħar mill-aħħar, li jagħti serħan il-moħħ lill-ħaddiema, li jagħtihom kondizzjonijiet tajbin u li noffru pagi aħjar. Qed ngħid pagi aħjar għaliex paripassu ma’ din il-liġi komplejt id-diskussjonijiet quddiem l-Employment Relations Board biex, kif wegħedna fil-Manifest Elettorali, indaħħlu l-kunċett ta’ equal pay for work of equal value. Irrid ngħid li d-diskussjonijiet kienu pożittivi ħafna u fil-ġranet li ġejjin se nkunu qed inħabbru d-dettalji dwar dan.

Sur President, aħna ridna wkoll noħolqu bilanċ bejn ir-responsabbiltajiet u l-poteri tad-direttur u d-drittijiet tal-operatur. Għalhekk lill-operatur tajnieh 30 jum biex meta jkun hemm rifjut, jagħti r-rimarki u r-raġunijiet tiegħu bil-miktub għad-deċiżjoni tiegħu. Min ma jaqbilx, hemm bord tal-appelli u min ma jaqbilx saħansitra ridna naraw li jkun hemm skrutinju ġudizzjarju fejn wieħed jista’ japplika quddiem il-Qorti tal-Appell. 

Se nagħti żewġ eżempji ta’ kif se naqtgħu l-abbuż. Ejja ngħidu li aġenzija Maltija qed tinnegozja ma’ aġenzija li qiegħda barra minn Malta, pereżempju li qiegħda l-Indja, u tkun taf li din l-aġenzija qed tieħu l-flus mingħand il-ħaddiema biex tibgħathom ġewwa pajjiżna. Jien għalhekk qbilt mal-Oppożizzjoni dwar il-kelma “xjentement” għax dak l-artikolu ma daħħalniehx ta’ xejn. Hemmhekk, jekk id-direttur isir jaf b’dak il-ftehim, dik l-aġenzija jew ma tingħatax permess jew jitteħdilha l-permess jew ma jiġġeddidx. Ma stajniex norbtuh ma’ reat kriminali għax dik hija xi ħaġa ekstraterritorjali, però mbagħad komplejna niċċaraw li jekk inti bħala persuna li tħaddem lill-ħaddiem tnaqqaslu parti mill-paga, hemmhekk tkun ukoll qed titlef il-liċenzja. Jekk tinstab ħati darbtejn li ksirt il-liġijiet tax-xogħol, inti b’mod awtomatiku titlef il-liċenzja u hemmhekk wieħed se jkun qed jilgħab ma’ multa ta’ €30,000. 

Id-DIER diġà beda jilqa’ l-operaturi fl-uffiċċju tiegħu. Hemm email apposta li ġiet imnedija biex tilqa’ l-mistoqsijiet li jidħlu ġewwa d-DIER, il-proċess miexi, u hemm team ad hoc ta’ professjonisti li qed jilqgħu dawn il-mistoqsijiet. Il-liġi tidħol fis-seħħ fl-1 ta’ April, però se nagħtu ċans sal-1 ta’ Ġunju biex imbagħad hemmhekk ħadd ma jkollu skuża. Hemmhekk imbagħad jibda l-infurzar. Kull operatur serju – u se nagħlaq hawn, għax għalkemm xtaqt nitkellem aktar, il-ħin itir – se jkun qiegħed isib lilna ta’ spalla. 
Finalment nirringrazzja lil dawk li tkellimt magħhom, l-operaturi, l-imsieħba soċjali, Jobsplus, Identity Malta u d-DIER, fost oħrajn. Imma rrid nirringrazzja lit-team legali flimkien mas-Segretarjat privat tiegħi għax-xogħol li għamilna fuq dawn il-liġijiet li bihom se noħolqu settur serju, anke bit-twaqqif ta’ guarantee fund, bord amministrattiv, working committee u bord tal-appelli.

B’dan il-mod se nkomplu noħolqu dinja tax-xogħol moderna u reżiljenti, però fuq kollox inżommu kontroll fuq in-numru ta’ ħaddiema barranin, apparti li jkun hawn serħan il-moħħ li anke dawn ma jkunux qed jiġu sfruttati. Irridu kondizzjonijiet u pagi diċenti għall-ħaddiema kollha li jaħdmu mal-aġenziji tax-xogħol. Hawnhekk qed nirreferi anke għall-ħaddiema Maltin għax għandna eluf ta’ ħaddiema Maltin li jaħdmu mal-aġenziji tax-xogħol. Fl-aħħar mill-aħħar irridu nassiguraw li b’dan il-pakkett ta’ riformi nattiraw ħaddiema ta’ kwalità lejn pajjiżna u li jiġu jaħdmu biss f’setturi fejn hemm il-ħtieġa għalihom. 

Sur President, nagħlaq hawnhekk u nawgura li d-dibattitu jkompli jkun wieħed matur għax hawnhekk qegħdin nitkellmu fuq id-dinja tax-xogħol u fuq il-ħaddiema. Fl-aħħar nett inqiegħed fuq il-Mejda tal-Kamra:

Kopja ta’ artiklu li deher fis‑sit elettroniku tat‑Times of Malta fl‑14 ta’ Novembru 2023 bit‑titlu “Talks under way to regulate temping agencies – Andy Ellul”.

Nirringrazzjak. (Onor. Membri: Hear, hear) 

L-ISPEAKER: Grazzi. Aktar rimarki? L-Onor. Claudette Buttigieg. 

ONOR. CLAUDETTE BUTTIGIEG: Sur President, nilqa’ l-appell tas-Segretarju Parlamentari li din tkun diskussjoni matura. Dik hija l-intenzjoni ta’ din in-naħa tal-Kamra, però ejja ngħidu l-affarijiet eżattament kif inhuma. Meta s-Segretarju Parlamentari Andy Ellul qam biex jgħid kif se jemenda l-mozzjoni tagħna – u m’iniex se nidħol fid-dettalji kollha – missu qal li rema kollox u żamm żewġ klawsoli, għax fil-fatt dak li ġara. Qed jitbissem, jiġifieri qed jagħtini raġun, u qed nieħu gost li almenu qed niftiehmu b’mod matur ukoll!

Fil-fehma tiegħi dak ma tantx huwa sinjal ta’ maturità. Il-maturità titlob li inti tidħol fid-dettall, u jiena se nħalli lill-kollega tiegħi l-Onor. Ivan Castillo jidħol fid-dettalji kollha, kemm ta’ dak li qegħdin nipproponu aħna, għax għadu m’għalaqx, kif ukoll ta’ dak li qed jemenda min-naħa tiegħu l-Gvern. 

Jien se nibda minn dak li għadu kemm qal l-Onor. Ellul qabli. U llum l-ewwel darba li kellna ammissjoni f’din il-Kamra li dak li qed jipproponi l-Gvern kien diġà għamlu Gvern Nazzjonalista, u mhux darba, imma anke emendah. Fil-fatt, l-Onor. Ellul irrefera għal-liġijiet tal-1996 u għall-emendi tal-2011, u kkritika l-fatt li ma kellhomx il-klawsoli li qed jiġu proposti llum. Mhux ovvja jekk ir-realtà kienet kompletament differenti minn tal-lum! F’din il-Kamra żgur u mhux forsi ħadd minna ma jaħseb li r-realtà tad-dinja tax-xogħol tal-lum hija l-istess bħalma kienet fl-1996 jew fl-2011. Lanqas paragun! Id-dinja tax-xogħol inbidlet u ma nbidlitx pass pass imma nbidlet f’daqqa u b’mod drammatiku. 

Dan qed ngħidu biex nuri li inutli toqgħod tikkritika l-liġijiet li għamlu Gvernijiet Nazzjonalisti preċedenti. Jien ngħid bil-kontra. Meta ma kienx hemm ir-realtà tal-lum, gvernijiet Nazzjonalisti kellhom il-viżjoni li jista’ jkun hemm dawn ir-realtajiet li għandna llum, imma żgur ma bassrux li din ir-realtà se tinbidel b’mod daqshekk drammatiku u drastiku. 

Irrefera wkoll għall-fatt li l-Ordnijiet Permanenti tal-Kamra jagħtu lill-Oppożizzjoni l-opportunità li għandna llum. Iva, l-Ordnijiet Permanenti qegħdin hemm b’mod maħsub ħafna, u permezz tagħhom l-Oppożizzjoni qed tingħata l-għodda biex tagħmel id-dmir tagħha. F’għajnejn l-Oppożizzjoni dan l-Avviż Legali jista’ jkun aħjar u llum b’din il-mozzjoni għandna l-opportunità li nagħmlu dak l-Avviż Legali aħjar. Dak hu l-għan. 

Sur President, bħalma taf inti, fl-aħħar parti tal-abbozzi jkun hemm l-għanijiet u r-raġunijiet għalfejn inkunu qed inressquhom. L-għan ewlieni għalfejn qed inressqu din il-mozzjoni bħala Oppożizzjoni, grazzi għall-Ordnijiet Permanenti li jagħtuna l-possibbiltà, huwa biex noħolqu ċertezza legali. Bil-mod ta’ kif il-Gvern qed jerġa’ jbiddel il-mozzjoni tagħna mhux talli mhijiex tinħoloq iċ-ċertezza legali, talli fl-areas li se jkun qed jispjega aktar fid-dettall l-Onor. Castillo, fl-areas fejn hemm inċertezza legali u fejn aħna pproponejna emendi biex tidħol iċ-ċertezza legali, erġajna morna lura għal minn fejn bdejna, għax dawn l-emendi assolutament ġew injorati. Mank tgħid li hemmhekk hemm possibbiltà! 

L-Onor. Ellul qal li f’mozzjoni bħal din, f’dibattitu bħal dan, qisna qegħdin fi stadju ta’ kumitat. Fil-kumitat aħna tal-Oppożizzjoni kemm-il darba niġbdu l-attenzjoni u l-Gvern jgħidilna li se jissospendi ħalli jiddiskutu xi emenda. Issir diskussjoni bejnietna u niskopru li veru hemm lok għal tibdil. Dan mhux biex ningħataw raġun aħna. Dak mhuwiex l-iskop għalfejn qed isiru dawn l-affarijiet. L-iskop huwa li hemm inċertezza legali bil-mod ta’ kif tressaq dan l-Avviż Legali, u aħna, min-naħa tal-Oppożizzjoni, qed nagħmlu l-almu tagħna biex nagħlqu dawn il-lakuni ħalli jkun hemm iċ-ċertezza legali. 

Ċertezza legali tiġi wkoll biċ-ċarezza fl-emendi. L-emendi li aħna ressaqna jistgħu jgħinu u għandhom l-għan li jgħinu biex il-proċess kollu jimxi kif suppost. Huwa importanti li jitneħħew l-inċertezzi u d-dubji. B’dak li qed jagħmel il-Gvern illum, fejn qed iħassar kull ħaġa li pproponejna aħna ħlief għal żewġ artikolu, qed jerġa’ jitfa’ lura dan id-dubju. Min jaħdem f’dan is-settur se jibda jistaqsi jekk wieħed jistax jagħmel hekk jew jistax jagħmel hekk, għax speċjalment l-issue li għadu kemm semma l-Onor. Ellul, jiġifieri fuq il-ħlasijiet, ma hija ċara xejn. Dan se jkun qed jispjegah l-Onor. Castillo.

Se joqgħod jgħidilna li jaqbel li jkun hemm miżata u ħlas. Aħna nafu li hemm aġenziji li kulma jridu jagħmlu jġibu persuna waħda minn barra u dawk l-ispejjeż kollha jkopruhom minn persuna waħda. Hemm min qed iġib mijiet minn dawn il-persuni, jiġifieri m’aħniex qegħdin nitkellmu fuq xi miżati ta’ barra minn hawn. Din mhijiex kwestjoni ta’ miżata imma hija kwestjoni li qed ngħidu lin-nies biex jimxu mar-regoli, imma mbagħad ir-regoli mhumiex ċari. Dak li qed nagħmlu. Fil-futbol, meta jkollok dubju dwar offside – u d-Deputat Prim Ministru dilettant ħafna tal-football u jżomm maċ-Chelsea – ikun hemm il-VAR u jiċċekkja biex ikun hemm ċertezza. Jien ma nsegwix futbol, imma dan nafu. Hawnhekk lanqas qed tħalli lok biex almenu jkun hemm l-introduzzjoni ta’ xi ħaġa oħra jew tibdil ċkejken. 

Wara kollox aħna ma semmejna xejn drastiku. Ipproponejna tibdil żgħir li jista’ jagħmel differenza kbira. Jiena se nkun matura u m’iniex se noqgħod ngħid li l-Gvern qed ikun supperv meta jagħmel hekk. Xejn affattu! Però naħseb li rridu nuru aktar maturità f’din il-Kamra. Irridu nifhmu li l-Oppożizzjoni jkollha għan tajjeb ħafna meta tippreżenta dawn it-tip ta’ emendi. L-Oppożizzjoni mhijiex qed tistenna u mbagħad tirreaġixxi, imma qed tkun propożittiva, u l-aktar ħaġa importanti hija li qiegħda tantiċipa li ġejjin il-problemi. Qed tantiċipa li ġejjin il-problemi għax m’hemmx ċarezza, hemm id-dubju, u bl-inċertezza u bid-dubji inti toħloq il-problemi. Ikollok min se jifhem l-affarijiet u se jwaħħal fil-fatt li din mhijiex miktuba sew. Hekk se jiġri, u ma noqogħdux ngħidu għax hemm min hu tajjeb u hemm min mhuwiex daqshekk tajjeb li jmexxi. 

Irrid issa mmur lura għall-argument li għamel l-Onor. Ellul meta semma l-liġi oriġinali li ressaq il-Partit Nazzjonalista fil-gvern fl-1996, imbagħad fl-2011. Nixtieq infakkar dak li għedt meta ftit taż-żmien ilu ddiskutejna l-liġi dwar it-temping agencies, ċjoè li n-numru ta’ aġenziji f’Malta sploda. In-numru tagħhom huwa enormi, għax hemm 200 aġenzija jew individwi liċenzjati jekk mhux aktar. L-aħħar li ċċekkjajt hekk kienu. Bejn l-1996 u l-2012, meta l-liġi oriġinali kienet fis-seħħ u meta l-liġi oriġinali ġiet emendata, kien hemm 37 aġenzija li ġew liċenzjati f’dak il-perjodu. 

Imbagħad tħares lejn is-snin ta’ wara u tibda tara n-numri jikbru u jikbru. Biss biss fl-2019 ġew liċenzjati 34 aġenzija oħra, jiġifieri f’sena waħda, fl-2019, ġew liċenzjati aġenziji daqs kemm kien hemm liċenzjati bejn l-1995 u l-2012. Għalhekk jien għedt li r-realtà hija differenti u l-argument tal-Onor. Ellul ma jreġi assolutament xejn. L-ewwel kont qed toħloq liġijiet u toħloq struttura għal negozji li deħlin bil-mod il-mod, sena wara l-oħra. Fil-fatt, fl-2011 Gvern Nazzjonalista ħass li għandu jemenda dik l-istess liġi u hekk għamel, imma mbagħad bejn l-2013 u l-2023 daħlu 170 aġenzija ġdida. Taf x’aħna ngħidu! Alla jbierek kulħadd qed jimxi skont il-liġi?! 

Sur President, fid-dinja mal-ħażin dejjem jeħel it-tajjeb, u dan huwa l-biża’ ta’ din in-naħa tal-Kamra. Meta għandek numru daqshekk kbir ta’ aġenziji u numru ferm ikbar ta’ ħaddiema, iċ-ċertezza legali hija sagrosanta. Għax issa x’se jibda jiġri? Se jkun hemm min jibda jgħidlek li hekk fehem, imbagħad għandna l-avukati li jibdew jinterpretaw kif iridu huma. U x’jiġri meta jkun hemm interpretazzjonijiet differenti? Meta jkollok kwestjoni li tispiċċa fil-qrati, il-qrati jisimgħu r-recordings ta’ dak li nkunu għedna f’din il-Kamra u jgħidu li hemmhekk kien hemm intenzjoni li din il-biċċa xogħol tkun aktar ċara. 

F’każ bħal dan il-qrati jistaqsu: Għalfejn m’għamluhiex? X’se jerġa’ jiġri? Nantiċipah minn issa x’se jerġa’ jiġri. Minn hawn u ftit żmien ieħor il-liġi se terġa’ tiġi quddiemna. Illum qed nitkellmu fuq Avviż Legali imma l-liġi se terġa’ tiġi quddiemna. U taf min jerġa’ jibgħatha hawnhekk? Il-Qorti! Għax meta jkun hemm deċiżjoni li hemm inċertezza legali, il-qrati jibagħtu lilek, Sur President, u jgħidulek li minħabba din il-kawża partikolari, bħala Parlament irridu nerġgħu nemendaw. Meta tasal il-ġurnata nfakkrek f’dak li għadni kemm għedt. 

Din ilha tiġri. Hija tendenza li meta lill-Gvern niġbdulu l-attenzjoni li avviż legali jew liġi mhux qed jabbozzahom sew, minflok ma jgħid ħa nara dawn il-ħmir x’qed jipprovaw jgħidu, ħa nara għandhomx raġun, ir-reazzjoni tkun bil-kontra! Le, ma tarax! Din mhux darba ġrat, u għad hemm numru ta’ liġijiet li qed jerġgħu jiġu lura quddiemna f’dan il-Parlament minħabba f’hekk. M’hemmx dak li qalilna l-Onor. Andy Ellul. M’hemmx il-maturità li nifhmu li qed naħlu l-ħin meta ma nisimgħux lil xulxin! 

X’qed jiġri fil-liġijiet u x’qed jiġri fl-Avviż Legali li għandna quddiemna? Qed inħallu lakuni f’sistema leġiżlattiva jew regolatorja. Min ma jridx jimxi mal-liġi kif suppost u min ma jridx ikun regolat kif suppost, x’se jfittex l-ewwel ħaġa? Se jfittex dawk il-lakuni. Se jgħid: Ara, din ħarbitilhom. Imbagħad ikun tard wisq. Imbagħad irridu nerġgħu niġu hawnhekk, irridu nerġgħu nemendaw u nerġgħu nagħmlu diskussjoni! 

Hemm ukoll issues li jinkwetawni ħafna. Issemma mill-Onor. Ellul – u fuq dak il-punt naqbel miegħu – li l-aġenziji mhumiex qed jipprovdu servizz biss lis-settur privat imma qed jipprovdu servizz importanti ħafna lis-settur pubbliku, bħall-isptarijiet u d-djar tal-anzjani, biex insemmi xi wħud. Għandek ħafna xogħol mifrux ma’ kullimkien. Hawnhekk għandna vulnerabbiltajiet kbar speċjalment min-nies li għandhom kultura differenti ħafna minn tagħna. Hemm min ma jafx il-kultura ta’ kif nimxu aħna. Forsi lanqas x’inhuma d-drittijiet tiegħu ma jaf, u aħna ma nistgħux inħallu lil min ikasbarlu d-drittijiet tiegħu għax mhux informat biżżejjed. Dak li ressaqna aħna llum kien f’din id-direzzjoni biex noħolqu aktar ċertezza. 

F’pajjiżna jiġu mijiet ta’ ħaddiema. Uħud minnhom ġejjin minn kultura u soċjetà li taħdem bis-saffi. Jiġu ħaddiema f’pajjiżna li ġejjin forsi minn saff daqsxejn baxx fis-soċjetà tagħhom u allura huma mrawmin li jaħdmu b’mod servili, li jaċċettaw kollox, li jbaxxu rasu u li jgħidulek “yes madam” u “yes sir”! Dawn m’għandhomx vuċi għal dawk li huma d-drittijiet imkasbrin tagħhom. Għalhekk, irridu aktar serjetà f’dan is-settur għax din ir-realtà ma nistgħux naċċettawha. Hemm nies li jiġu f’pajjiżna u għandhom familji kbar jiddependu fuqhom u fuq id-dħul tagħhom. 

Hemm min jgħidlek: Int se toqgħod taqbeż għall-barranin? X’jagħmel min iħaddem meta ħaddiema barranin ma niddefendulhomx id-drittijiet tagħhom? Malli tmur tgħolli rasek u tgħidlu li għandek dritt għal hekk u għal hekk jgħidlek: Tinkwieta xejn, dak huwa l-bieb, jien inġib tlieta minflokok li jgħiduli “yes sir” u “yes madam”! Ejja noqogħdu attenti! Għandna realtajiet koroh f’pajjiżna. Għandna realtajiet sbieħ ukoll, imma għandna realtajiet koroh. B’mod partikolari meta għamilt id-diskors f’Diċembru kont aċċennajt ukoll għal sfruttament li jolqot faxxa importanti li jiena dejjem tkellimt dwarha f’dan il-Parlament u tajtha vuċi. Mhux qed nitkellem biss dwar ħaddiema inġenerali imma b’mod partikolari dwar ħaddiema nisa. Għandek nisa li ġejjin minn kulturi fejn joqogħdu bi kwiethom u ma jgħidu xejn li jiġu sfruttati b’mod ħażin ħafna. 

Qed nitkellmu fuq pagi indaqs għal xogħol indaqs u bħalma għadni kemm għedt, jista’ jiġi xi ħadd fuqek u jgħidlek li jekk titlaq int, għall-paga tiegħek idaħħal tlieta oħra jekk mhux aktar. Dak ifisser li m’hemmx pagi indaqs. Hemm ukoll nuqqas ta’ sigurtà għal persuni li jiġu permezz ta’ dawn l-aġenziji. Dawn ma jkunux jafu kemm se jdumu hawn. Hemm nuqqas ta’ sigurtà, pereżempju, fuq il-benefiċċji u għal xiex għandhom dritt f’pajjiżna. Imbagħad issib ukoll diskriminazzjoni u sfruttament. Dawn huma kollha ċirkostanzi reali. Nista’ nsemmi wkoll in-nuqqas ta’ taħriġ adegwat li naħseb tkellimna kemm-il darba fuqu, il-fastidju sesswali, speċjalment fil-każ tan-nisa, u nuqqas ta’ protezzjoni legali. Dawn huma kollha fatturi li rridu naħsbu fihom. 

Sur President, nagħlaq billi nerġa’ nfakkar li għandna realtà f’pajjiżna li ma rridux ninsewha. B’mod partikolari għandna nisa li nġiebu Malta biex jaħdmu fi beauty parlours u spiċċaw jaħdmu f’gentlemen’s clubs, spiċċaw traffikati u spiċċaw fl-iskjavitù moderna. Ejja naċċertaw li dan l-Avviż Legali ma jħalli ebda dubju fuq regolamenti ħalli dawn l-affarijiet jieqfu immedjatament. Nirringrazzjak. (Onor. Membri: Hear, hear) 

L-ISPEAKER: Grazzi. Aktar rimarki? L-Onor. Alex Borg. 

ONOR. ALEX BORG: Sur President, f’pajjiżna huwa stmat li hawn 97,000 ħaddiem barrani. Dawn is-97,000 huma mqassmin f’36% li ġejjin minn pajjiżi ta’ stati Ewropej filwaqt li 63% ġejjin minn pajjiżi terzi. Dawn in-numri joħorġu minn stħarriġ tal-Jobsplus u għalhekk huma reali. Il-ħtieġa għall-forza tax-xogħol ta’ sengħa u t-tkabbir bilanċjat fil-popolazzjoni qatt ma kienu daqshekk urġenti daqskemm huma llum il-ġurnata. 

Kien hawn u għad hawn mewġa ta’ tħassib fuq iż-żieda ta’ ċittadini minn pajjiżi terzi li deħlin f’pajjiżna li wasslet lill-partijiet interessati, l-istakeholders, li jistaqsu l-mistoqsija x’jista’ jsir biex jinħoloq bilanċ tajjeb bejn il-barranin u l-Maltin. Ir-realtà llum il-ġurnata hi li hawn diversi setturi ekonomiċi li saru dipendenti mill-barrani. Dak huwa fatt magħruf u għalhekk irid ikun hemm ir-regolarizzazzjoni sabiex naċċertaw ruħna li din il-bidla demografika, li din il-bidla fil-workforce lokali, tkun regolata sabiex naċċertaw ruħna, aħna bħala Deputati, aħna bħala Parlament Malti, li nevitaw abbużi li jista’ jkun hemm. Fuq kollox irridu naċċertaw ruħna li verament ikun hemm trasparenza fil-liġijiet li nipproponu. 

Huwa fatt li r-regolarizzazzjoni tat-temping agencies kienet neċessarja però nemmen li setgħet saret qabel. Setgħet saret f’mument fejn konna għadna kważi kważi fil-ħin però sfortunatament, minħabba t-tkaxkir tas-saqajn tal-Gvern preżenti, qegħdin niddiskutu din ir-regolarizzazzjoni llum. 

Sur President, il-fatt li llum qegħdin niddiskutu dawn il-liġijiet juri l-viżjoni qasira li kellu u li għad għandu Gvern Laburista. Viżjoni qasira ekonomika li kienet ibbażata fuq il-workforce u ċ-cheap labour. Gvern Laburista ħaseb li bil-mod ta’ kif sfrutta u ħalla dawn l-aġenziji jisfruttaw il-ħaddiema barranin seta’ jkun hemm tkabbir ekonomiku sostenibbli. Dawn iċ-ċirkostanzi li qegħdin niddiskutu llum huma ċertifikat ċar ta’ viżjoni qasira tal-Gvern preżenti. 

Apparti minn hekk, issa qed nipprovaw niddiskutu wkoll l-iskills card, li se tidħol fis-seħħ. Dan huwa ċertifikat ċar li juri li kellna medda ta’ snin fejn Gvern Laburista kien iffokat fuq iċ-cheap labour u llum il-ġurnata rrealizza li jrid ikun hemm bidla fid-direzzjoni. Anke l-fatt li se ndaħħlu l-iskills card f’Malta juri li tul dawn l-aħħar snin kellna Gvern Laburista li kien moħħu biss biex iżid l-ammonti u ma jiffokax fuq il-kwalità. Jalla din l-iskills card tkun ċertifikat li jaċċerta li f’pajjiżna jkollna quality jobs u mhux quantity jobs li ma jagħtux riżultat ta’ kwalità. 

Inħoss li din ir-regolarizzazzjoni tat-temping agencies se tkun pass ’il quddiem imma biex naċċertaw ruħna li tkun pass ’il quddiem, irridu naċċertaw li l-liġi ma tħallix lok għall-abbużi u tkun trasparenti biżżejjed li taċċerta li l-abbużi li kien hawn fil-passat ma jerġgħux iseħħu. Irridu naċċertaw li ma tħallix lakuni li jagħtu lok għall-abbuż u l-isfruttament tal-ħaddiema. 

Huwa tajjeb li naraw il-liġi bil-miktub, imma huwa aktar importanti li mill-kliem immorru għall-fatti u verament ikun hemm infurzar u jkun hemm liġi li ma tħarisx lejn l-uċuħ imma tara u timxi b’mod ekwu ma’ kulħadd. Huwa importanti li dawn ir-regolamenti ġodda fir-rigward tat-temping agencies ma jgħabbux l-ekonomija lokali b’burokrazija żejda imma jixprunaw u jkabbru aktar l-ekonomija. Fl-aħħar mill-aħħar, huwa importanti li permezz tal-liġijiet, speċjalment dawk li jmissu ċerti setturi tal-ekonomija tagħna, bħat-turiżmu, l-ospitalità, il-catering u ħafna setturi ekonomiċi oħra, nagħtu l-għodda neċessarji lin-negozji u lin-negozjanti sabiex ikomplu jikbru u nagħtuhom il-motivazzjoni li verament jibqgħu jaħdmu u jibqgħu jinvestu fil-viżjoni li jkollhom. 

Fl-aħħar nett, kif għadni kemm għedt ftit tal-ħin ilu, dawn il-liġijiet li qegħdin niddiskutu llum, speċjalment ir-regolamenti tat-temping agencies, huma ċertifikat ċar li tul dawn l-aħħar għaxar snin ta’ Gvern Laburista kellna viżjoni qasira, viżjoni li kienet iffokata fuq li nkabbru l-workforce ta’ Malta imma mhux li nkabbru l-kwalità tal-workforce. L-amministrazzjoni kien moħħha biss fin-numri, kien moħħha biss fiċ-cheap labour u b’hekk ma stajniex nimmiraw għall-kwalità f’setturi differenti. Illum il-ġurnata t-turiżmu, il-kostruzzjoni, il-posta u l-ġbir tal-iskart ta’ pajjiżna huma kollha dipendenti fuq il-barrani u għalhekk, huwa tajjeb li nirregolaw dawn il-liġijiet sabiex naċċertaw ruħna li jkollna l-kwalità. 

Sur President, jien nemmen li kull gvern, hu min hu, għandu dejjem jimmira lejn il-kwalità u mhux iħares lejn in-numri. Għalhekk, huwa importanti li ladarba dawn il-liġijiet jidħlu fis-seħħ, naċċertaw ruħna li ma jħallux lakuni, ma jħallux vojt li jippermetti li jkun hemm abbuż fuq il-ħaddiema barranin. Nittama li naċċertaw ruħna li nimxu lil hinn mis-suġġettività imma nkunu oġġettivi fil-mod ta’ kif nimplimentaw il-liġijiet sabiex verament ikollna liġi b’saħħitha li tagħti l-kwalità u timxi lil hinn mill-kwantità. Nirringrazzjak. (Onor. Membri: Hear, hear) 

L-ISPEAKER: Grazzi. Aktar rimarki? L-Onor Carmelo Abela. 

ONOR. CARMELO ABELA: Sur President, nixtieq nieħu ftit mill-ħin ta’ din il-Kamra biex nitkellem dwar is-suġġett ta’ din il-mozzjoni li ressqet l-Oppożizzjoni. Ftit taż-żmien ilu kien hemm il-pubblikazzjoni taċ-ċensiment għall-2021, ċensiment li jgħidilna ħafna affarijiet, fosthom fuq il-qasam tax-xogħol. Qalilna li n-numru ta’ persuni li jaħdmu f’Malta minn 15-il sena ’l fuq huwa ta’ 273,955. Meta wieħed jara ċ-ċensiment li kien sar qabel, jiġifieri dak tal-2011, jara b’mod ċar li f’għaxar snin in-nies jaħdmu f’Malta żdied b’102,100 persuna. Dan ifisser li f’temp ta’ għaxar snin, in-numru ta’ persuni jaħdmu f’pajjiżna żdied b’aktar minn 100,000 ruħ.

Il-qasam tax-xogħol huwa wieħed mis-suċċessi li kisbet din l-amministrazzjoni mill-2013 ’l hawn. F’Malta għandna żieda inkredibbli ta’ ħaddiema jaħdmu. Għalfejn? Għaliex dan il-Gvern ħoloq ix-xogħol u kabbar l-ekonomija. Jekk tkabbar l-ekonomija ċ-ċans hu li jkollok aktar opportunitajiet ta’ xogħol. Jiġifieri mhux biss ikollok mobbilità, fejn persuna timxi minn post tax-xogħol għal ieħor, imma jkollok ukoll il-bżonn ta’ aktar ħaddiema. Dak hu li ġara. 

Issa aħna nafu li l-popolazzjoni ta’ Malta hija dik li hi. Nafu wkoll li n-numru ta’ dawk li jistgħu jaħdmu wara li taqta’ l-anzjani, it-tfal u persuni oħra li għal xi raġuni jew oħra ma jistgħux jaħdmu, hu dak li hu, imma f’għaxar snin kellna żieda ta’ aktar minn 100,000 persuna li daħlu fid-dinja tax-xogħol. Fost oħrajn, iċ-childcare b’xejn mill-2014 ’l hawn ġab splużjoni ta’ nisa li daħlu fid-dinja tax-xogħol, uħud minnhom għall-ewwel darba u oħrajn reġgħu daħlu fid-dinja tax-xogħol. Dan il-Gvern kiseb suċċess ekonomiku li ħoloq ix-xogħol u għax ħoloq ix-xogħol, kien hemm il-bżonn ta’ aktar ħaddiema. 

Jekk m’għandekx biżżejjed ħaddiema Maltin, jew mhux biss m’għandekx biżżejjed imma trid ħiliet ġodda, ħiliet differenti, allura l-unika triq li jifdal hi li ġġib ħaddiema minn barra minn Malta f’oqsma differenti. Il-miġja ta’ ħaddiema barranin f’oqsma differenti mhuwiex kapriċċ imma huwa bżonn li l-ekonomija tagħna wrietna f’dawn l-aħħar snin. 

Meta tisma’ lill-kollegi tal-Oppożizzjoni jitkellmu dejjem isemmu ċ-cheap labour. Cheap labour tiela’ u cheap labour nieżel, bħallikieku l-ħaddiema li ġew minn barra minn Malta jaħdmu biss f’oqsma li forsi ma jħallsux daqs oqsma oħrajn. L-ewwel nett irrid infakkar li l-liġijiet tax-xogħol kollha japplikaw b’mod indiskriminat għal kull ħaddiem, irrispettivament jekk ikunx ħaddiem Malti jew ħaddiem li ġej minn barra l-pajjiż. Il-kondizzjonijiet tax-xogħol u r-regoli kollha tax-xogħol japplikaw b’mod indiskriminat għal kull ħaddiem li hawn f’pajjiżna, irrispettivament min-nazzjonalità tiegħu jew tagħha. 

Jien għedt li l-fatt li nġiebu ħaddiema minn barra minn pajjiżna f’oqsma differenti mhuwiex kapriċċ imma għax żviluppa dan il-bżonn. Dan ifisser li għandhom jiġu f’pajjiżna dawk il-ħaddiema li għandhom xogħol u mhux jiġu persuni forsi b’wegħda ta’ xogħol jew ieħor u wara jkun hemm persuni jduru ’l hemm u ’l hawn ifittxu x-xogħol. Irid ikollna garanzija li dawk il-persuni li se jinġiebu f’Malta hemm il-ħtieġa għalihom. 

Minħabba l-mod ta’ kif żviluppat l-ekonomija f’pajjiżna twaqqfu kumpaniji f’pajjiżna li qed jagħmlu hekk, jiġifieri li jġibu ħaddiema minn barra l-pajjiż, u għalhekk kien meħtieġ li l-Gvern idaħħal regoli anke f’dan il-qasam. Għalhekk il-Gvern għamel tajjeb li rregola dan is-settur permezz ta’ avviżi legali. Kumpaniji li jmorru lil hinn u jabbużaw meta jġibu ħaddiema barranin għandhom jiġu penalizzati, u kien għal din ir-raġuni li l-Gvern illeġiżla. 
Sur President, jekk wieħed jara l-mozzjoni li ressqet l-Oppożizzjoni jinnota li fis-sitt paragrafu jingħad li r-regolamenti li ġew preżentati għandhom jiġu mtejba. Dan ifisser li hemm ammissjoni min-naħa tal-Oppożizzjoni li r-regolamenti li għandna s’issa huma diġà tajbin. Kieku l-Oppożizzjoni mhijiex konvinta minnhom kienet tiġi hawnhekk u titlob li jitħassru b’mod komplet, imma dan mhux qed isir għax il-Gvern diġà għamel emendi li huma tajbin u meħtieġa biex dan il-pajjiż ikollu l-għodda biex nirregolaw dan is-suq tant importanti għal pajjiżna. 

Is-Segretarju Parlamentari Andy Ellul fil-bidu ta’ dan id-dibattitu diġà semma dak li se jiġi aċċettat min-naħa tal-Gvern u dak li l-Gvern iħoss li mhux meħtieġ fil-mozzjoni tal-Oppożizzjoni. Mhuwiex meħtieġ jew għax forsi mhux tajjeb biżżejjed jew għax ir-regoli diġà qed jaħsbu għalih. Il-Gvern diġà għamel il-pożizzjoni tiegħu ċara u konvint li Membri oħrajn min-naħa tal-Eżekuttiv jistgħu jkomplu jagħmlu dan.

Nixtieq insemmi tliet punti partikolari. L-ewwel nett irrid nagħmel punt dwar il-lingwaġġ li aħna nużaw fuq dawn il-ħaddiema lil aħna nsejħulhom ħaddiema barranin. It-tieni, fuq l-infurzar u t-tielet dwar il-kondizzjonijiet tax-xogħol. Nixtieq nibda dwar il-lingwaġġ kemm ta’ ċerti politiċi kif ukoll tal-pubbliku inġenerali li forsi mingħajr ma jkun jaf juża ċertu kliem li jista’ jitqies bħala dispreġjativ. Kelma li ddejjaqni meta nitkellmu fuq il-ħaddiema li jiġu minn barra mill-pajjiż hija l-kelma “nimportaw”, bħallikieku aħna qegħdin nimportaw xi oġġett. Din il-frażi smajtha anke minn uħud mill-esponenti tal-Oppożizzjoni. Meta qed nitkellmu fuq persuni, il-kelma “nimportaw” tistona ħafna u m’għandniex nużawha fil-lingwaġġ tagħna. Ġieli tisma’ wkoll kliem dispreġjattiv minn persuni li forsi jintlaqtu ħażin minn ċerti ħaddiema li jiġu jaħdmu f’pajjiżna li m’hemmx għalfejn noqgħod nirrepetih f’din il-Kamra, imma huwa kliem li m’għandux jintuża. 

Naħseb li għandna nagħmlu distinzjoni bejn sitwazzjonijiet ta’ bżonn ta’ sigurtà u dawk ta’ kultura differenti. Mhux dejjem it-tnejn imorru id f’id u jistgħu jkunu separati minn xulxin. Nifhem li għandek żoni f’pajjiżna li forsi għandhom bżonn ta’ aktar attenzjoni f’dak li għandu x’jaqsam mas-sigurtà, imma dik tista’ tapplika mhux biss f’każ ta’ persuni li mhumiex Maltin imma anke ta’ ċittadini Maltin stess. Imbagħad għandek il-kulturi differenti li jġibu persuni li jkunu ġejjin minn postijiet differenti, speċjalment minn pajjiżi terzi, u hemmhekk ukoll hemm bżonn ta’ edukazzjoni dwar il-kultura tagħna u li aħna l-Maltin nipprovaw nifhmu ftit il-kultura tagħhom. Huwa importanti li f’dinja globalizzata nitgħallmu ngħixu flimkien. 

It-tieni punt li nixtieq insemmi huwa dwar l-infurzar. Kull liġi hija tajba skont kemm tkun qed tiġi infurzata. Dan l-Avviż Legali li ġie ppubblikat huwa importanti ħafna, u mhux talli aħna konvinti minn kemm dan l-Avviż Legali huwa tajjeb, talli bħala Gvern se nkomplu nirfinawh billi aċċettajna xi emendi li ressqet l-Oppożizzjoni. Aħna nafu l-isfidi li għandu pajjiżna f’dak li għandu x’jaqsam mal-infurzar, u l-entitajiet kollha li għandhom x’jaqsmu b’xi mod jew ieħor ma’ dan is-settur, mhux biss tat-temping agencies imma wkoll tax-xogħol, għandhom jaħdmu aktar flimkien biex negħlbu l-isfida tal-infurzar f’pajjiżna. Ma jiswa xejn li jkollok liġi tajba u li jkollok avviżi legali tajbin jekk imbagħad ma jkollniex infurzar li jibda u jitkompla. Aħna nafu bid-diffikultajiet li jkollu pajjiżna f’dak li għandu x’jaqsam mal-infurzar u għalhekk huwa meħtieġ li liġi tajba tkun infurzata bis-saħħa kollha. 

L-aħħar punt li nixtieq insemmi huwa dwar il-kondizzjonijiet tax-xogħol. Hemm miktub li kulħadd ħaqqu ħlasu, u hekk hu. Kull ħaddiem li jaħdem ħaqqu l-ħlas ġust tiegħu jew tagħha, u dan ifisser li l-ebda ħaddiem m’għandu jkun sfruttat. Irrispettivament mit-tip ta’ xogħol tiegħu jew tagħha, hemm bżonn li l-ħlas u l-kondizzjonijiet marbuta ma’ dak ix-xogħol ikunu xierqa. Din ukoll hija sfida oħra f’dak li għandu x’jaqsam mal-infurzar. Hawn mhux qed ngħid biss għal dawn il-kumpaniji li qed nitkellmu fuqhom imma wkoll għal kull min qed iħaddimhom. 

Huwa importanti wkoll li f’dak li għandu x’jaqsam mal-infurzar naraw li l-kondizzjonijiet tax-xogħol li diġà għandu pajjiżna permezz ta’ regolamenti u liġijiet tajbin u b’saħħithom jiġu infurzati biex min iħaddem iħallas lil dawn il-ħaddiema l-ħlas ġust. Huwa fl-interess tal-ħaddiema Maltin li l-ħaddiema li mhumiex Maltin li jiġu jaħdmu f’Malta, hu x’inhu x-xogħol tagħhom, ikollhom kondizzjonijiet tajbin għax fl-aħħar mill-aħħar, jista’ jkun li l-ħaddiema Maltin, xi darba jew oħra, jingidmu minn kondizzjonijiet li ma jkunux daqshekk favorevoli. 

Sur President, nagħlaq billi ngħid li dan kollu li qed nitkellmu dwaru llum u li tkellimna fuqu fil-ġranet preċedenti meta ddiskutejna dan is-suġġett huwa riżultat tas-suċċess li kellu dan il-Gvern mill-2013 ’l hawn. Minn problema li m’hawnx xogħol spiċċajna bi sfida li għandna bżonn aktar ħaddiema li jiġu f’pajjiżna. Il-Gvern qed jaħdem biex din l-isfida tkun opportunità biex dejjem kulħadd ikun aktar rebbieħ. Filwaqt li huwa tajjeb li nħarsu lejn il-GDP, hemm bżonn li nħarsu aktar lejn il-bniedem, lejn il-ħaddiem. Wara kollox, il-kwalità tal-ħajja titjieb meta l-interessi kollha jaħdmu flimkien, u dan huwa l-awgurju tiegħi għal dan is-settur fil-ħidma li qed jagħmel tant tajjeb dan il-Gvern u l-entitajiet tiegħu. Nirringrazzjak. (Onor. Membri: Hear, hear) 

L-ISPEAKER: Grazzi. Aktar rimarki? Il-Ministru Clayton Bartolo. 

ONOR. CLAYTON BARTOLO (Ministru għat-Turiżmu u l-Indafa Pubblika): Sur President, irrid nibda billi nirringrazzja kemm lis-Segretarju Parlamentari u anke lid-Deputat Prim Ministru għal dan id-dibattitu tal-lejla. Nifhem li hawnhekk qegħdin niddiskutu mozzjoni li ressqet l-Oppożizzjoni, però xorta jibqa’ l-fatt li kien dan il-Gvern li kellu l-kuraġġ li jressaq din il-liġi li tfisser tiġdid u, fuq kollox, tibgħat messaġġ ċar li wara kull impjieg hemm persuna. Lil dawn il-persuni aħna mhux qegħdin narawhom bħala numri imma hawnhekk qegħdin nitkellmu fuq riforma importanti biex naraw li kulħadd ikollu l-umanità tiegħu rispettata. 

Din ir-riforma se tgħin ukoll biex jonqos l-abbuż f’dak li għandu x’jaqsam mal-qasam tal-ħaddiema imma hawnhekk, b’mod partikolari, qegħdin nitkellmu fuq il-ħaddiema barranin. Għadni kemm smajt b’interess lill-kollega tiegħi l-Onor. Carmelo Abela li tkellem tajjeb ħafna fuq dan il-qasam u semma wkoll dak li għandu u m’għandux isir. Naħseb irridu nkunu umli u nammettu li fl-aħħar snin kellna min abbuża u minħabba dak l-istess abbuż batew Maltin u Għawdxin u anke ħaddiema barranin li ġew jaħdmu f’pajjiżna. 

Dan kollu ma jfissirx li nistgħu nitfgħu lil kulħadd fl-istess keffa. F’pajjiżna jeżistu temping agencies serji li huma kompetenti f’xogħolhom. Għalhekk, huwa importanti li bħala pajjiż inkomplu nieħdu d-deċiżjonijiet li għandna nieħdu, inkomplu naġġornaw lil pajjiżna mar-realtajiet tal-lum u nilqgħu wkoll għall-isfidi li qed ikollna quddiemna. Jeħtieġ li nifhmu iżjed u napprezzaw li f’kull xogħol fi kwalunkwe settur għandha tirrenja d-dinjità tal-persuna. Il-persuna, hi min hi, ġejja minn fejn ġejja, mhijiex sempliċiment numru u mhijiex qiegħda hemmhekk biss għax-xogħol imma għandha wkoll il-ħajja tagħha. 

Tajjeb nispjegaw li din il-liġi trid twassalna u se tkun qed tara li jiġu standardizzati l-kondizzjonijiet tal-aġenziji tal-impjiegi, jiġu stabbiliti proċeduri ċari, jiġu infurzati l-kondizzjonijiet tal-liċenzji u jiġi żgurat li l-individwi kwalifikati u kompetenti jkunu impenjati anke f’dan l-isforz. Dawn ir-regolamenti l-ġodda huma mmirati għal dawk l-aġenziji tal-impjieg li jagħtu servizz marbut ma’ xogħol ta’ reklutaġġ, ma’ xogħol temporanju u anke dak ta’ outsourcing. 

Sur President, se nkun qed niffoka ftit fuq is-settur tal-ospitalità għax nemmen li din il-liġi partikolari se tkun importanti ħafna għal dan il-qasam biex inħarsu ’l quddiem għal trattament iżjed xieraq u dinjituż. Wara kollox, kollox jibda mit-trattament. Naħseb f’dan il-pajjiż illum jeżisti sens ġenwin li f’dak li għandu x’jaqsam mas-servizz f’ċerti ristoranti u ċerti lukandi nistgħu nkunu ħafna aħjar. Għal darb’oħra mhux qed nitfa’ lil kulħadd fl-istess keffa għax hemm min jagħmel sforz u jagħti t-taħriġ neċessarju, iżda hemm min dak l-isforz ma jagħmlux. Hemm min jaħseb li jista’ jaqbad u jġib u jimpjega persuna, tkun min tkun, u din il-persuna mil-lum għal għada tilħaq l-istandards mistennija meta lanqas ikollha ċerti standards bażiċi. 

Jien persuna li nemmen li t-turiżmu huwa vjaġġ kontinwu. It-turiżmu mhuwiex destinazzjoni imma vjaġġ li tagħmel kemm tagħmel matulu trid dejjem tagħmel iżjed, u tista’ tgħid li qatt m’int se tasal għad-destinazzjoni aħħarija tiegħek. Dan filwaqt li tkun qed tikseb riżultati tajbin bħalma qed nagħmlu aħna bħala pajjiż u tkun kburi b’dawk ir-riżultati li qed tikseb. Qed ngħid dan għax aħna għandna fost l-aqwa riżultati fil-Mediterran mill-aspett turistiku, għandna riżultati li jpoġġuna mal-aqwa destinazzjonijiet turistiċi fil-Mediterran jekk mhux saħansitra l-aqwa f’ċerti aspetti. 

Issa rridu naraw li l-pass li jmiss ikun dak li nidħlu f’aktar dettall u nkunu ċerti li kemm jekk huma Maltin, kemm Għawdxin jew turisti barranin li ġejjin f’pajjiżna dawn kollha jieħdu l-valur għal dak li jħallsu, dak li bl-Ingliż ngħidulu l-value for money. Għal dan il-għan, fil-ġimgħat li ġejjin se tkun introdotta l-iskills pass ġewwa pajjiżna. 

Din hija riforma ta’ ġenerazzjoni għal din l-industrija hekk importanti għal pajjiżna. Wieħed forsi jgħidlek: Imma l-iskills pass x’għandha x’taqsam ma’ dan il-qasam tat-temping agencies? Għandha x’taqsam ħafna għax aħna rridu naraw li r-riforma f’dan is-settur tkun waħda ħolistika. Fil-fatt, meta ġiet iddiżinjata din il-liġi tat-temping agencies kien hemm ukoll diskussjoni mal-Ministeru għat-Turiżmu sabiex naraw li dak li qed isir mill-id il-leminija, ikun qed isir u jinftiehem ukoll mill-id ix-xellugija. Dan huwa Gvern wieħed, Gvern magħqud li qed jaħdem għall-istess għan, jiġifieri li jkollna servizz u kwalità ogħla fil-qasam tal-ospitalità. 

Aħna se nkomplu nħarsu ’l quddiem u se nkomplu ninvestu aktar fir-reklamar, reklamar li tagħmlu l-Awtorità Maltija tat-Turiżmu li qed jissarraf f’suċċess u qiegħed jagħti riżultati tanġibbli. Ir-riżultati li qed niksbu fit-turiżmu mhumiex sempliċement statistika iżda jistgħu jħossuhom in-nies. Jista’ jħosshom l-investitur u rridu naraw ukoll li anke min hu impjegat f’dan is-settur ikun parti minn dan is-suċċess billi jagħti servizz tant tajjeb li jservi ta’ reklam. L-aqwa riklam li jista’ jsir lil pajjiżna huwa minn dak it-turist li jkun ġie għal vaganza jew inkella għal xogħol f’pajjiżna u jmur lura f’pajjiżu u jirrakkomanda lil pajjiżna għall-btala. Hawnhekk trid tkun verament il-qabża li jmiss. 

Malta hija l-unika fost il-gżejjer fil-Mediterran fejn it-turiżmu jibqa’ miftuħ is-sena kollha. Ftit kilometri ’l bogħod minn hawnhekk għandek l-istabbilimenti li jagħlqu fix-xhur tax-xitwa. Biex insostnu mudell turistiku sostenibbli jrid ikollna l-kuraġġ li nkomplu nieħdu dawn id-deċiżjonijiet li fiċ-ċentru tagħhom dejjem irid jirrenja l-punt tal-kwalità fis-servizz u l-kwalità f’dak kollu li nkunu qegħdin nagħmlu. Il-kwalità ma ġġibhiex biss bil-paroli jew inkella bil-kliem sabiħ imma billi tieħu d-deċiżjonijiet u, fuq kollox, billi toffri s-soluzzjonijiet neċessarji. Il-mument li aħna nkunu ffokati biss biex inġibu ammont partikolari ta’ turisti u nieqfu hemm, ikun il-mument li qed nagħmlu l-ikbar żball tagħna. Għalhekk huwa importanti li nkomplu ninvestu fir-riżors uman, kemm dak Malti kif ukoll dak barrani biex naraw li jkollna servizz ta’ kwalità għolja. 

Sur President, f’dan il-każ qed niddiskutu liġi li kienet ippreżentata min-naħa tal-Gvern li tipprovdi iżjed trasparenza fejn jidħol reklutaġġ ta’ persuni ġejjin minn pajjiżi barra minn Malta. Aħna se nkomplu nieħdu dawn id-deċiżjonijiet importanti u bżonjużi u se naraw fejn se jieħdu lil pajjiżna għall-ħames snin u l-għaxar snin li ġejjin. Biex nibqgħu kompetittivi hemm bżonn li pajjiżna jiddixxiplina lilu nnifsu dejjem iżjed, dixxiplina li tistabbilixxi standards li huma ogħla minn dawk li għandna bħalissa sabiex b’hekk inkomplu niksbu s-suċċessi għaż-żmien li ġej u nkunu dejjem iżjed sostenibbli. Nirringrazzjak.

L-ISPEAKER: Grazzi. Aktar rimarki? Id-Deputat Prim Ministru Chris Fearne.

ONOR. CHRIS FEARNE: Sur President, l-aqwa għodda u l-aqwa riżorsa li għandu dan il-pajjiż huma l-ħaddiema tiegħu li jagħtu servizzi ġewwa pajjiżna li jipproduċu fil-manifattura, li jkabbru x-xtieli u l-ħaxix tagħna u jieħdu ħsieb l-agrikoltura, li jrabbu l-annimali u s-sajjieda tagħna. L-ekonomija tagħna li toħloq il-ġid li ngawdu minnu kollha kemm aħna hija mibnija fuq il-ħaddiema. L-aqwa riżorsa ta’ dan il-pajjiż huma l-ħaddiema u jekk b’xi mod dan il-pajjiż jippermetti li l-kondizzjonijiet tal-ħaddiema tagħna jiġu mittiefsa, inkunu qegħdin inħassru l-aqwa riżorsa li għandna. 

Mhux biss il-kondizzjonijiet tax-xogħol imma llum, aktar minn qatt qabel, hemm ukoll il-ħarsien tas-saħħa mentali tal-ħaddiema tagħna. Illum wieħed jagħraf aktar milli kien jagħraf qabel li l-workforce tagħna, bħal dik tad-dinja żviluppata kollha, għandha fuqha stress, f’ċerti każijiet qawwi, li rridu noqogħdu attenti li ma jirriżultax fi ħsara għas-saħħa mentali tal-ħaddiema tagħna. Dak li qegħdin niddibattu lum jimpinġi ħafna l-ewwel nett fuq il-kondizzjonijiet tax-xogħol imma anke fuq is-saħħa kemm fiżika, imma aktar u aktar mentali, tal-ħaddiema tagħna. Għaldaqstant huwa importanti li nżommu b’saħħitha l-aqwa riżorsa li għandu dan il-pajjiż. 

Jien qed nieħu pjaċir nisma’ dan id-dibattitu u rrid nirringrazzja lill-kelliema kollha, kemm min-naħa tal-Gvern u kemm min-naħa tal-Oppożizzjoni. Naf li għad fadal l-Onor. Castillo. Nistennewh u nisimgħu wkoll id-diskors tiegħu, però naħseb li almenu s’issa – u naħseb hekk se jibqa’ – kellna dibattitu li kien matur u wieħed minn dawk it-tip ta’ dibattiti li nieħu pjaċir nara, nisma’ u nipparteċipa fihom f’din il-Kamra. Jien dejjem emmint li kull membru li hawn f’din il-Kamra u kull min jaspira li jkun membru parlamentari għandu dan l-iskop f’moħħu, li jtejjeb il-ħajja tan-nies, biex jara li s-soċjetà li ngħixu fiha, il-komunità tagħna, il-persuni li jgħixu ġewwa pajjiżna, ikollhom ħajja aħjar. 

Nemmen li nidħlu fil-politika biex b’dak li nagħmlu, bid-deċiżjonijiet li nieħdu, bil-miżuri li nwettqu, bil-liġijiet li niddibattu u niddiskutu u li ngħaddu f’dan il-Parlament nagħtu l-kontribut tagħna biex is-soċjetà tagħna, min jgħix ġewwa pajjiżna, aħna u l-familji tagħna, uliedna u n-nies ta’ madwarna jkollna ħajja aħjar, ikollna ħajja aħjar illum u, jekk jista’ jkun, ikollhom ħajja aħjar ta’ warajna. Nemmen li dak hu l-iskop li bih jidħol għall-politika kull wieħed u waħda minna. 

Jien mhux l-ewwel darba li għedt li l-partit huwa akbar mill-individwu u l-pajjiż huwa akbar mill-individwu. Ilkoll nafu li s-sistema tagħna tal-partiti hija importanti ħafna. Allaħares ma kellniex il-partiti għax kieku d-demokrazija parlamentari diffiċli li taħdem. Immaġina qegħdin 75 ruħ hawnhekk u kieku m’hemmx il-partiti li jiffurmaw il-gruppi ta’ bejnietna, ma tafx kif se jivvutaw minn ġurnata għall-oħra. Huwa diffiċli timmaġina. Il-partiti huma importanti, imma ħadd mhu ikbar mill-partit. U l-pajjiż aktar u aktar huwa importanti. Jien ngħid mhux biss il-pajjiż huwa akbar mill-individwu imma l-pajjiż huwa akbar mill-partit. 

Din jien ngħidha bħala Deputat Mexxej tal-Partit Laburista imma iva, l-interess nazzjonali għandu dejjem ikun aqwa u jisboq l-interess partiġjan. Il-politika nazzjonali għandha dejjem tkun akbar mill-politika partiġjana. Nerġa’ ngħid li l-partiti huma importanti. Mingħajr il-partiti, id-demokrazija parlamentari kif nafuha diffiċli nħaddmuha. Il-partit huwa għodda, huwa mezz ta’ kif kollha kemm aħna nagħmlu l-ħajja tas-soċjetà tagħna aħjar u nġibu l-pajjiżna ’l quddiem. Il-pajjiż jiġi qabel mhux biss l-individwu imma nerġa’ ngħid, anke qabel il-partit. 

Dan huwa importanti u qed ngħidu għax dan id-dibattitu huwa preċiżament hekk. Illum f’dan id-dibattitu qed nitkellmu dwar liġi li ressaq il-Gvern ftit tal-ġimgħat ilu permezz ta’ Avviż Legali, li se ttejjeb il-kondizzjonijiet tax-xogħol, se ġġib iċ-ċertezza, se ġġib is-serjetà u se tieħu ħsieb anke s-saħħa mentali tal-ħaddiema tagħna. Din hija liġi li hija tajba, liġi permezz ta’ avviż legali li ressaq il-kollega tiegħi s-Segretarju Parlamentari Andy Ellul ftit tal-ġimgħat ilu se tagħmel il-ħajja tan-nies aħjar. Mela dak huwa l-iskop għalfejn aħna qegħdin fil-politika. Ħadt pjaċir li l-Oppożizzjoni rat din il-liġi u qalet: Isma’ din il-liġi hija tajba, imma naħseb li hemm partijiet minnha li jistgħu jkunu aħjar. Tajjeb, hekk għandu jiġri u hekk għandha taħdem il-politika f’Malta, u hekk għandu jaħdem dan il-Parlament billi d-dibattitu jkun iffokat fuq kif nistgħu ntejbu l-leġiżlazzjoni li nipproponu. 

Il-Gvern għandu l-obbligu li jgħaddi u jipproponi l-liġi hu u li jipproponi l-programm leġiżlattiv hu, imma l-Oppożizzjoni tagħmel sew, kif għamlet u qed tagħmel f’dan id-dibattitu, li fejn jidhrilha li nistgħu nimxu ’l quddiem u nistgħu ntejbu, intejbu ukoll. Għalhekk l-Oppożizzjoni ressqet numru ta’ emendi, il-Gvern ra dawn l-emendi u qed jgħid li xi wħud minnhom se jaċċettahom ħalli bil-parteċipazzjoni u bl-imħuħ ta’ kulħadd nagħmlu liġi aħjar u nagħmlu l-ħajja tan-nies aħjar. Mhux biss ngħidu li ta’ naħa dejjem tajjeb u tan-naħa l-oħra dejjem ħażin imma nifhmu li nistgħu naħdmu flimkien. Għalhekk qegħdin ngħidu li parti minn dak li qaltilna l-Oppożizzjoni se naċċettawh. 

Hemm affarijiet li jien jidhirli li mhumiex l-iżjed importanti jew l-iżjed ta’ sustanza li qalet l-Oppożizzjoni fl-emenda tagħha li aħna jidhrilna li jew se jżidu l-burokrazija fuq min hu serju u min għandu dawn it-tip ta’ aġenziji, li mhuwiex l-għan ta’ dan l-Avviż Legali, jew se jżidu l-ispejjeż. Għalkemm l-ispejjeż mhumiex kbar, xorta ma rridux inżidu spejjeż li wieħed jista’ jgħaddi mingħajrhom għax, nerġa’ ngħid, dan mhuwiex l-għan tal-Avviż Legali. 

Qegħdin nifhmu u qegħdin naqblu mal-Oppożizzjoni dwar l-età tas-sid ta’ aġenzija tal-impjiegi, aġenzija fejn ikollok il-ħaddiema tiegħek u qed tipprovdi dak is-servizz għal kumpaniji oħra, jew tpoġġi l-ħaddiema f’dik il-kumpanija b’mod permanenti jew b’mod temporanju bħala reklutaġġ. S’issa l-Avviż Legali kien qed jgħid li biex ikollok din it-tip ta’ aġenzija jrid ikollok 25 sena. L-Oppożizzjoni, u jiena naqbel u anke l-Gvern qed jaqbel magħha, qed tgħid li ladarba l-liġi qed tgħid li apparti s-sid irid ikun hemm dak li jgħidulu competent person li jkollha mill-inqas sitt snin esperjenza fil-qasam tar-reklutaġġ u fil-qasam tar-riżorsi umani jew inkella jkollha tliet snin esperjenza u grad f’dan il-qasam, ladarba se jkollok din il-persuna ta’ esperjenza li tissejjaħ competent person, l-età tas-sid tal-aġenzija m’għandhiex għalfejn tibqa’ 25 sena imma tista’ tinżel għal 18-il sena. 

Din hija waħda mill-proposti li qiegħda tagħmel l-Oppożizzjoni fl-emendi tagħha u l-Gvern qed jaqbel magħha u qegħdin ngħidu li din se naċċettawha. Dan ifisser li permezz ta’ dan il-proċess parlamentari qegħdin intejbu liġi li, fl-opinjoni tiegħi, diġà hija tajba li ressaq il-Gvern ftit tal-ġimgħat ilu biex meta tidħol fis-seħħ fl-1 ta’ April, ikollna liġi aħjar. 

Hemm aspetti oħrajn li ħadna mingħand l-Oppożizzjoni għal din il-liġi. Nifhem ukoll li għad fadal l-Onor. Castillo biex nisimgħu, u jekk hemm emendi oħra li wieħed jista’ jipproponi anke issa stess f’dan id-dibattitu, aħna bħala Gvern inkomplu nisimgħuhom. Aħna għalhekk qegħdin niddibattu. Aħna ressaqna emenda għall-mozzjoni tal-Oppożizzjoni u jekk jistgħu jiġu bi kliem ieħor, nikkonsidrawh ukoll. Qed nifhem li diġà hemm ftehim verbalizzat li l-vot mhux se jsir illum imma se jsir fl-aħħar tax-xahar, jiġifieri għandna żmien biex jekk ikun hemm bżonn, nerġgħu narawhom ħalli fl-aħħar mill-aħħar nagħmlu dak li din il-Kamra twaqqfet għalih, jiġifieri noħorġu l-aħjar liġi possibbli għaċ-ċittadini tagħna, għall-impjegati, għal min għandu dawn il-kumpaniji, għas-soċjetà inġenerali u għal min qed juża dawn is-servizzi ta’ dawn l-aġenziji ta’ impjiegi. 

Jien qed nifhem li kemm min-naħa tal-Gvern kif ukoll min-naħa tal-Oppożizzjoni hemm rieda li nkomplu nitkellmu biex dan l-Avviż Legali nagħmluh kemm jista’ jkun tajjeb, fejn nipprovaw nevitaw burokrazija żejda u nevitaw spejjeż li wieħed jista’ jevita. Hemm partijiet mill-mozzjoni tal-Oppożizzjoni li l-Gvern ma xtaqx u m’aċċettax, imma fejn hemm lok li nkomplu ntejbu din il-liġi, intejbuha. 

Jien jidhirli li dan għandu jkun il-mod ta’ kif jaħdem b’mod matur dan il-Parlament fejn l-interess nazzjonali, l-interess tas-soċjetà, l-interess ġenerali taċ-ċittadini Maltin u Għawdxin għandu jiġi qabel kull konsiderazzjoni oħra, ċertament qabel il-konsiderazzjoni individwali tal-Membri Parlamentari imma wkoll qabel konsiderazzjonijiet ta’ politika partiġjana. Jien qed nieħu pjaċir li f’dan id-dibattitu qed nimxu b’dan il-mod. 

Sur President, tista’ tgħidli kemm fadalli ħin, jekk jogħġbok? (Interruzzjonijiet)

L-ISPEAKER: Fadallek erba’ minuti. L-Onor. Robert Cutajar. 

ONOR. ROBERT CUTAJAR: Sur President, qed insegwi b’attenzjoni d-diskors tad-Deputat Prim Ministru u qed nieħu gost li din il-Kamra għanda l-intenzjoni li nieħdu l-aħjar deċiżjonijiet fl-interess nazzjonali. Wara li jitkellem id-Deputat Prim Ministru nagħlqu l-mozzjoni aħna. Nipproponi li jekk hemm qbil, nissospendu ftit il-Kamra u din il-mozzjoni mressqa minna ma nagħlquhiex illum biex possibbilment nersqu ftit aktar viċin. Jien għarraft lill-Whip b’dan waqt li qed jitkellem l-Onor. Fearne. Jekk qed naqblu, l-Oppożizzjoni lesta li ma nagħlquhiex illum, il-winding up ma jsirx illum, u sadanittant ikun hemm skambju bejnietna biex noqorbu aktar fil-pożizzjonijiet tagħna.

L-ISPEAKER: Grazzi. Id-Deputat Prim Ministru. 

ONOR. CHRIS FEARNE: Sur President, naħseb id-dibattitu għandna nagħlquh illum għax il-Gvern għandu xogħol ieħor, imma naħseb bil-permess tal-Kamra u jekk ikun hemm qbil anke nhar it-Tnejn fil-House Business Committee, nistgħu nivverbalizzaw li jekk ikun hemm xi emendi oħrajn nistgħu neħduhom qabel il-vot, u jekk ikun hemm qbil bejnietna naċċettawhom qabel il-vot. Naħseb li ladarba l-ftehim kien li d-dibattitu jingħalaq illum, nagħlquh illum. Jekk nieħu minuta żejda mbagħad tistgħu teħduha intom ukoll. Imma ħalli nkompli l-argument, imbagħad it-teknikalitajiet wieħed jitkellimhom wara. 

Sur President, sħabi diġà tkellmu u għax fadal ftit ħin mhux se nirrepeti dak kollu li ntqal fuq punti tekniċi ta’ dan l-Avviż Legali, imma rrid ngħid li għalina f’din il-Kamra, imma ċertament għan-naħa tal-Gvern, il-prinċipju essenzjali hu li kulħadd f’pajjiżna, hu min hu, jagħmel x’jagħmel, għandu jkollu ħajja ta’ dinjità. F’dak kollu li nagħmlu, fil-mod kif ngħixu, jekk nimirdu, jekk ikollna problemi finanzjarji, hu x’inhu, fix-xogħol tagħna għandna dejjem ikollna d-dinjità. 

Mis-sema ’l isfel kull wieħed minna huwa bniedem. Kollha kemm aħna xi darba jew oħra jkollna sfidi f’ħajjitna. Jalla dawk l-isfidi jkunu żgħar imma kollha xi darba jew oħra se jkollna sfidi f’ħajjitna li jagħmluna vulnerabbli. Dawn jistgħu jkunu sfidi ta’ saħħa, u naħseb ħadd ma jista’ jgħid li xi darba mhux se jimrad. Jistgħu jkunu wkoll sfidi finanzjarji, jistgħu jkunu sfidi familjari, jistgħu jkunu sfidi li xi darba għamilna żball f’ħajjitna, imma kollha xi darba jew oħra se nkunu vulnerabbli. Hawn min ikollu sfidi kbar, hawn min ikollu sfidi inqas, imma nawgura li l-isfidi tagħna jkunu żgħar. 

Ċertament is-soċjetà li rrid ngħix fiha jien u li rrid inħalli għal uliedi hija soċjetà li jekk inti vulnerabbli, jekk inti għaddej minn perjodu fejn qiegħed dahrek mal-ħajt, is-soċjetà tgħinek, tagħtik spalla biex isserraħ fuqha, is-soċjetà tkun ħajt tal-kenn għalik, soċjetà li tagħtik l-appoġġ meta tkun l-aktar vulnerabbli u l-aktar li għandek bżonnha. Ma jistax ikun li jkollna soċjetà fejn għax inti vulnerabbli tiġi sfruttat, jew għax inti vulnerabbli jittieħed xi vantaġġ minnek. Din il-liġi, fl-opinjoni tiegħi, l-iżjed ħaġa importanti li qiegħda tagħmel hi preċiżament dan. Qed tgħid li ma nħallux dawk il-persuni li forsi qegħdin ifittxu xogħol u huma daharhom mal-ħajt għax għandhom bżonn dak ix-xogħol, jiġu sfruttati. 

Din mhux qed ngħidha jien imma qalitha anke l-Kamra tal-Kummerċ. Nassumi li ma qalithiex għall-membri tagħha, imma l-membri tagħha qalu li jafu b’aġenziji oħrajn li jagħmlu dan, anke jekk il-maġġoranza kbira tal-aġenziji tal-impjieg huma serji, jaħdmu b’mod tajjeb, jittrattaw il-ħaddiema tagħhom ta’ nies u jagħtu servizz tajjeb. Aħna rridu li ma jkun hemm l-ebda istanza fejn persuna, għax hija vulnerabbli, tiġi sfruttata, u għalhekk qegħdin nagħmlu din il-liġi, fost affarijiet oħra.

Kien hemm każijiet fejn persuni b’mod sistematiku jintalbu parti mill-paga tagħhom talli jinstabilhom impjieg. Dik se tkun illegali. Ma nistgħux inkomplu b’dan it-tip ta’ abbuż fejn naraw kif nieħdu vantaġġ minn persuna li tkun vulnerabbli jew daharha mal-ħajt. Irrid soċjetà għal uliedi fejn jekk inti vulnerabbli, se ssib min jagħtik spalla mhux issib min jipprova jitfgħek iżjed ’l isfel jew jieħu vantaġġ minnek. 

Nagħlaq fuq punt li jorbot ma’ dak li bdejt bih dwar is-saħħa mentali tal-ħaddiema tagħna. Huwa tajjeb li jekk timrad issib il-kura anke għas-saħħa mentali tiegħek mingħajr biża’ u mingħajr stigma. Huwa importanti li aħna ngħinu lill-postijiet tax-xogħol ikunu aktar reżiljenti għall-problemi ta’ saħħa mentali u jagħrfu minn qabel jekk ikun hemm problema ta’ saħħa mentali u jafu fejn għandhom jirrikorru għall-kura u għall-għajnuna. Huwa importanti li jkollna l-helplines, imma huwa daqstant importanti li jkollna l-kondizzjonijiet tax-xogħol li fihom jaħdmu u jgħixu dawn il-ħaddiema li ma jġibux problemi ta’ saħħa mentali. Din il-liġi hekk qed tagħmel. 

Sur President, ħafna drabi jkun hemm dibattitu dwar jekk il-Gvern għandux jintervjeni f’affarijiet tas-suq tax-xogħol jew le. Nemmen li fejn huwa ta’ ġid u fejn huwa ta’ benefiċċju, speċjalment fejn hemm il-vulnerabbli, il-Gvern għandu jintervjeni favur il-vulnerabbli biex b’hekk, kull persuna li tgħix f’pajjiżna jkollha ħajja ta’ dinjità. Nirringrazzjak. (Onor. Membri: Hear, hear) 

L-ISPEAKER: Grazzi. Il-ħin kollu li fadal huwa għan-naħa tal-Oppożizzjoni. Għaldaqstant nistieden lill-Onor. Ivan Castillo biex, jekk jogħġbu, jagħmel il-winding up.

ONOR. IVAN CASTILLO: Sur President, ħadt pjaċir nisma’ dibattitu matur, dibattitu fejn kulħadd spjega l-pożizzjoni tiegħu u issa fl-għeluq tiegħi nixtieq nieħu l-opportunità li nispjega għaliex aħna ħassejna li kellna nagħmlu dawn l-emendi u nispjega emenda, emenda. 

Ma nistax ngħid li ma ninsabx ftit diżappuntat għax dawn l-emendi li ressaqna bħala Oppożizzjoni mhumiex emendi li ddeċidejna minn moħħna. Dawn huma emendi li ressqu diversi stakeholders, inkluż l-assoċjazzjonijiet ta’ min iħaddem, li tawna l-fehma tagħhom. Jiġifieri aħna, bħala rappreżentanti ta’ dawn in-nies ukoll, ressaqna dawn l-emendi għax xtaquhom huma. Illum neħħejna 12 minn 14-il emenda ta’ din il-mozzjoni fejn qisna qed ngħidu lin-nies li ma jinteressaniex mill-ħsibijiet tagħhom u li lanqas aħna lesti li noqogħdu bilqiegħda u nitkellmu ftit biex naraw x’nistgħu nagħmlu biex intejbu din il-liġi. 

Wara li ressaqt din l-emenda smajt ukoll diversi proposti oħra. Dawk li ħassejt li kienu pertinenti semmejthom fil-bidu tad-diskors tiegħi. Ovvjament ma kinux inklużi fl-emenda, però ħassejt il-bżonn li nsemmihom għax jien ma narmix ideat tajbin, ma narmix proposti li bihom nistgħu ntejbu dak li hemm. Fost dawn hemm dik tal-assikurazzjoni.

Waħda mill-emendi tagħna kienet li ndaħħlu d-definizzjoni ta’ “work assignment”. Din daħħalnieha mhux biss għax ħassejna li kien hemm il-bżonn imma għax kien hemm sentenza tal-European Court of Justice li għamlet aċċenn li d-definizzjoni tkun qiegħda hemm. Dan l-Avviż Legali stess jirreferi għall-work assignment u għalhekk, ħassejna li jkun ġust li jkun hemm definizzjoni tiegħu ladarba l-liġi qed tagħmel aċċenn għalih. Id-definizzjoni toħroġ ċara wkoll minn direttivi tal-Unjoni Ewropea, jiġifieri din ma ivvintajnihiex aħna.

Għandna wkoll emenda għad-definizzjoni “aġenzija tal-impjieg”. Għamilna tibdil fejn ktibna mill-ewwel recruitment agency, u dan biex niddefinixxu l-aġenzija u mhux l-awtorità jew il-persuni, jew il-kumpanija. Jekk aħna qegħdin niddefinixxu dawn l-affarijiet fl-Avviż Legali, ħassejna li għandu jkun hemm spjega tajba. 

Emenda oħra li ressaqna hija d-definizzjoni ta’ “temporary work”. Għalfejn ħassejna l-bżonn li niddefinixxu t-temporary work? Mhux għax fettlilna lil nagħmlu hekk imma għax fid-Direttiva tal-Unjoni Ewropea hemm spjegazzjoni. Kapitlu 2, artiklu 5.5 jgħid hekk: 

“Member States shall take appropriate measures, in accordance with national law and/or practice, with a view to preventing misuse in the application of this Article and, in particular, to preventing successive assignments designed to circumvent the provisions of this Directive. They shall inform the Commission about such measures.”

Sur President, hawnhekk qed ngħidu li xogħol temporanju rridu niddefinixxuh bħala xogħol temporanju. Ma jistax ikun li xogħol temporanju jkun għal dejjem u permanenti. Għalfejn qed ngħidu dan? Ħaddiem li jaħdem bħala temporary worker, irrispettivament minn jekk huwiex barrani jew Malti, ma jistax jibqa’ jagħmel dak l-istess xogħol temporanju. Id-definizzjoni qiegħda fl-isem stess u allura hemm bżonn, u aħna responsabbli skont l-Unjoni Ewropea, li din indaħħluha. 

L-Oppożizzjoni m’għandhiex ir-riżorsi li għandu l-Gvern. Aħna la għandna konsulenti u lanqas għandna armata ta’ nies warajna li nistgħu nqabbduhom jagħmlu x-xogħol. Ix-xogħol kollu nagħmluh aħna stess, u biex din in-naħa tal-Kamra din sibnieha u bl-armata ta’ nies li għandu l-Gvern din ma ndunax biha, jiddispjaċini ngħid, ifisser li hawn bżonn l-Oppożizzjoni biex nagħmlu dawn l-emendi! Din l-emenda ma ġietx aċċettata minkejja li hemm ċar, iswed fuq l-abjad, f’direttiva tal-Unjoni Ewropea, li għandha tiddaħħal. Lanqas naf jekk din legalment stajniex inħalluha barra. Hemm bżonn li nagħtu kas lil xulxin. 

Emenda oħra kellha l-iskop li niċċaraw sitwazzjoni li mhija ċara xejn. Din mhux qed jgħidha Ivan Castillo jew l-Oppożizzjoni imma qaluha nies serji li qegħdin fis-settur u ilhom fis-settur snin twal. Dawn qalu li rridu nagħmluha ċara li dawk l-aġenziji tax-xogħol barra minn xtutna, jiġifieri fl-Unjoni Ewropea, irriduhom jilliċenzjaw ruħhom f’pajjiżna biex huma wkoll jimxu mar-rekwiżiti li għandhom l-aġenziji tax-xogħol Maltin. Jien kont hemm meta d-Direttur tax-Xogħol irrispondiet din il-mistoqsija u qalet li dawn xorta bilfors iridu jagħmlu hekk. Mhijiex qiegħda ċara hemmhekk u aħna kulma qed nitolbu huwa biex niċċarawha. B’daqshekk ma naħsibx li qegħdin nagħmlu xi ħaġa ħażina. Inkluż f’dik l-emenda hemm dik tat-18-il sena li l-Gvern qabel magħha. 

Aħna tlabna li jkun hemm reklami f’żewġ gazzetti Maltin u kulma għedna huwa li llum il-ġurnata m’għandniex biss Maltin f’dan il-pajjiż u allura dawn għandhom jiġu reklamati f’gazzetta bil-Malti u f’gazzetta bl-Ingliż. Imma allura lanqas ma’ din ma qbilna!? Lanqas din m’aċċettajna li nbiddlu? Din xi ħaġa verament żgħira, imma dawk in-nies li ma jaqrawx bil-Malti għall-inqas huma wkoll ikunu jafu biha għax mhijiex imsemmija fl-Avviż Legali. 

Ipproponejna wkoll emenda dwar il-listi lill-Jobsplus. Hawnhekk qed ngħidu li t-temporary work agencies u l-outsourcing agencies iridu jipprovdu listi separati ħalli nassiguraw li n-nies li qegħdin f’lista mhumiex fil-lista l-oħra. Għax jista’ jkun li l-kondizzjonijiet tax-xogħol ikunu differenti, jista’ jkun li l-paga tkun differenti, u għalhekk jekk inħalltu t-tnejn flimkien inkunu qed noħolqu lok għal abbuż. Jekk verament irridu naraw li ma jkunx hawn lok ta’ abbuż, din stajna nindirizzawha wkoll. 

Aħna qegħdin hawn biex naraw li l-ħaddiema ma jiġux sfruttati. Din in-naħa tal-Kamra mhux għax riedet issib ix-xagħra fl-għaġina, xejn affattu, anzi jien kont minn tal-ewwel li għedt li kien hemm bżonn dan l-Avviż Legali. Għalfejn le? Iċ-ċirkostanzi nbidlu. Mela ma nbidlux mill-1996! Ovvjament, jekk hemm xi ħaġa li nistgħu ntejbu, li biha nneħħu d-dubju, li nneħħu l-abbuż, naħseb mhux l-Oppożizzjoni għandha d-dover li tbiddilha imma l-Gvern ukoll għandu jindirizzaha. Il-Gvern għandu jaċċetta din ukoll biex jekk hemm lok għal abbuż, inneħħuh. 

L-Onor. Ellul spjega l-miżati u qal li jaqbel mal-miżati. Jien ukoll naqbel li għandu jkun hemm miżati. Aħna rridu li l-affarijiet ikunu serji. Irridu naraw li anke l-aġenziji jkunu serji u tal-affari tagħhom. Imma kif tinftiehem fil-liġi, li d-direttur tax-xogħol jista’ jġedded il-liċenzja kemm għal sena kif ukoll għal sentejn skont kif tara li hemm il-bżonn, hawn mhux ċar jekk dik il-persuna hijiex se tkun qed tħallas l-ammont ta’ sentejn jekk iġġeddu għal sentejn. Aħna kulma ridna kien li jiġi ċċarat li jekk id-Direttur tax-Xogħol se jkun qed iġedded il-liċenzja għal sentejn, inti tħallas ta’ sentejn. Mhijiex ċara, hija soġġettiva u aħna rridu nkunu ċari ħalli ma nħallux lakuni f’dan l-Avviż Legali. Allura għalfejn qegħdin nirrifjutaw li naqblu fuq din l-emenda żgħira? Din biex intejbuha, biex nagħmluha iżjed ċara. Irridu nammettu li n-nies iridu jkunu ċari fid-diskors tagħhom ħalli ma narawx li jkun hemm aktar u aktar abbużi. 

Sur President, aħna wkoll naqblu li jkun hemm competent person, u fl-Avviż Legali kien hemm aċċenn kbir għaliha. Aħna naqblu li din il-persuna għandha tkun hemmhekk, però hemm ukoll li jekk din il-persuna ma tkunx hemm meta jiġġeddidilha l-permess, suppost ikun hemm persuna oħra u din trid tinforma lid-Direttur tax-Xogħol li tkun minflokha, però m’hemmx żmien stabbilit. 

Ejja ngħidu li titlaqli l-competent person u informajt lid-Direttur tax-Xogħol li minflok Joe se jkolli lil xi ħaddieħor li jkun qed jagħmel ix-xogħol tiegħu b’mod temporanju. Hawn ukoll m’hawnx żmien stabbilit. 

Aħna għedna li jekk qed nagħmlu tant enfasi li jkun hemm competent person li tkun qiegħda hemm għal raġunijiet ovvji biex l-affarijiet jimxu aħjar, għalfejn ma nagħmlux perjodu ta’ żmien sa meta din il-competent person trid tiġi sostitwita? Aħna tlabna u naħsbu li perjodu ta’ erba’ xhur huwa żmien raġonevoli. Jekk jiskadi l-perjodu tal-erba’ xhur biex il-competent person tiġi sostitwita, allura hemmhekk għandek terġa’ tinforma lid-Direttur tax-Xogħol. Aħna m’aħniex qed ngħidu li neċessarjament se jneħħilek il-liċenzja wara erba’ xhur, imma rridu niffissaw data u mhux iħallu kollox miftuħ, għax l-idea tal-competent person tisfaxxa kompletament. 

Sur President, aħna ressaqna 14-il emenda u nħoss li dawn kollha kienu se jtejbu, kienu se jneħħu d-dubji u kienu se jneħħu s-soġġettività tal-Avviż Legali. Wara li ressaqt il-mozzjoni kont verament aċċessibbli u kulħadd jaf, anke l-Onor. Andy Ellul, li kont aċċessibbli li niltaqgħu u nitkellmu fuqhom bil-qalb kollha. Dawn l-emendi jien qed inqishom li jagħmlu l-Avviż Legali aħjar u mhux agħar. 

Żidna wkoll emenda biex nassiguraw li ma jkunx hemm sfruttar tal-ħaddiema. Għandna liġi li għaddiet fi żmien il-Partit Nazzjonalista dwar it-temporary work agencies li fiha artiklu li qed iħares l-interessi tal-ħaddiema, imma f’dan l-Avviż Legali ma sarx aċċenn għalih. Fil-liġi fejn hemm stipulati d-drittijiet tal-ħaddiema jingħad li jekk il-work agency ma tħarisx l-interessi jew ma timxix ma’ dak li hemm miktub fil-liġi, tista’ titneħħielha l-liċenzja. Dan ma sarx referenza għalih fl-Avviż Legali, u għaldaqstant aħna ressaqna emenda fis-sens li jekk tinqabad li għal xi raġuni jew oħra ma tobdix dawn ir-regolamenti u ma tirranġax u ma tirregolax ruħek fi żmien 30 ġurnata, hemmhekk titneħħielek il-liċenzja. 

L-aħħar emenda li ressaqna naħseb li wkoll kienet waħda raġonevoli. Din l-emenda kienet tgħid li jekk jien għandi aġenzija tax-xogħol u d-Direttur tax-Xogħol jinformani li m’iniex konformi mar-regolamenti u li tista’ titneħħieli l-liċenzja, il-kumpanija li qed nibgħatilha l-ħaddiema, irrispettivament minn jekk humiex temporary workers jew outsourced, għandi l-obbligu ninformaha li qed niġi investigat. Għaliex? Għax jekk ikun hemm aġenzija tax-xogħol li mhux qed tagħmel xogħolha sew, jew li mhux qed tobdi r-regolamenti, id-Direttur tax-Xogħol għandu kull dritt, u jagħmel sewwa, li jirrifjuta li jġeddidilha jew saħansitra jneħħilha l-liċenzja u minn dak il-ħin stess din l-aġenzija trid tieqaf topera. U l-ħaddiema li għandha f’dawk il-postijiet trid twaqqafhom, ma tibgħathomx. 

Allura wieħed ma jħossx li għandna sitwazzjoni fejn b’responsabbiltà, dak li jkun għandu jinforma lill-klijenti tiegħu li qed jiġi investigat ħalli huma wkoll jiġru warajh biex jaraw jekk irranġax ħalli ma jqumux filgħodu u jsibu li m’għandhomx ħaddiema? Din qed nagħmluha b’responsabbiltà. Din qiegħda hemm imma ma tinftehimx, u mhux minni ma tinftehimx; ma tinftehimx min-nies, minn dawk li qegħdin fis-settur. Għaldaqstant huwa importanti li din tiżdied ħalli ngħabbu iżjed bir-responsabbiltà lil dawn il-work agencies. M’għandi ebda dubju li l-aġenziji serji li se jkunu qegħdin jobdu r-regolamenti ma jridux jaraw il-cowboys jagħmlu li jridu! Għalhekk huwa importanti li din l-emenda tidħol ukoll. 

Sur President, hawnhekk nitkellmu fuq equal pay for work of equal value. Apparti milli diġà qiegħda fil-liġi, apparti li hawnhekk xbajna nitkellmu fuqha, apparti li issa għandna direttiva oħra li rridu ndaħħluha sal-2026 li tkompli tagħmel aċċenn fuq dan, u xejn mhu qed iwaqqafna li ndaħħluha qabel għax ir-regolamenti ta’ temporary agency workers diġà jagħmlu aċċenn għaliha, bir-rispett kollu, huwa nuqqas tal-Gvern u tad-Direttur tax-Xogħol li mhux qed jagħmlu biżżejjed infurzar fil-każ ta’ din il-liġi. 

Xtaqt verament li din id-diskussjoni tkun waħda matura u qed nipprova kemm jista’ jkun li din tkun diskussjoni verament ċivili. Tifhmunix ħażin. Qed nitbaqbaq għax irrid li l-affarijiet isiru sew u aħjar. Għalhekk ipproponejna dawn l-emendi, biex l-affarijiet isiru aħjar u jinftiehmu iżjed. 

Meta naqra l-artikli li ħarġu kuljum f’dawn l-aħħar snin fejn naraw l-abbuż kontinwu ta’ dawn il-ħaddiema nweġġa’, irrispettivament minn jekk il-ħaddiem huwiex Malti, jekk huwiex Għarbi, jekk huwiex Indjan jew jekk huwiex Pakistan. Huwa ħaddiem, u la huwa ħaddiem li qed jitgħakkes jien ma niħux pjaċir, u naħseb ħadd f’din il-Kamra ma jieħu pjaċir, imma rridu nitgħabbew ftit bir-responsabbiltà. Kien hemm każi li wrew li kellna bżonn inżidu l-infurzar u dan m’għamilnihx. Din tkellem fuqha kulħadd, inkluż l-Onor. Carmelo Abela. Bir-rispett kollu, jekk irridu naraw li dawn il-liġijiet jaħdmu rridu naraw li d-Direttur tax-Xogħol ikollu r-riżorsi li għandu bżonn. 

Din mhux l-ewwel darba li semmejtha, naħseb semmejtha miljun darba u se nibqa’ ngħidha sakemm forsi d-Direttur tax-Xogħol tiġi u tgħidli – meta tistedinni għax dejjem nitlob l-istedina imma l-istedina qatt ma tasal – li hemmhekk għandha biex taħdem. Jekk qed tgħidli li issa għandha biex taħdem, mela nżommha responsabbli li at the end of the day tara li dawn il-liġijiet kollha se jkunu qed jiġu infurzati. Naħseb ikollok kemm ikollok qatt mhu biżżejjed u allura qatt ma nistgħu ngħidu li attrezzata biżżejjed bil-ħaddiema li għandna bżonn. 

L-Onor. Claudette Buttigieg, li nirringrazzjaha li tat sehemha f’dan id-dibattitu, tkellmet fuq il-qrati u qalet li għad ikun hemm sentenzi mill-Qrati u jkollna nerġgħu niġu f’din il-Kamra u jkollna nbiddlu dak li diġà qed nitolbu biex inbiddlu f’din il-mozzjoni. Din hija sitwazzjoni li diġà ġrat. Fil-Qorti Ewropea diġà kien hemm ċirkostanzi simili għal dawn u aħna għamilna l-emendi biex nevitaw sitwazzjonijiet simili f’pajjiżna. Qegħdin disponibbli għalikom, iswed fuq l-abjad, online. Ma trid tmur imkien, ma trid tikteb imkien! Kemm tidħol online u tara s-sentenzi tal-Qorti Ewropea u tgħid: Hawnhekk għandna lakuna, hawnhekk irridu nirranġaw. Aħna, bħala Oppożizzjoni, għax ħassejna l-bżonn, hekk għamilna. 

Sur President, se nibqa’ aċċessibbli għall-Onor. Andy Ellul. Jekk għandu l-pjaċir li joqgħod bilqiegħda miegħi, tal-inqas jispjegali għalfejn dawn l-emendi m’aċċettahomx. Forsi għamilt żball jien, imma fejn għandi żball jien naċċettah, għax aħna m’aħniex perfetti, imma napprezza li kieku jkollna diskussjoni u nisma’ għalfejn dawn l-emendi m’aċċettahomx għax f’dan id-dibattitu kollu ma smajt xejn. 

ID-DEPUTY SPEAKER (Onor. David Agius): Ippermettili, Onor. Castillo. Is-Segretarju Parlamentari Andy Ellul. 

ONOR. ANDY ELLUL: Sur President, jekk tippermettili, kif qal id-Deputat Prim Ministru, aħna qegħdin hawn biex fejn nistgħu nagħmlu l-ġid u nbiddlu l-ħajja tan-nies, naġixxu u nagħmlu hekk. Aħna għalhekk niġu eletti. Jien se nkun qed nistieden lill-Onor. Castillo jiġi l-uffiċċju tiegħi biex nerġgħu nduru dawn l-emendi. Fost affarijiet oħra aħna qed ngħidu li dak li qed jiġi propost diġà qiegħed hemm, imma nistgħu npoġġu bilqiegħda u, fejn nistgħu, ntejbu, ntejbu.

ID-DEPUTY SPEAKER: Grazzi. L-Onor. Castillo jkompli bid-diskors tiegħu. 

ONOR. IVAN CASTILLO: Sur President, nieħu pjaċir u nirringrazzja lill-Onor. Ellul. Ibqa’ ċert li kif nispiċċa mid-diskors se nkun qed niftiehem miegħu biex jagħtini data meta nkunu nistgħu niltaqgħu.

Nieħu pjaċir meta nara assoċjazzjonijiet – u għamel aċċenn għalihom id-Deputat Prim Ministru – bħaċ-Chamber of Commerce, li din tant ħaduha bis-serjetà li anke għamlu kodiċi ta’ etika għal dawk l-aġenziji li huma membri tagħhom, u dan il-kodiċi huwa ferm usa’ minn dak li qegħdin nitolbu aħna fil-liġi. Hekk għandhom ikunu l-affarijiet. Aħna għandna opportunità li nagħtu ħarsa lejn dan il-kodiċi ta’ etika. Jiddispjaċini li sirt naf bih wara li ressaqt il-mozzjoni għax hemm affarijiet tajbin immens f’dan il-kodiċi ta’ etika li aħna wkoll nistgħu nużawhom biex intejbu din il-liġi. 

Fl-aħħar mill-aħħar qed nieħu pjaċir li l-Gvern qed jaqbel mal-Oppożizzjoni biex fejn nistgħu ntejbu, ejja noqogħdu bilqiegħda, ejja niddiskutu u ejja naraw kif noħorġu l-aqwa liġi li nistgħu noħorġu bl-inqas ammont ta’ lakuni biex ma nħallu l-ebda possibbiltà li jiġi mgħakkes il-ħaddiem. Wara kollox aħna qegħdin hawn biex nipproteġu l-aktar nies vulnerabbli li m’għandhomx vuċi. Aħna suppost qegħdin hawn biex inkunu l-vuċi tagħhom, u jekk ma nagħmlux dan ma nkunux denji jew onorabbli kif jistenna minna l-poplu. 

Sur President, nerġa’ nirringrazzja lill-Onor. Ellul tal-istedina. Jien se nkun qed nilqa’ din l-istedina biex noqogħdu bilqiegħda flimkien u niddiskutu. Jien m’iniex se ngħid li dak kollu li ktibna bilfors huwa eżatt jew tajjeb, jew m’għandux bżonn xi rfinar ’l hemm u ’l hawn. Imma nispera f’Alla li l-Gvern – u m’għandix dubju li mhux se jagħmel hekk - ma jarmix din il-mozzjoni fl-intier tagħha u jgħidilna li fiha m’hemm xejn sewwa. Nirringrazzjak. (Onor. Membri: Hear, hear) 

ID-DEPUTY SPEAKER: Grazzi. L-Onor. Naomi Cachia. 


[bookmark: _Toc240360635]
FTEHIM TAL-KAMRA

ONOR. NAOMI CACHIA: Sur President, minkejja l-ftehim verbalizzat aktar kmieni f’din is-seduta li d-diskussjoni dwar din il-mozzjoni għandha tieħu seduta waħda, intlaħaq ftehim li d-diskussjoni dwar din il-mozzjoni tkun konkluża f’dan l-istadju imma l-mistoqsija fuq l-emenda mressqa mis-Segretarju Parlamentari Andy Ellul titqiegħed fi stadju ulterjuri. 

ID-DEPUTY SPEAKER: Grazzi. L-Onor. Robert Cutajar. 

ONOR. ROBERT CUTAJAR: Sur President, naqbel b’mod pożittiv. Din għandha tkun l-attitudni li biha għandna mmexxu ż-żewġ naħat tal-Kamra. Qegħdin naqblu mal-ftehim. 

ID-DEPUTY SPEAKER: Grazzi. Sar il-ħin. Nitlob lid-Deputat Prim Ministru Chris Fearne biex, jekk jogħġbu, iressaq l-Aġġornament. 

Id‑diskussjoni ġiet konkluża.

AĠĠORNAMENT

ONOR. CHRIS FEARNE: Sur President, nipproponi l-Aġġornament tal-Kamra għal għada t-Tlieta, 23 ta’ Jannar 2024, fl-4.00 p.m. b’din l-aġenda: 

Ordnijiet tal-Ġurnata 

[bookmark: _Hlk152175224]Abbozz ta’ Liġi li jemenda l‑Att dwar il‑Governanza Sportiva u l‑Integrità fl‑Isport - Tieni Qari;

Abbozz ta’ Liġi li jemenda l‑Att dwar il‑Governanza Sportiva u l‑Integrità fl‑Isport (Emenda Nru 2) - Tieni Qari;

Abbozz ta’ Liġi li jemenda Liġijiet Varji dwar il‑Kirjiet Residenzjali Privati - Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 8) - Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 9) - Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 5) - Tieni Qari;

Abbozz ta’ Liġi li jemenda l‑Kodiċi Kriminali (Emenda Nru 6) - Tieni Qari;

Abbozz ta’ Liġi dwar it‑Twaqqif ta’ Kumitat għar‑Rakkomandazzjonijiet ta’ Miżuri għall‑Ħarsien ta’ Ġurnalisti, Persuni oħra b’irwol fil‑Midja u Persuni fil‑Ħajja Pubblika - Tieni Qari;

Abbozz ta’ Liġi li jemenda l‑Kostituzzjoni ta’ Malta - Tieni Qari;

Abbozz ta’ Liġi li jemenda Diversi Liġijiet dwar il‑Protezzjoni tal‑Midja u tal‑Ġurnalisti - Tieni Qari;

Abbozz ta’ Liġi dwar il‑Monitoraġġ Elettroniku - Tieni Qari;

Abbozz ta’ Liġi li jemenda l‑Kodiċi Ċivili - Tieni Qari;

Abbozz ta’ Liġi li jimplimenta Miżuri tal‑Estimi - Tieni Qari;

Abbozz ta’ Liġi li jemenda l‑Kodiċi Ċivili (Emenda Nru 2) - Tieni Qari;

Abbozz a’ Liġi li jemenda l‑Att dwar l‑Attiv Finanzjarju Virtwali - Tieni Qari; 

Mozzjoni li temenda l‑Avviż Legali 270 tal‑2023 – Regolamenti tal‑2023 dwar Aġenziji tal‑Impjieg - Kontinwazzjoni.

‑‑‑‑‑

Abbozz ta’ Liġi li jemenda Liġijiet Varji dwar l‑Arrest u d‑Detenzjoni mill‑Pulizija - Kumitat Permanenti;

[bookmark: _Hlk155718913]Abbozz ta’ Liġi li jemenda Varji Liġijiet dwar ir‑Rikavat mill‑Kriminalità - Kumitat Permanenti (Kont.);

Abbozz ta’ Liġi li jemenda l‑Ordinanza dwar iċ‑Ċertifikati tal‑Kondotta - Kumitat Permanenti;

Abbozz ta’ Liġi li jemenda l‑Att dwar il‑Kummissarji għall‑Ġustizzja - Kumitat Permanenti;

Abbozz ta’ Liġi li jemenda l‑Att dwar il‑Patrimonju Kulturali - Kumitat Permanenti (Kont.);

Abbozz ta’ Liġi li jemenda l‑Kodiċi Kriminali (Emenda Nru 11) - Kumitat Permanenti;

Abbozz ta’ Liġi li jemenda l‑Kodiċi Kriminali (Emenda Nru 7) - Kumitat Permanenti;

Abbozz ta’ Liġi li jemenda l‑Kodiċi Kriminali (Emenda Nru 10) - Kumitat Permanenti;

Abbozz ta’ Liġi li jemenda l‑Liġijiet dwar il‑Komunikazzjonijiet - Kumitat Permanenti.

ID-DEPUTY SPEAKER: Grazzi. Rimarki? L-Onor. Naomi Cachia.

ONOR. NAOMI CACHIA: Sur President, f’din l-ewwel opportunità li għandi, wara li l-Prim Ministru ressaq ismi ’l quddiem biex inservi bħala Whip tal-grupp parlamentari tal-Partit Laburista u wara l-approvazzjoni tal-kollegi sħabi, nixtieq nieħu ftit ħin l-ewwel nett biex nirringrazzja lil kull min resaq ’il quddiem bl-awguri tiegħu u bil-kliem ta’ kuraġġ, però aktar minn hekk, biex nitkellem dwar ir-rwol innifsu għaliex ħafna nies staqsewni x’se jkun ifisser u x’se jkun xogħli. Dik kompliet turini kemm, minkejja l-ossessjoni li juri l-pajjiż fuq il-politika u l-partiti politiċi, hemm ħafna xogħol parlamentari li jkun qiegħed isir li forsi għadu mhux daqstant apprezzat jew miftiehem min-nies li nirrappreżentaw.

Nixtieq nitkellem ukoll dwar l-aspettattivi tiegħi mill-ħidma li għandi quddiemi kif ukoll dwar x’nixtieq nara fl-arena politika u parlamentari fix-xhur u s-snin li ġejjin. Mhux sigriet, għall-inqas għall-kollegi parlamentari, li l-ħidma parlamentari hija għal qalbi ħafna. Kelli xorti li għall-aħħar 20 xahar kont qed nokkupa r-rwol ta’ deputat Whip tal-Gvern u hawnhekk nixtieq nuri l-apprezzament tiegħi lejn il-kollega l-Onor. Andy Ellul, il-Whip preċedenti, li dejjem tani l-ispazju biex naħdem u nkompli nitgħallem. Kieku ma kienx hekk, kieku bħalissa żgur li qed insibha ferm aktar diffiċli biex insib saqajja f’dan ir-rwol u dak kollu li jġib miegħu. 

Nixtieq nirringrazzja wkoll lill-istaff ħabrieki tal-Parlament, mhux l-inqas lill-Iskrivan tal-Kamra, is-Sa Eleanor Scerri li fl-aħħar jiem ġiet ukoll appuntata b’mod uffiċjali f’dan ir-rwol tant u tant importanti għal ħidma bla xkiel fil-Parlament. Nirringrazzjaha tal-paċenzja kollha li qiegħda turi miegħi u li naf li se tibqa’ turi. 

Inkun qed nonqos ukoll jekk ma nagħtix tislima xierqa lill-Iskrivan tal-Kamra preċedenti, is-Sur Ray Scicluna li minħabba s-snin twal ta’ esperjenza li kellu f’din il-Kamra konna nsibuh bħala l-enċiklopedija ħajja tal-proċessi parlamentari. Ma nafx għadux qed isegwi l-Parlament issa wara kważi 45 sena ta’ servizz f’din il-Kamra, però m’hemm l-ebda turija ta’ apprezzament li hija biżżejjed għall-ħidma kollha li Ray ta lil din l-istituzzjoni. Irridu nibdew inrawmu ġenerazzjoni ġdida ta’ ħaddiema fil-Parlament u rridu nibqgħu nħajru aktar nies jersqu ’l quddiem għall-ħidma fil-Parlament mhux biss bħala deputati però anke bħala staff tal-Parlament għaliex il-politiċi jiġu u jmorru, però l-istaff tal-Parlament huwa s-sinsla tal-ħidma f’din il-Kamra. 

Lil hinn minn dan kollu, ir-rwol tal-whip huwa kruċjali għall-funzjoni effettiva tal-ħidma parlamentari. Għalkemm forsi wieħed l-ewwel ma jaħseb hu fid-dixxiplina, li ovvjament hija parti importanti ħafna, li kull membru tal-grupp parlamentari jivvota skont l-hekk imsejħa linja tal-partit, però fil-verità r-rwol huwa ferm aktar wiesa’ minn hekk. Hemm element qawwi ta’ koordinament mal-Parlament, man-naħa l-oħra tal-Kamra kif ukoll mal-membri kollha tal-grupp parlamentari. 

Hemm element qawwi ta’ people management għax trid tkun taf id-deputati li jagħmlu parti mill-grupp parlamentari tiegħek u tkun taf x’inhuma x-xewqat u l-aspettattivi tagħhom. Għalhekk inħoss li tkun tista’ timmaniġġja l-potenzjal tagħhom u naraw li qegħdin jikkontribwixxu bl-aqwa mod li jistgħu. Dan huwa fl-interess kemm tal-grupp parlamentari kif ukoll fl-interess nazzjonali. Ir-rwol ta’ whip jibqa’ ħolqa importanti ħafna bejn il-Gvern u l-partit politiku tiegħu fejn jara li l-aġenda parlamentari, fil-każ tiegħi, tirrifletti l-prijoritajiet attwali tal-Gvern. 

Irrid ngħid ukoll li nħoss responsabbiltà kbira li qed nieħu dan ir-rwol fi żmien fejn għandna nersqu ’l quddiem lejn ċertu tibdil fis-sistema parlamentari. L-ewwel nett diġà hemm ftehim bejn il-Gvern u l-Oppożizzjoni dwar il-ħatra ta’ kumitat informali li għandu jagħti ħarsa tajba lejn l-Ordnijiet Permanenti, ir-regolamenti li fuqhom timxi l-proċedura parlamentari, liema kumitat se nkun qed nagħmel parti minnu jien flimkien mal-kollega tiegħi l-Onor. Glenn Bedingfield li wkoll serva bħala whip tal-Grupp Parlamentari tal-Gvern, u żewġ Membri oħra tal-Oppożizzjoni. Mal-mogħdija taż-żmien irridu nibqgħu naraw li l-proċeduri parlamentari u l-ħidma li ssir hawnhekk tagħmel sens għaż-żmien li ngħixu fih. Dan bħalma biddilna l-ħinijiet tal-Parlament biex ikunu iżjed family friendly, bħalma ġie deċiż li s-seduti parlamentari bdew jixxandru fuq it-televiżjoni u online, u ħafna bidliet oħrajn importanti li saru maż-żmien. 

Naħseb li lil hinn mill-proċeduri parlamentari li jirregolaw il-ħidma tagħna, b’mod immedjat irridu nħarsu aktar fit-tul lejn il-fibra tas-sistema f’sens aktar wiesa’. Aħna xi rridu mis-sistema parlamentari tagħna? Naħseb li l-mistoqsija iżjed pertinenti tkun xi jridu n-nies mis-sistema parlamentari. Xi jridu min-nies li eleġġew biex jirrappreżentawhom f’din l-ogħla istituzzjoni? Id-dilemma li għandi hawnhekk hi li fl-aħħar sentejn li ilni Deputat u b’mod speċjali fl-aħħar ġimagħtejn li ilni Whip, qed nifhem iżjed kemm hu limitat l-għarfien tal-ħidma li ssir f’din il-Kamra, u sinċerament inħoss li huwa diffiċli naslu għar-risposta ta’ xi jridu n-nies meta l-punt tat-tluq mhux daqstant ċar f’moħħ kulħadd. 

Jekk tistaqsi lili x’nixtieq nara, nixtieq nara Parlament ħaj u vibranti li jirrifletti l-importanza tax-xogħol li jkun għaddej f’din il-Kamra. Dan il-bini tal-Parlament jospita l-ogħla istituzzjoni tal-pajjiż, u din nisimgħuha ħafna. Imma xi tfisser fil-prattika? Hawnhekk isiru t-tibdiliet leġiżlattivi li jieħdu lil pajjiżna ’l quddiem, riformi kbar li jiddefinixxu d-direzzjoni li jkun irid jieħu l-gvern tal-ġurnata li ma tkunx possibbli mingħajr Parlament li jkun b’saħħtu u jiffunzjona kif suppost. 

Nirrikonoxxi li dan il-Parlament għadu qed jevolvi u se jibqa’ jevolvi maż-żmien. M’ilux wisq dan il-pajjiż kien għadu qed jitkellem dwar l-importanza li jkollna Parlament awtonomu minn aspett amministrattiv, però rridu nkomplu nagħmlu l-bidliet meħtieġa skont ir-realtajiet tal-ġurnata. Nemmen li rridu nisimgħu xi jrid il-poplu Malti mill-Parlament tiegħu. Meta ngħid li rrid nara Parlament iżjed ħaj, dan hu l-ikbar Parlament li qatt kellna għax jikkonsisti f’79 membru. Imma l-mistoqsija hi: Dan qiegħed jiġi rifless fil-ħidma parlamentari, kemm fil-kwalità kif ukoll fil-kwantità? Jiġifieri qegħdin narawh jiġi rifless fid-dibattitu fl-istadju tat-Tieni Qari u fil-kumitati? 

Ix-xewqa tiegħi hi li nkomplu nżidu l-parteċipazzjoni, però rridu nifhmu l-ostakli wkoll. Jekk hemm xi ħaġa li naqblu dwarha hija n-nuqqas ta’ riżorsi li hemm għad-dispożizzjoni tal-membru parlamentari biex jikkontribwixxi bl-iżjed mod sħiħ, jiġifieri mhux billi jiġi hawnhekk, idaħħal il-card u ħafna drabi jitlaq, imma b’kontribut fis-sens ta’ tfassil ta’ liġijiet, fil-kritika, u fl-abbozzi ta’ liġi li jkunu qed jitressqu ’l quddiem, b’ideat li jkunu studjati biex il-proċess leġiżlattiv ikun iżjed ħaj u maħsub u mhux kollox ejja ħa mmorru. Tkun qed timxi qisek by the book ġurnata b’ġurnata u l-kontribut attwali jkun kif wieħed jistenna, speċjalment meta aħna part-time. 

Sfortunatament mhuwiex realistiku li wieħed jippretendi li membru parlamentari jagħti ċertu kontribut meta matul il-ġurnata jkun qiegħed ix-xogħol proprju tiegħu bl-impenji kollha li dak iġib miegħu, imbagħad jiġi hawnhekk u ħafna drabi lanqas biss ikunx jaf x’qed jiġi diskuss aħseb u ara kemm se jkun jaf it-teknikalitajiet tal-abbozzi li jkun hawn quddiemna u kemm se jkun jista’ jikkontribwixxi fil-proċess leġiżlattiv. 
Jekk hemm xi ħaġa li naqblu dwarha hi l-allokazzjoni ta’ iżjed riżorsi għall-Parlament. Naħseb li idealment għandu jkun hemm pool akbar ta’ riċerkaturi għad-dispożizzjoni tal-membri ta’ din il-Kamra li jassistu fit-tħejjija tal-parteċipazzjoni u fil-proċess leġiżlattiv. Naf li l-allokazzjoni ta’ riżorsi għall-Membri Parlamentari u għall-Parlament hija xi ħaġa li għandna fil-Manifest Elettorali, jiġifieri żgur li se nkomplu nitkellmu dwarha fix-xhur li ġejjin sakemm naslu għal arranġament li jagħmel aktar sens għalina. Meta nitkellem dwar il-parteċipazzjoni fil-Parlament mhux neċessarjament 	qed nirreferi għall-ambjent li jkun hawn meta jkun hawn xi kontroversja jew xi suġġett jaħraq u naraw ħafna għajjat u storbju. Dawk jiġru, però ma jimpressjonaw lil ħadd. Naħseb il-fatt li jkollna kontribut iżjed wiesa’ fl-istadju tat-Tieni Qari huwa importanti. Fil-verità ma nkunux nafu kif jaħsbuha ħafna Membri fuq il-maġġor parti tal-abbozzi ta’ liġi li jgħaddu, li sintendi jiġu diskussi fil-gruppi parlamentari rispettivi. Imma naħseb meta niġu f’din il-Kamra hemm limitazzjoni fil-parteċipazzjoni tal-kelliema u hija xi ħaġa li naħseb iż-żewġ gruppi parlamentari għandhom ikomplu jaraw kif se jindirizzaw. 

Niġi għal mistoqsija oħra. Id-diskorsi għandhom ikunu daqshekk twal u mġebbdin? U jekk ikollna diskorsi iqsar fil-Parlament, se jkun hemm ċans li jkun hawn aktar deputati li jqumu jagħmlu l-punt tagħhom? Naħseb din ukoll hija xi ħaġa li għandna nikkonsidraw u naħseb li fiha kemm it-tajjeb kif ukoll il-ħażin. Jekk se nħarsu lejn bidliet fil-mod ta’ kif nipparteċipaw fil-Parlament, din hija waħda mill-mistoqsijiet li rridu nistaqsu lilna nfusna. 

In-nies fil-verità qegħdin isegwu d-diskorsi? Kemm hawn nies li qegħdin isegwu dan l-aġġornament bħalissa? Jekk għandna nkunu onesti magħna nfusna, il-verità hi li tkun ixxurtjata jekk ikun hemm xi media house li tirrapporta dak li tkun għedt; hemmhekk tilħaq iżjed nies u l-ħin li tkun għamilt tipprepara għad-diskors tiegħek ikun aktar worth it. Dik hija xi ħaġa li wkoll tinkwetani għaliex ma rridx li jkollna Parlament fejn biex tieħu mileage politiku trid tiġi f’din il-Kamra u toqgħod tagħmel statements bombastiċi għaliex ikollok aktar ċans li tinqabad fuq Facebook u fuq TikTok u l-midja soċjali kollha, a skapitu ta’ kontribut bis-sens waqt il-kunsiderazzjoni tal-liġijiet fi-Parlament. Hemmhekk veru nħoss li bħala politiċi nidhru maqtugħin min-nies u ma nirrelatawx mal-aspettattivi tagħhom. 

Xi ħaġa oħra li tissemma ħafna hija l-kwestjoni tal-membri parlamentari full-time. Naf li din hija xi ħaġa li tqanqal ħafna diskussjoni u ninsab ċerta li hawn opinjonijiet varji anke f’din il-Kamra, però ejja niddiskutuha. Żball li nagħmlu, u ninnota li nagħmluh ħafna meta niddiskutu din il-ħaġa, hu li narawha bħala issue għaliha waħedha. F’għajnejja dan il-pajjiż ma jistax jitkellem dwar membri parlamentari full-time mingħajr ma jikkonsidra terremot fis-sistema elettorali u politika, u se nispjega għaliex. 

L-ewwel nett naħseb li dan il-pajjiż la jiflaħ u lanqas għandu bżonn kważi 80 membru parlamentari full-time li x-xogħol tiegħu jkun jirrelata esklużivament max-xogħol parlamentari, għaliex aħna nitħallsu għax-xogħol parlamentari. Sinċerament ma nħossx li se nimxu lejn Parlament li jkun kollu full-time, għaliex qabel irid ikun hemm bidla radikali fil-mentalità. 

Waħda mill-ikbar issues li nara fis-sistema tagħna hi li l-kontribut parlamentari mhuwiex apprezzat u meqjus biżżejjed, xi kultant anke mid-deputati stess. Dan għaliex il-prijorità tkun li kemm jista’ jkun, jekk għandek siegħa libera, tqattagħha fid-distrett jew tagħmel id-door-to-door, għaliex dawk huwa l-affarijiet li l-aktar huma ta’ gwadann għall-politiku. Aktar ma tkun viċin tan-nies li qed tirrappreżenta, aktar għandek ċans tkun minn ta’ quddiem fl-elezzjoni ta’ wara. Hija minn ewl id-dinja, naturali! Ma rridx ninftiehem ħażin, it-tnejn huma importanti. Li nkunu viċin in-nies hija parti mill-fibra tas-sistema politika tagħna, però l-ħidma parlamentari hija importanti wkoll, inkella ma tibqax l-ogħla istituzzjoni fil-pajjiż imma nkunu qegħdin naraw li waħda tkun qed tieħu over a skapitu tal-oħra. 

Dik hija r-realtà tas-sistema politika tagħna li sfortunatament ma tippremjax il-bżulija fil-Parlament għaliex ħafna mix-xogħol hawnhekk, speċjalment ix-xogħol fil-kumitati, jew ma jidhirx jew ma jkunx qiegħed jinftiehem. Jekk se mmorru għal sistema ta’ full-time MPs il-biża’ tiegħi hi li din mhux neċessarjament se tissarraf f’valur miżjud għas-sistema parlamentari fiha nfisha, però aktar se tibbenefika l-membri parlamentari individwali. Din ma fiha xejn ħażin, però jekk tkun biss dik id-direzzjoni li rridu nieħdu, jekk il-punt tat-tluq ma jkunx ċar u ma nkunux ċari wkoll fejn irridu mmorru, naħseb ma tkunx qed tħalli r-riżultati li nixtiequ għaliex l-affarijiet jibqgħu l-istess, bid-differenza li deputat filgħodu minflok jirrapporta għax-xogħol se jkun aktar liberu biex imexxi l-ħidma politika tiegħu. Hawn min din jista’ jaraha bħala xi ħaġa pożittiva wkoll. 

Jien naħseb li hemm opinjonijiet differenti u huwa tajjeb li din l-issue niddiskutuha b’mod kalm u seren biex inkunu nistgħu nħossu aktar il-polz tal-poplu kif ukoll tad-deputati stess. Jien għadni miftuħa għal ideat u suġġerimenti oħra fuqha u lesta li nkompli niddiskuti. Nifhem ukoll id-diffikultajiet, pereżempju meta jkollok deputat jaħdem fil-privat. Hemm imbagħad il-kwestjoni ta’ jekk il-whips għandhomx ikunu full-time. Naħseb hija mistoqsija leġittima wkoll. Nifhem li dawn l-opinjonijiet forsi mhumiex daqstant popolari ma’ kulħadd, imma naħseb li huma konsiderazzjonijiet relevanti immens. 

Biex nagħmel punt finali fuq ir-rwol tiegħi bħala Whip, ninnota li kien hemm ħafna interess fuq il-ħatra tiegħi b’mod partikolari għaliex ma jidhirx li qatt kien hemm mara oħra li okkupat ir-rwol ta’ whip fl-istorja ta’ dan il-Parlament. Inħoss li dan huwa żvilupp importanti ħafna fil-kuntest ta’ diskussjoni aktar wiesgħa dwar il-parteċipazzjoni tal-mara fl-isfera politika. Bħalma qed jevolvi l-Parlament maż-żmenijiet, inħoss li qed jevolvi wkoll ir-rwol ta’ whip speċjalment għaliex għandna Parlament li huwa ikbar u għandna aktar nisa fil-Parlament. Nittama wkoll li nħalli l-marka tiegħi bl-aħjar mod possibbli f’dan ir-rigward.

Jekk ikolli nindirizza xi ħaġa oħra – u forsi din tkun the elephant in the room – insemmi l-fatt li jien tlajt bil-mekkaniżmu korrettiv. Inħoss li jirrinforza l-bżonn tal-azzjoni korrettiva li ttieħdet. F’liema sens? Aħna dejjem għedna li biex naraw il-bidla, l-ewwel u qabelxejn f’dan il-Parlament irid ikollna n-numri. Hawn ħafna min jaħseb li l-bidla se ssir mil-lum għal għada. Ma naqbel xejn! Bir-rispett kollu, naħseb li l-bidla mhux se ssir mil-lum għal għada għaliex meta jkollok tendenza ta’ dominanza assoluta tal-irġiel fl-isfera politika mhux kemm tgħid li żżid in-nisa fil-Parlament u dan awtomatikament se jiġi trażmess f’influwenza politika ikbar!

Naħseb dawn huma affarijiet li jekk se nħalluhom jieħdu l-kors naturali tagħhom se jieħdu s-snin. Qegħdin naraw messaġġi pożittivi ħafna u rridu nibqgħu nibagħtu messaġġi pożittivi ħafna u sinjali importanti fuq l-involviment tal-mara fl-isfera politika. Jien naħseb li dan kien pass ieħor importanti, fl-aħħar mill-aħħar another glass ceiling broken. Min-naħa tiegħi, jekk jista’ jkun, irrid inħalli Parlament aħjar milli sibtu. Li l-Parlament ikun a stale talking shop, tweġġagħni ħafna. 

Jien ridt nitkellem ħafna dwar l-importanza tal-parteċipazzjoni u li nifhmu l-ostakli li għandna quddiemna. Naħseb li hemm rieda li nindirizzawha b’mod li jagħmel sens. Nara potenzjal kbir fil-ħidma tagħna fix-xhur li ġejjin bħala deputati. Inħoss li l-pajjiż ukoll huwa għatxan għal xi forma ta’ bidla li tista’ twassal għal Parlament iżjed vibranti li jirrappreżenta aħjar ix-xewqat u l-bżonnijiet tan-nies tagħna. Inħares ’il quddiem għal dibattitu san u konsultazzjoni aktar wiesgħa ma’ kull min jixtieq jagħmel parti minn din id-diskussjoni tant importanti għal pajjiżna. Però biex naslu rridu naħdmu flimkien, lil hinn mill-għamad politiku u l-interessi partiġjani. 

Sur President, ovvjament jien nibqa’ pożittiva u ottimista ħafna. Nerġa’ nirringrazzja lil kull min resaq ’il quddiem bi kliem ta’ kuraġġ kif ukoll bil-pariri. Dan il-Parlament għandu storja qawwija ta’ whips li taw kontribut mill-aqwa lejn il-ħidma parlamentari, u nħares ’il quddiem li kemm jista’ jkun possibbli nħalli l-marka tiegħi f’dak l-aspett ukoll. Nirringrazzjak.

ID-DEPUTY SPEAKER: Grazzi. Jien ukoll nawguralek għall-ħatra tiegħek ta’ Whip. Umilment ngħid li għal ftit żmien, forsi daqs għaxar snin, jien kont Whip u allura naf xi jfisser. Jiġifieri nassigurak li nifhmek. Nawguralek li ma jkollokx l-għadma iebsa li kelli jien b’siġġu wieħed biss maġġoranza fil-gvern! Però kull ħidma hija importanti f’dan il-Parlament. 

Sar il-ħin. Il-Kamra hija aġġornata għal għada t-Tlieta, 23 ta’ Jannar 2024, fl-4.00 p.m. bl-aġenda kif komunikata mid-Deputat Prim Ministru Chris Fearne.

Fis‑7.20 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB


GĦALLIEMA LI MA RĊEVEWX IL-LAPTOP

220. L-ONOR. CHARLES AZZOPARDI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm għalliema għadhom ma rċevewx il-laptop? Jista’ jgħid għalfejn hemm dan id-dewmien biex jinbidlu?

ONOR. CLIFTON GRIMA: Nitlob lill-Onor. Interpellant jirreferi għat-tweġiba mogħtija għall-mistoqsija parlamentari 5371.


UNIVERSITÀ – KORS TAL-MTL

620. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jagħti rendikont ta’ kemm hemm studenti jsegwu l-kors tal-MTL fl-Università (part-time u/jew full-time fejn hu l-każ) f’dawn is-suġġetti:
a. Geography;
b. Ethics Education;
ċ. Home Economics;
d. Health and Social Care;
e. Textiles and Fashion;
f. Retailing;
g. Media Literacy;
h. Science;
i. Computing;
j. PSCD;
k. PE;
l. Design and Technology;
m. Art; u 
n. Hospitality?

ONOR. CLIFTON GRIMA: B’kollox hemm total ta’ 182 student isegwu l-kors imsemmi.


EDUCATIONAL PSYCHOLOGIST ASSESSMENT

2445. L-ONOR. IAN VASSALLO staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hi twila l-waiting list biex isir educational psychologist assessment li jwassal, f’każ ta’ bżonn, li student ikollu LSE?

ONOR. CLIFTON GRIMA: Kull każ irid jiġi evalwat b’mod sensittiv u bl-akbar professjonalità. B’hekk l-informazzjoni mitluba ma tistax tiġi ppubblikata.


SEGRETARJAT PARLAMENTARI GĦAŻ-ŻGĦAŻAGĦ, IR-RIĊERKA U L-INNOVAZZJONI – PERSUNI LI JMEXXU L-ENTITAJIET FIL-VESTI TA’ CEOS JEW KAPIJIET

2586. L-ONOR. CLAUDETTE BUTTIGIEG staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru permezz tas-Segretarju Parlamentari għaż-Żgħażagħ, ir-Riċerka u l-Innovazzjoni, iqiegħed fuq il-Mejda tal-Kamra lista ta’ kemm hemm persuni li qegħdin imexxu l-entitajiet li jaqgħu taħt il-Ministeru tiegħu fil-vesti ta’ CEOs jew Heads illi waslu għall-età tal-irtirar u jekk itteħdux passi biex ikun hemm succession plan biex meta dawn jirtiraw, l-entità tibqa’ għaddejja taħdem mingħajr ebda skossi?

ONOR. CLIFTON GRIMA: Nitlob lill-Onor. Interpellant tirreferi għat-tweġiba mogħtija għall-mistoqsija parlamentari 3042.


KLASSIJIET TAL-PRIMARJA – GĦALLIEMA FISSI

2656. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hawn klassijiet tal-Primarja li m’għandhomx għalliem fiss?

ONOR. CLIFTON GRIMA: Sal-lum kull klassi fil-Primarja għandha għalliem fiss.


ĦAL TARXIEN – SKOLA MEDJA – LOCKERS MHUX AĊĊESSIBBLI

3873. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid x’inhi r-raġuni li minħabba fiha l-lockers fl-Iskola Medja ta’ Ħal Tarxien mhumiex aċċessibbli għall-istudenti?
ONOR. CLIFTON GRIMA: Fl-iskola msemmija l-lockers kienu tneħħew bħala parti mill-proċeduri relatati mal-pandemija. Dawn il-lockers ġew ritornati lura u għaldaqstant jistgħu jintużaw mill-istudenti.


IL-MELLIEĦA – ESTENSJONI TAL-ISKOLA PRIMARJA

4107. L-ONOR. ROBERT CUTAJAR staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jwieġeb il-mistoqsija parlamentari 3795 u jgħid meta ser jibda u jintemm ix-xogħol fuq l-estensjoni tal-Iskola Primarja tal-Mellieħa?

ONOR. CLIFTON GRIMA: Bħalissa għaddejjin id-diskussjonijiet neċessarji mal-istakeholders konċernati.


SKEJJAL TAL-GVERN – LABORATORY TECHNICIANS – PROMOZZJONIJIET

4706. L-ONOR. ALEX BORG staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk hemmx diskussjonijiet biex il-Laboratory Technicians ġewwa l-iskejjel tal-Gvern jingħataw il-promotions ta’ ATO, TO, STO u PTO? Jekk iva, fiex waslu dawn id-diskussjonijiet?

ONOR. CLIFTON GRIMA: Minħabba li l-gradi ta’ ATO, TO, STO u PTO jimtlew wara li tinħareġ sejħa u jsir il-proċess tal-għażla, ma jkunx hemm il-ħtieġa ta’ diskussjonijiet.


SKEJJEL PRIMARJI – ADAPTIVE PAPERS

6234. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 5851, jista’ l-Ministru jgħid jekk l-istudenti tal-primarja li qabel kienu jagħmlu l-karta alternattiva (li hija l-karta ta’ eżami ta’ livell aktar baxx li kienet tkun komuni għat-tfal kollha li jagħżlu li jagħmluha – liema karta mhux se tkun qed titkompla u l-istudenti se jkunu mħeġġa jagħmlu tal-anqas partijiet mill-karti prinċipali) u li issa mhux se jkunu qed joqogħdu għal eżami, humiex ser ikunu mitluba jibqgħu d-dar fil-jiem li fihom ikunu qed isiru l-eżamijiet?

ONOR. CLIFTON GRIMA: It-tfal mhux ser ikunu mitluba jibqgħu d-dar fil-jiem li fihom ikunu qed isiru l-eżamijiet, iżda ser ikunu qed isegwu programm ta’ attivitajiet edukattivi addattati għalihom. 


RAPPORT MILL-UFFIĊĊJU TAL-OMBUDSMAN

8541. L-ONOR. CLAUDETTE BUTTIGIEG staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għar-rapport mill-Uffiċċju tal-Ombudsman “Recommendations not implemented: the Ombudsman and the Commissioner for Education send report to the House of Representatives” datat 5 ta’ April 2021, jista’ l-Ministru jgħid jekk kienx hemm progress u x’inhi r-raġuni għalfejn dawn ir-rakkomandazzjonijiet ġew injorati? 

ONOR. CLIFTON GRIMA: Ir-rakkomandazzjonijiet fuq il-każ imsemmi ma ġewx injorati iżda ma ġewx aċċettati.


SKOLA ĠDIDA FL-IMSIDA – NEFQA

9059. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm intefqu flus sal-lum biex tinbena l-iskola tal-Imsida?

ONOR. CLIFTON GRIMA: S’issa ntefqu madwar €11.4 miljun fuq l-iskola msemmija.


SKOLA PRIMARJA ĦAL GĦAXAQ –– AIR CONDITIONERS BIL-ĦSARA

12281. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid meta se jkunu qed jissewwew l-air conditioners fl-Iskola Primarja ta’ Ħal Għaxaq u xi pjan temporanju hemm sadanittant?

ONOR. CLIFTON GRIMA: Fl-iskola msemmija m’hemm l-ebda air conditioner bi ħsara.
MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – KUNTRATTI TA’ FIDUĊJA

12085. L-ONOR. IVAN BARTOLO staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid liema huma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f’dawn l-entitajiet, xi rwol ingħataw u x’kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu? 

ONOR. CLIFTON GRIMA: L-entitajiet li jaqgħu taħt il-Ministeru huma; 

Aġenzija Żgħażagħ
Authority for Integrity in Maltese Sport
English Language Teaching Council
EquestriMalta
Foundation for Educational Services
Foundation for Information Technology Accessibility
Foundation for Tomorrow’s Schools
Institute for Education
Malta College of Arts, Science and Technology 
Malta Council for Science and Technology
Malta Further and Higher Education Authority
National Book Council
National Literacy Agency
National Skills Council
SportMalta
University of Malta

Fl-entitajiet t’hawn fuq m’hemm l-ebda impjegat fil-kariga msemmija.


MINISTERU GĦALL-ARTIJIET U L-IMPLIMENTAZZJONI TAL-PROGRAMM ELETTORALI – KUNTRATTI TA’ FIDUĊJA

12086. L-ONOR. IVAN BARTOLO staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid liema huma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f’dawn l-entitajiet, xi rwol ingħataw u x’kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu? 
ONOR. STEFAN ZRINZO AZZOPARDI (Ministru għall-Artijiet u l-Implimentazzjoni tal-Programm Elettorali): Ma ngħata l-ebda kuntratt ta’ fiduċja minn meta ngħatajt ir-responsabbiltà tal-Awtorità tal-Artijiet.


MINISTERU GĦALL-ĠUSTIZZJA – KUNTRATTI TA’ FIDUĊJA

12087. L-ONOR. IVAN BARTOLO staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid liema huma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f’dawn l-entitajiet, xi rwol ingħataw u x’kienet il-kwalifika li ddistingwiethom biex intgħażlu għal dan l-irwol, minn wara li laħaq Ministru hu? 

ONOR. JONATHAN ATTARD (Ministru għall-Ġustizzja u r-Riforma tas-Settur tal-Kostruzzjoni): L-informazzjoni ser tingħata f’seduta oħra.


MINISTERU GĦAS-SAĦĦA U L-ANZJANITÀ ATTIVA – KUNTRATTI TA’ FIDUĊJA

12088. L-ONOR. IVAN BARTOLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid liema huma l-entitajiet li jaqgħu taħtu? Jista’ jgħid ukoll min huma l-persuni li ngħataw kuntratti ta’ fiduċja u/jew li ġew impjegati f’dawn l-entitajiet, xi rwol ingħataw u x’kienet il-kwalifika li ddistingwiethom biex intgħażlu għal dan ir-rwol, minn wara li laħaq Ministru hu? 

ONOR. JO ETIENNE ABELA: L-entitajiet li jaqgħu taħt id-dekasteru tal-Ministeru għas-Saħħa u l-Anzjanità Attiva huma dawn:

Embryo Protection Authority 
Foundation for Medical Services 
Foundation Kenn għal Saħħtek 
Malta Health Ltd 
Medicines Authority 
Office of the Commissioner for Mental Health
Office of the Commissioner for the Older Persons 
Older Persons Standards Authority

Minn kemm ilni li nħtart Ministru ma ġewx mogħtija kuntratti ta’ fiduċja f’dawn l-entitajiet.
QTUGĦ FIL-PROVVISTA TAD-DAWL

12150. L-ONOR. IVAN BARTOLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru twieġeb il-mistoqsija parlamentari 11127, li oriġinarjament saret lill-Ministru għall-Finanzi u x-Xogħol, u tgħid x’inhi l-istima ta’ telf għall-ekonomija tal-pajjiż minħabba l-qtugħ fil-provvista tad-dawl fl-aħħar erbat ijiem?

ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir): Nirreferi lill-Onor. Interpellant għat-tweġiba li tajtu għall-mistoqsija parlamentari 11831.


SPIŻA TAL-GVERN B’RABTA MA’ ARBITRAĠĠ INTERNAZZJONALI

12179. L-ONOR. IVAN BARTOLO staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jwieġeb il-mistoqsija parlamentari 11156, li oriġinarjament saret lill-Ministru għall-Finanzi u x-Xogħol, u jgħid kemm tħallsu flus s’issa fi spejjeż legali, eċċ. mill-Gvern Malti fl-arbitraġġ internazzjonali li fetaħ kontra Malta s-sid tal-Pilatus Bank?

ONOR. JONATHAN ATTARD: Nirreferi lill-Onor. Interpellant għat-tweġiba tal-mistoqsija numru 11155. 


APPLIKAZZJONIJIET GĦAL LSES PENDENTI

14041. L-ONOR. GRAZIELLA ATTARD PREVI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm għad hemm studenti li l-applikazzjoni għal LSE għadha qed tiġi pproċessata u x’inhi d-data tal-aktar applikazzjoni antika pendenti?

ONOR. CLIFTON GRIMA: Hemm total ta’ 180 applikazzjoni pendenti fejn l-iżjed waħda antika tmur lura għal Ottubru tas-sena 2022.

(Korrezzjoni: Ara Dokument PL 3108 li tpoġġa fuq il-Mejda tal-Kamra f’Seduta 206 tal-14 ta’ Frar 2024)


SKEJJEL – TFAL JITWASSLU KMIENI

14042. L-ONOR. GRAZIELLA ATTARD PREVI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid x’passi qed jittieħdu mill-Ministeru tiegħu u/jew mill-iskejjel sabiex it-tfal ma jitwasslux l-iskejjel aktar minn siegħa qabel ma tibda l-iskola?

ONOR. CLIFTON GRIMA: Ninforma lill-Onor. Interpellant li l-operatur huwa obbligat skont il-ħinijiet stabbiliti fil-kuntratt li jwassal lit-tfal mhux aktar tard minn siegħa mill-ftuħ tal-iskola.


NCPE – ILMENTI

14043. L-ONOR. GRAZIELLA ATTARD PREVI staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ilmenti rċeviet u investigat il-Kummissjoni Nazzjonali għall-Promozzjoni tal-Ugwaljanza (NCPE) minn Jannar 2023 sal-ġurnata li fiha tiġi mwieġba din il-mistoqsija parlamentari u fuq liema materja kienu dawn l-ilmenti?

ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Minn Jannar 2023 s’issa, il-Kummissjoni Nazzjonali għall-Promozzjoni tal-Ugwaljanza (NCPE) investigat 65 ilment ta’ diskriminazzjoni/fastidju, dwar il-materji indikati f’din it-tabella:

	
	Total

	Ġeneru
	3

	Fastidju Sesswali
	1

	Razza jew oriġini etnika
	9

	Identità tal-ġeneru, Espressjoni tal-ġeneru u karatteristiċi tas-sess
	0

	Età
	2

	Orjentazzjoni sesswali
	0

	Reliġjon jew twemmin
	0

	Allegata diskriminazzjoni bbażata fuq raġunijiet oħra li mhumiex fil-mandat tal-NCPE
	50

	Moviment ħieles
	0

	
	65





BUS STOPS MINGĦAJR SHELTER

14044. L-ONOR. GRAZIELLA ATTARD PREVI staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għat-tweġiba tal-mistoqsija parlamentari 10755 u peress li l-Ministru qed jikkonferma li 29% biss tal-bus stops f’Malta u f’Għawdex għandhom shelter jew canopies, u peress li dan ifisser li 71% tal-bus stops ma joffru l-ebda kenn mill-elementi tan-natura (xemx jew xita) waqt li jkunu qed jistennew il-karozza tal-linja, ħafna drabi għal ħin twil, jista’ l-Ministru jgħid kemm mill-71% l-oħra għandhom l-imsemmija restrizzjoni ta’ spazju li allura mhuwiex possibbli li jiġu installati bus shelters jew canopies fuqhom? Jista’ jgħid ukoll x’miżuri qed jittieħdu biex jitqiegħdu bus shelters jew canopies u fejn jistgħu jiġu installati?

[bookmark: _Hlk149051795]ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi): Ninforma lill-Onor. Interpellant li għandu jirreferi l-mistoqsija lill-Ministeru kkonċernat.


PROSTITUZZJONI U TLAJJAR – PIENA

14045. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: B’referenza għat-tweġiba tal-mistoqsija parlamentari 10762, jista’ l-Ministru jgħid kemm kien hemm nisa li nstabu ħatja ta’ tlajjar f’dawn l-aħħar ħames snin?

ONOR. JONATHAN ATTARD: Ninforma lill-Onor. Interpellant li l-Aġenzija għas-Servizzi tal-Qrati ma żżommx din l-istatistika minħabba li dawn huma kawżi tad-distrett.


PROSTITUZZJONI U TLAJJAR – PIENA

14046. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid kemm kienet il-piena ta’ priġunerija għal nisa li nstabu ħatja ta’ prostituzzjoni u tlajjar rispettivament matul dawn l-aħħar ħames snin?

ONOR. JONATHAN ATTARD: Nirreferi lill-Onor. Interpellant għat-tweġiba tal-mistoqsija numru 12120. 
IL-QALA GĦAWDEX – TRIQ IT-28 TA’ APRIL 1688 – XOGĦLIJIET

14162. L-ONOR. CHRIS SAID staqsa lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 13501, fejn intlabt biex nirreferi l-mistoqsija lill-Ministeru kkonċernat, ġaladarba t-tender inħareġ mill-Kunsill Lokali tal-Qala, jista’ l-Ministru jgħid jekk ix-xogħol fuq Triq 28 ta’ April 1688, fil-Qala, Għawdex huwiex qed isir mill-istess kunsill? Jekk iva, jista’ l-Ministru jwieġeb il-mistoqsija parlamentari 13501 u ċjoè: B’referenza għat-tweġiba tal-mistoqsija parlamentari 12870, jista’ l-Ministru jgħid sal-lum kemm huwa proġettat li ġie jiswa x-xogħol fuq Triq 28 ta’ April 1688 fil-Qala, Għawdex, u jekk għal dawn ix-xogħlijiet hux se jħallas il-Kunsill Lokali waħdu jew jekk hux se jħallas parti l-Kunsill u parti l-Ministeru u/jew entitajiet governattivi oħra? Jekk mhux il-Kunsill Lokali waħdu, jista’ jgħid x’ser jitħallas minn entitajiet oħra governattivi skont il-Kunsill Lokali u kemm hu l-ammont li l-Kunsill għandu allokat għal dan ix-xogħol?

ONOR. OWEN BONNICI: Nirreferi lill-Onor. Interpellant għat-tweġiba li ngħatat għall-mistoqsija parlamentari 14190.


MARSALFORN – ĠNIEN TAT-TLIET GĦOLJIET – XOGĦLIJIET

14188. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid meta hu mistenni li jinbidlu t-twapet u l-bandli li hemm fi Ġnien tat-Tliet Għoljiet f’Marsalforn, Għawdex, peress li hemm il-periklu?

ONOR. CLINT CAMILLERI (Ministru għal Għawdex u l-Ippjanar): Qed tinħadem is-sejħa biex it-twapet u l-bandli li hemm fil-ġnien jinbidlu kollha, biex jiġu konformi mal-istandards li jirregolaw il-playing fields. 


MARSALFORN – TRIQ IL-QBAJJAR – XOGĦLIJIET

14189. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid meta hu mistenni li jsir ix-xogħol fuq bini mill-ġdid u/jew resurfacing ta’ Triq il-Qbajjar, f’Marsalforn, u jikkonferma li dan ix-xogħol ser isir u jitlesta minn kollox sa tmiem is-sena 2024?

ONOR. CLINT CAMILLERI: It-tender sabiex isir ix-xogħol f’din it-triq qed tiġi abbozzata.


IL-QALA – TRIQ IT-28 TA’ APRIL 1688 – XOGĦLIJIET

14190. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jwieġeb il-mistoqsija parlamentari 13501, li oriġinarjament saret lill-Ministru għall-Wirt Nazzjonali, l-Arti u l-Gvern Lokali, u ċjoè: B’referenza għat-tweġiba tal-mistoqsija parlamentari 12870, jista’ l-Ministru jgħid sal-lum kemm huwa proġettat li ġie jiswa x-xogħol fuq Triq it-28 ta’ April 1688 fil-Qala, Għawdex, u jekk għal dawn ix-xogħlijiet hux se jħallas il-Kunsill Lokali waħdu jew jekk hux se jħallas parti l-Kunsill u parti l-Ministeru u/jew entitajiet governattivi oħra? Jekk mhux il-Kunsill Lokali waħdu jista’ jgħid x’ser jitħallas minn entitajiet oħra governattivi skont il-Kunsill Lokali u kemm hu l-ammont li l-Kunsill għandu allokat għal dan ix-xogħol?

ONOR. CLINT CAMILLERI: Il-Ministeru għal Għawdex u l-Ippjanar se jkun qed jiffinanzja tali xogħlijiet. Ix-xogħol se jsir parti minn tender li ħarġet mill-Kunsill Lokali, parti minn tender mill-Ministeru għal Għawdex u l-Ippjanar, u fejn tidħol installazzjoni ta’ drenaġġ u servizzi tal-ilma se jkunu ffinanzjati mill-Water Services Corporation.


GĦAWDEX – LATRINI

14191. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid liema kienu l-latrini ġewwa Għawdex li sarilhom refurbishment matul is-snin 2021, 2022 u 2023, fiex kien jikkonsisti, u x’kienet l-ispiża f’kull waħda minnhom? Jista’ jgħid ukoll liema latrini hemm ippjanati li jsirilhom refurbishment matul is-sena 2024, fejn jinsabu, fiex jikkonsisti x-xogħol u kemm hi ppjanata li tkun l-ispiża?

ONOR. CLINT CAMILLERI: Saru refurbishments mill-qiegħ ta’ żewġ latrini – dik tal-Menqa f’Marsalforn fis-sena 2021 u dik tar-Rabat, ħdejn it-Tiġrija Palazz, fis-sena 2020. L-ispiża f’tar-Rabat kienet ta’ €20,852.82 u l-ispiża fil-latrina tal-Menqa kienet ta’ € 15,982.39. L-ammonti huma esklużi mill-VAT. Matul l-2024 se jitlesta x-xogħol fuq il-latrina tad-Dwejra. Li hemm ippjanati huma dawn:

1. Latrina fix-Xewkija ta’ ħdejn il-klabb tal-boċċi;
2. Latrina tar-Rabat ta’ ħdejn il-klabb ta’ Victoria Hotspurs FC.


ENEMALTA – CABLES ĠEWWA GĦAWDEX

14192. L-ONOR. CHRIS SAID staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid kemm mis-70km ta’ cables ta’ 11kV li ġew imħabbra li ser isiru mill-Enemalta fil-ġranet li ġejjin, ser isiru ġewwa Għawdex u f’liema lokalità ser isiru matul is-sena 2024?

ONOR. MIRIAM DALLI: L-Enemalta għaddejja bi pjan aċċellerat għat-tisħiħ tas-sistema ta’ distribuzzjoni fil-gżejjer Maltin. Dan il-pjan se jwassal għal rinfurzar fuq livell ta’ 11kV billi din is-sena ser jiġu mpoġġija cables min-Nadur San Blas substation san-Nadur Buskett Substation, ix-Xagħra St. Joseph substation sax-Xagħra Ġgantija substation, u x-Xlendi substation sax-Xlendi Ulysses substation. Aktar tisħiħ huwa ppjanat għas-sena 2025 biex in-network tad-distribuzzjoni f’Għawdex ikompli jiġi msaħħaħ skont id-domanda futura. 


MINISTERU GĦALL-INTERN, IS-SIGURTÀ, IR-RIFORMI U L-UGWALJANZA – FOTOGRAFI JEW VIDJOGRAFI – DIRECT ORDERS

14359. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jipprovdi lista tad-direct orders li ngħataw għal fotografi jew vidjografi mill-Ministeru f’din l-aħħar sena, u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. BYRON CAMILLERI: L-informazzjoni mitluba qed tinġabar.
MINISTERU GĦAT-TURIŻMU –  FOTOGRAFI JEW VIDJOGRAFI – DIRECT ORDERS

14360. L-ONOR. DARREN CARABOTT staqsa lill-Ministru għat-Turiżmu u l-Indafa Pubblika: Jista’ l-Ministru jipprovdi lista tad-direct orders li ngħataw għal fotografi jew vidjografi mill-Ministeru f’din l-aħħar sena, u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. CLAYTON BARTOLO: Il-Contracting Authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR – DIRECT ORDERS

14361. L-ONOR. DARREN CARABOTT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tipprovdi lista tad-direct orders li ngħataw għal fotografi jew vidjografi mill-Ministeru f’din l-aħħar sena, u dan billi tipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. MIRIAM DALLI: Fir-rigward tas-servizzi li qed jirreferi għalihom l-Onor. Interpellant, f’din l-aħħar sena ngħatat direct order waħda, b’valur ta’ €6,350 għal servizzi ta’ filming u editing waqt il-konferenza tal-Ministri tal-Enerġija tal-pajjiżi tan-nofsinhar tal-Unjoni Ewropea (Med 9). L-operatur ekonomiku kien tribe (Emineo Ltd).


MINISTERU GĦALL-FINANZI U X-XOGĦOL – FOTOGRAFI JEW VIDJOGRAFI – DIRECT ORDERS

14362. L-ONOR. DARREN CARABOTT staqsa lill-Ministru għall-Finanzi u x-Xogħol: Jista’ l-Ministru jipprovdi lista tad-direct orders li ngħataw għal fotografi jew vidjografi mill-Ministeru f’din l-aħħar sena, u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?
ONOR. CLYDE CARUANA (Ministru għall-Finanzi u x-Xogħol): L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – FOTOGRAFI JEW VIDJOGRAFI – DIRECT ORDERS

14363. L-ONOR. DARREN CARABOTT staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jipprovdi lista tad-direct orders li ngħataw għal fotografi jew vidjografi mill-Ministeru f’din l-aħħar sena, u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. CLIFTON GRIMA: It-total ta’ direct orders għall-fotografi jew vidjografi matul is-sena 2023 kien ta’ €41,256.64. Niġbed l-attenzjoni tal-Onor. Interpellant li wħud mid-direct orders imsemmija hawn fuq ingħataw wara pubblikazzjoni ta’ expression of interest fuq il-Gazzetta tal-Gvern.


MINISTERU GĦALL-ARTIJIET U L-IMPLIMENTAZZJONI TAL-PROGRAMM ELETTORALI – FOTOGRAFI JEW VIDJOGRAFI – DIRECT ORDERS

14364. L-ONOR. DARREN CARABOTT staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jipprovdi lista tad-direct orders li ngħataw għal fotografi jew vidjografi mill-Ministeru f’din l-aħħar sena, u dan billi jipprovdi l-isem tal-kuntrattur, id-dati tal-inkarigu, l-attivitajiet li saru u kif ukoll l-ammonti mħallsa?

ONOR. STEFAN ZRINZO AZZOPARDI: Mit-twaqqif ta’ dan il-Ministeru l-ġdid ma kien hemm ebda ammont imħallas kif indikat.


SANTA LUĊIJA – LIBRERIJA PUBBLIKA – KOTBA ĠODDA

14493. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika ta’ Santa Luċija (Malta) u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’hawn taħt. 

	Lokalità
	Kotba mixtrija ġodda
Jan-Nov 2023
	Infiq fuq kotba fiżiċi ġodda 
Jan-Nov 2023
	Donazzjonijiet inkluż mill-pubbliku u l-kunsilli lokali 
Jan-Nov 
2023

	Santa Luċija
	130
	€793.40
	104



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


IL-BIRGU – LIBRERIJA PUBBLIKA – KOTBA ĠODDA

14494. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika tal-Birgu u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’hawn taħt. 

	Lokalità
	Kotba mixtrija ġodda
Jan-Nov 2023
	Infiq fuq kotba fiżiċi ġodda
Jan-Nov 2023
	Donazzjonijiet inkluż mill-pubbliku u l-kunsilli lokali
Jan-Nov 
2023

	Birgu
	164
	€1,376.85
	391



Il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


BORMLA – LIBRERIJA PUBBLIKA – KOTBA ĠODDA

14495. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika ta’ Bormla u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’hawn taħt. 

	Lokalità
	Kotba mixtrija ġodda
Jan-Nov 2023
	Infiq fuq kotba fiżiċi ġodda
Jan-Nov
2023
	Donazzjonijiet inkluż mill-pubbliku u l-kunsilli lokali Jan-Nov 
2023

	Bormla
	6
	€94.99
	124



Intant, il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


L-ISLA – LIBRERIJA PUBBLIKA – KOTBA ĠODDA

14496. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm inxtraw kotba ġodda għal-librerija pubblika tal-Isla u kemm kien hemm infiq għall-istess xiri ta’ kotba ġodda matul is-sena 2023, u kemm kien hemm donazzjonijiet?

ONOR. OWEN BONNICI: L-informazzjoni mitluba tinsab fit-tabella t’hawn taħt. 

	Lokalità
	Kotba mixtrija ġodda
Jan-Nov
2023
	Infiq fuq kotba fiżiċi ġodda
Jan-Nov
2023
	Donazzjonijiet inkluż mill-pubbliku u l-kunsilli lokali Jan-Nov 
2023

	L-Isla
	92
	€575.22
	117



Intant, il-figuri għax-xahar ta’ Diċembru 2023 mhumiex disponibbli għar-raġuni li l-informazzjoni għadha qed tinġabar.


ĦAL TARXIEN – DELITTI RAPPORTATI

14497. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrapportati delitti tul is-sena 2023 fil-lokalità ta’ Ħal Tarxien, u kemm minnhom kienu marbuta ma’ serq?

ONOR. BYRON CAMILLERI: Matul is-sena 2023 in-numru ta’ rapporti ta’ delitti rreġistrati mal-Pulizija għal-lokalità ta’ Ħal Tarxien kien ta’ 205. Minn dawn, 44 rapport kienu dwar serq.


RAĦAL ĠDID – DELITTI RAPPORTATI

14498. L-ONOR. CARMELO MIFSUD BONNICI staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrapportati delitti tul is-sena 2023 fil-lokalità ta’ Raħal Ġdid, u kemm minnhom kienu marbuta ma’ serq?

ONOR. BYRON CAMILLERI: Matul is-sena 2023 in-numru ta’ rapporti ta’ delitti rreġistrati mal-Pulizija għal lokalità ta’ Raħal Ġdid kien ta’ 415. Minn dawn, 127 rapport kienu dwar serq.


SKEJJEL MEDJI/SEKONDARJI TAL-ISTAT – STUDENTI LI GĦANDHOM NON-VERBAL DISORDER, ADHD, AWTIŻMU U DOWN SYNDROME

14616. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm studenti li għandhom non-verbal disorder, ADHD, awtiżmu u Down Syndrome fl-iskejjel medji/sekondarji tal-Istat?

ONOR. CLIFTON GRIMA: Nitlob lill-Onor. Interpellant jirreferi għat-tweġiba mogħtija għall-mistoqsija parlamentari 14613.


SKEJJEL SEKONDARJI TAL-KNISJA – STUDENTI LI GĦANDHOM NON-VERBAL DISORDER, ADHD, AWTIŻMU U DOWN SYNDROME

14617. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm studenti li għandhom non-verbal disorder, ADHD, awtiżmu u Down Syndrome fl-iskejjel sekondarji tal-Knisja?

ONOR. CLIFTON GRIMA: Nitlob lill-Onor. Interpellant jirreferi għat-tweġiba mogħtija għall-mistoqsija parlamentari 14614.




SKEJJEL SEKONDARJI TAL-PRIVAT – STUDENTI LI GĦANDHOM NON-VERBAL DISORDER, ADHD, AWTIŻMU U DOWN SYNDROME

14618. L-ONOR. JUSTIN SCHEMBRI staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm studenti li għandhom non-verbal disorder, ADHD, awtiżmu u Down Syndrome fl-iskejjel sekondarji tal-privat rispettivament?

ONOR. CLIFTON GRIMA: Nitlob lill-Onor. Interpellant jirreferi għat-tweġiba mogħtija għall-mistoqsija parlamentari 14615.


TRANSPORT MALTA – SEWQAN TAĦT L-EFFETT TAL-ALKOĦOL - BREATHLYZER TESTS

14640. L-ONOR. ALBERT BUTTIGIEG staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm persuni nqabdu minn Transport Malta jsuqu taħt l-effett tal-alkoħol minn Ottubru 2023 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll kemm saru breathalyzer tests matul l-istess perjodu? 

ONOR. CHRIS BONETT: It-taqsima tal-infurzar fi ħdan Transport Malta ma tagħmilx breathalyzer tests. Madankollu, meta membri tat-taqsima waqt il-qadi ta’ dmirijiethom jiltaqgħu ma’ sewwieqa suspettati li huma taħt l-effett, jissejħu l-pulizija fuq il-post.


PULIZIJA/WARDENS – PERSUNI NQABDU TAĦT L-EFFETT TAL-ALKOĦOL - BREATHALYZER TESTS

14641. L-ONOR. ALBERT BUTTIGIEG staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm persuni taħt l-effett tal-alkoħol inqabdu mill-Pulizija jew wardens minn Ottubru 2023 sal-ġurnata li fiha tiġi mwieġba din il-mistoqsija parlamentari? Jista’ jgħid ukoll kemm saru breathalyzer tests matul l-istess perjodu?

ONOR. BYRON CAMILLERI: Fil-perjodu minn Ottubru 2023 sad-9 ta’ Jannar 2024 kien hemm 123 persuna li nqabdu taħt l-effett tal-alkoħol mill-Pulizija. Min dawn, 59 kienu persuni li nqabdu taħt l-effett tal-alkoħol waqt li kienu jsuqu. Matul l-istess perjodu, 102 persuni sarilhom breathalyzer test.


TAS-SLIEMA, IL-GŻIRA U SAN ĠILJAN – ENTITAJIET KUMMERĊJALI LI GĦANDHOM PERMESS GĦAL AMPLIFIED MUSIC FUQ BARRA

14642. L-ONOR. ALBERT BUTTIGIEG staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jipprovdi lista sħiħa ta’ entitajiet kummerċjali ġewwa tas-Sliema, il-Gżira u San Ġiljan li ngħataw permess li jkollhom amplified music fuq barra?

ONOR. BYRON CAMILLERI: Nitlob lill-Onor. Interpellant jagħmel din il-mistoqsija lill-Ministru kkonċernat.


TAS-SLIEMA, IL-GŻIRA U SAN ĠILJAN – ENTITAJIET KUMMERĊJALI LI GĦANDHOM PERMESS GĦAL AMPLIFIED MUSIC FUQ BARRA

14643. L-ONOR. ALBERT BUTTIGIEG staqsa lill-Ministru għat-Turiżmu u l-Indafa Pubblika: Jista’ l-Ministru jipprovdi lista sħiħa ta’ entitajiet kummerċjali ġewwa tas-Sliema, il-Gżira u San Ġiljan li ngħataw permess li jkollhom amplified music fuq barra?

ONOR. CLAYTON BARTOLO: La l-Ministeru u lanqas l-entitajiet li jaqgħu taħtu ma joħorġu permessi ta’ mużika amplifikata fuq barra lill-entitajiet kummerċjali.


SAN ĠILJAN – RAPPORT FUQ STORBJU EĊĊESSIV

14644. L-ONOR. ALBERT BUTTIGIEG staqsa lill-Ministru għall-Intern, is-Sigurtà, ir-Riformi u l-Ugwaljanza: Fid-dawl ta’ rapporti li saru minn residenti ġewwa San Ġiljan fl-Għassa tal-Pulizija tal-istess lokalità fuq storbju eċċessiv, jista’ l-Ministru jgħid kif wara li l-Pulizija marret fuq il-post, qalu lir-residenti li l-mużika (li damet sejra sas-1.00 a.m) ma kenitx waħda eċċessiva? Jista’ jgħid ukoll kif il-Pulizija waslu għal din il-konklużjoni suġġettiva u jekk għandhomx xi taħriġ biex jistabbilixxu x’inhu eċċessiv u x’mhuwiex?

ONOR. BYRON CAMILLERI: Fiż-żona ta’ San Ġiljan hemm lokalitajiet fejn id-daqq ta’ mużika amplifikata wara s-1.00 a.m. huwa permissibbli, sakemm din ma tinstemax minn barra. Waqt ir-ronda l-Pulizija tagħmel minn kollox biex jiġu evitati istanzi ta’ daqq amplifikat ta’ mużika li jkun jinstema’ minn barra. Madankollu, jekk id-daqq ta’ mużika jinstema’ biss minn ġewwa r-residenza ta’ individwi partikolari, dawn ikunu jridu jagħmlu rapport uffiċjali mal-Pulizija biex jittieħdu l-proċeduri neċessarji fil-qorti. Kif jaf tajjeb l-Onor. Interpellant, investigazzjonijiet f’allegati illegalitajiet isiru mill-istituzzjonijiet relevanti li jaħdmu lil hinn mill-politiku u għaldaqstant il-Ministru ma jkollux din l-informazzjoni


SAN ĠWANN – TRIQ BELLA VISTA – XOGĦLIJIET

14645. L-ONOR. ALBERT BUTTIGIEG staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid meta ser jitkomplew ix-xogħlijiet ġewwa Triq Bella Vista, f’San Ġwann?

ONOR. CHRIS BONETT: Kif imħabbar pubblikament iżjed kmieni din il-ġimgħa, ix-xogħol fiż-żona huwa għaddej.


KAŻINI TAL-BANDA – KONVENJI JEW KUNTRATTI TA’ XIRI TA’ PROPRJETÀ

14672. L-ONOR. GRAZIELLA GALEA staqsiet lill-Ministru għall-Wirt Nazzjonali, l-Arti u l-Gvern Lokali: B’referenza għat-tweġiba tal-mistoqsija parlamentari 14244, jista’ l-Ministru jqiegħed fuq il-Mejda tal-Kamra lista tal-każini tal-banda li għalihom sar konvenju jew kuntratt ta’ xiri tal-proprjetà tas-soċjetà rispettiva mill-Gvern u jaqsam l-informazzjoni skont jekk dan il-ftehim hux fi stat ta’ konvenju jew kuntratt?

ONOR. OWEN BONNICI: L-informazzjoni mitluba mill-Onor. Interpellant tinsab fit-tabella t’hawn taħt:




	
BAND CLUB
	STATUS

	Soċjetà Filarmonika Santa Marija, Mosta, 
	Konvenju

	Is-Soċjetà Filarmonika San Pietru fil-Ktajjen, Birżebbuġa,
	Konvenju

	Il-Każin Banda 12th May, Ħaż-Żebbuġ,
	Konvenju

	Is-Soċjetà Sant’Andrija, Ħal Lija 
	Konvenju

	Il-Każin Santa Liena, Banda Duke of Connaught’s Own, Birkirkara
	Konvenju

	Stella Maris, Sliema 
	Ftehim 
Utile dominium 

	Soċjetà ta’ De Paule, Raħal il-Ġdid
	Kuntratt

	Circolo San Giuseppe Sagra Familja, Kalkara
	Konvenju

	La Stella Levantina, Ħ’Attard
	Konvenju

	Marija Reġina Band Club, Marsa
	Konvenju

	Anici Band Club, Ħal Qormi
	Konvenju




MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI – DEPUTATI TAL-OPPOŻIZZJONI

14705. L-ONOR. ROSIANNE CUTAJAR staqsiet lill-Ministru għall-Agrikoltura, is-Sajd u d-Drittijiet tal-Annimali: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra sick leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali): L-informazzjoni qed tinġabar.


MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI – DEPUTATI TAL-OPPOŻIZZJONI

14706. L-ONOR. ROSIANNE CUTAJAR staqsiet lill-Ministru għall-Ekonomija, l-Intrapriża u Proġetti Strateġiċi: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra sick leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

[bookmark: _Hlk147762502]ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi): L-informazzjoni qed tinġabar.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR – DEPUTATI TAL-OPPOŻIZZJONI

14707. L-ONOR. ROSIANNE CUTAJAR staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14115, tista’ l-Ministru tqiegħed fuq il-Mejda tal-Kamra sick leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. MIRIAM DALLI: Tweġiba tingħata f’seduta oħra.


MINISTERU GĦALL-FINANZI U X-XOGĦOL – DEPUTATI TAL-OPPOŻIZZJONI

14708. L-ONOR. ROSIANNE CUTAJAR staqsiet lill-Ministru għall-Finanzi u x-Xogħol: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra sick leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLYDE CARUANA: It-tweġiba ser tingħata f’seduta oħra.






MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – DEPUTATI TAL-OPPOŻIZZJONI

14709. L-ONOR. ROSIANNE CUTAJAR staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra sick leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. CLIFTON GRIMA: It-tagħrif qed jinġabar.


MINISTERU GĦAS-SAĦĦA U L-ANZJANITÀ ATTIVA – DEPUTATI TAL-OPPOŻIZZJONI

14710. L-ONOR. ROSIANNE CUTAJAR staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14115, jista’ l-Ministru jqiegħed fuq il-Mejda tal-Kamra sick leave requests u approvals relatati mal-persuni kollha li ssemmew f’dik l-istess tweġiba għall-perjodu mill-ewwel ġurnata tal-impjieg ta’ dawn il-persuni sal-ġurnata li fiha tiġi mwieġba din il-mistoqsija parlamentari?

ONOR. JO ETIENNE ABELA: It-tagħrif qed jinġabar.


STUDENTI NEQSIN MIS-SMIGĦ

14744. L-ONOR. GRAZIELLA GALEA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm studenti neqsin mis-smigħ li matul din is-sena skolastika qegħdin jattendu f’kull livell ta’ edukazzjoni b’mod separat għal kull livell ta’ edukazzjoni?

ONOR. CLIFTON GRIMA: L-informazzjoni mitluba tinsab fit-tabella t’hawn taħt:



	
	Home
	KG
	Primary
	Middle School
	Secondary

	State
	4
	0
	57
	16
	25

	Church
	0
	4
	18
	10
	18

	Independent
	0
	0
	3
	1
	1




STUDENTI NEQSIN MILL-VISTA

14745. L-ONOR. GRAZIELLA GALEA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm hemm studenti neqsin mill-vista li matul din is-sena skolastika qegħdin jattendu f’kull livell ta’ edukazzjoni b’mod separat għal kull livell ta’ edukazzjoni?

ONOR. CLIFTON GRIMA: L-informazzjoni mitluba tinsab fit-tabella t’hawn taħt:

	
	State
	Church
	Independent

	Home
	4
	0
	0

	Childcare centre
	1
	0
	0

	KG
	8
	1
	0

	Primary
	28
	10
	5

	Middle School
	9
	2
	0

	Secondary
	17
	4
	3




ĦAL SAFI – APPLIKAZZJONIJIET GĦAL SPAZJI MIFTUĦA

14769. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk il-Kunsill Lokali ta’ Ħal Safi issottomettiex applikazzjoni/applikazzjonijiet ma’ Project Green biex jiġu ameljorati spazji miftuħa jew maħluqa spazji miftuħa ġodda? Jekk fl-affermattiv, tista’ tgħid:
(a) kemm ġew sottomessi proġetti minn dan il-Kunsill Lokali;
(b) fiex kienet tikkonsisti kull proposta;
(ċ) kemm kienet l-istima għal kull proġett sottomess;
(d) kemm minn dawn il-proġetti ġew approvati minn Project Green biex ikunu attwati;
(e) tqiegħed fuq il-Mejda tal-Kamra l-photo montages/3D Visuals ta’ kull proġett sottomess, kemm dawk approvati kif ukoll dawk li ma kinux approvati;
(f) jekk proġetti sottomessi li ma ġewx ikkunsidrati minn Project Green, jistgħux jiġu rikonsidrati fil-futur biex ikunu jistgħu jsiru; u
(g) jekk sarux laqgħat mal-kunsill lokali rispettiv biex jiġi diskuss kif dawn il-proposti jistgħu jiġu ameljorati biex ikunu jistgħu jikkwalifikaw għall-finanzjament meħtieġ?

ONOR. MIRIAM DALLI: Filwaqt li nirreferi lill-Onor. Interpellant għat-tweġiba li tajtu għall-mistoqsija parlamentari 14763, Project Green irċeviet applikazzjoni waħda għall-Community Greening Grant mill-Kunsill Lokali ta’ Ħal Safi, liema proġett ma kienx jissodisfa l-kriterji kollha ta’ din l-iskema. 


ĦAL KIRKOP – APPLIKAZZJONIJIET GĦAL SPAZJI MIFTUĦA`

14770. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk il-Kunsill Lokali ta’ Ħal Kirkop issottomettiex applikazzjoni/applikazzjonijiet ma’ Project Green biex jiġu emeljorati spazji miftuħa jew maħluqa spazji miftuħa ġodda? Jekk fl-affermattiv, tista’ tgħid:
(a) kemm proġetti ġew sottomessi minn dan il-Kunsill Lokali;
(b) fiex kienet tikkonsisti kull proposta;
(ċ) kemm kienet l-istima għal kull proġett sottomess;
(d) kemm minn dawn il-proġetti ġew approvati minn Project Green biex ikunu attwati;
(e) tqiegħed fuq il-Mejda tal-Kamra l-photo montages/3D Visuals ta’ kull proġett sottomess, kemm dawk approvati kif ukoll dawk li ma kinux approvati;
(f) jekk proġetti sottomessi li ma ġewx ikkunsidrati minn Project Green, jistgħux jiġu rikonsidrati fil-futur biex ikunu jistgħu jsiru; u
(g) jekk sarux laqgħat mal-Kunsill Lokali rispettiv biex jiġi diskuss kif dawn il-proposti jistgħu jiġu ameljorati biex ikunu jistgħu jikkwalifikaw għall-finanzjament meħtieġ?

ONOR. MIRIAM DALLI: Filwaqt li nirreferi lill-Onor. Interpellant għat-tweġiba li tajtu għall-mistoqsija parlamentari 14762, Project Green irċeviet applikazzjoni waħda għall-Community Greening Grant mill-Kunsill Lokali ta’ Ħal Kirkop, liema proġett ma kienx jissodisfa l-kriterji kollha ta’ din l-iskema. 






IL-QRENDI – APPLIKAZZJONIJIET GĦAL SPAZJI MIFTUĦA

14771. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk il-Kunsill Lokali tal-Qrendi issottomettiex applikazzjoni/applikazzjonijiet ma’ Project Green biex jiġu ameljorati spazji miftuħa jew maħluqa spazji miftuħa ġodda? Jekk fl-affermattiv, tista’ tgħid:
(a) kemm proġetti ġew sottomessi minn dan il-Kunsill Lokali;
(b) fiex kienet tikkonsisti kull proposta;
(ċ) kemm kienet l-istima għal kull proġett sottomess;
(d) kemm minn dawn il-proġetti ġew approvati minn Project Green biex ikunu attwati;
(e) tqiegħed fuq il-Mejda tal-Kamra l-photo montages/3D Visuals ta’ kull proġett sottomess, kemm dawk approvati kif ukoll dawk li ma kinux approvati;
(f) jekk proġetti sottomessi li ma ġewx ikkunsidrati minn Project Green, jistgħux jiġu rikonsidrati fil-futur biex ikunu jistgħu jsiru; u
(g) jekk sarux laqgħat mal-Kunsill Lokali rispettiv biex jiġi diskuss kif dawn il-proposti jistgħu jiġu ameljorati biex ikunu jistgħu jikkwalifikaw għall-finanzjament meħtieġ?

ONOR. MIRIAM DALLI: Filwaqt li nirreferi lill-Onor. Interpellant għat-tweġiba li tajtu għall-mistoqsija parlamentari 14761, Project Green ma rċeviet l-ebda applikazzjoni għall-Community Greening Grant mill-Kunsill Lokali tal-Qrendi.


ĦAL FARRUĠ – APPLIKAZZJONIJIET GĦAL SPAZJI MIFTUĦA

14772. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk il-Kunsill Lokali ta’ Ħal Farruġ issottomettiex applikazzjoni/applikazzjonijiet ma’ Project Green biex jiġu ameljorati spazji miftuħa jew maħluqa spazji miftuħa ġodda? Jekk fl-affermattiv, tista’ tgħid:
(a) kemm proġetti ġew sottomessi minn dan il-Kunsill Lokali;
(b) fiex kienet tikkonsisti kull proposta;
(ċ) kemm kienet l-istima għal kull proġett sottomess;
(d) kemm minn dawn il-proġetti ġew approvati minn Project Green biex ikunu attwati;
(e) tqiegħed fuq il-Mejda tal-Kamra l-photo montages/3D Visuals ta’ kull proġett sottomess, kemm dawk approvati kif ukoll dawk li ma kinux approvati;
(f) jekk proġetti sottomessi li ma ġewx ikkunsidrati minn Project Green, jistgħux jiġu rikonsidrati fil-futur biex ikunu jistgħu jsiru; u
(g) jekk sarux laqgħat mal-Kunsill Lokali rispettiv biex jiġi diskuss kif dawn il-proposti jistgħu jiġu ameljorati biex ikunu jistgħu jikkwalifikaw għall-finanzjament meħtieġ?

ONOR. MIRIAM DALLI: Filwaqt li nirreferi lill-Onor. Interpellant għat-tweġiba tal-mistoqsija parlamentari 14111, Project Green ma rċeviet l-ebda applikazzjoni għall-Community Greening Grant mill-Kunsill Lokali ta’ Ħal Luqa, li ż-żona ta’ Ħal Farruġ tagħmel mal-konfini tiegħu.


BIRŻEBBUĠA – APPLIKAZZJONIJIET GĦAL SPAZJI MIFTUĦA

14773. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk il-Kunsill Lokali ta’ Birżebbuġa issottomettiex applikazzjoni/applikazzjonijiet ma’ Project Green biex jiġu ameljorati spazji miftuħa jew maħluqa spazji miftuħa ġodda? Jekk fl-affermattiv, tista’ tgħid:
(a) kemm proġetti ġew sottomessi minn dan il-Kunsill Lokali;
(b) fiex kienet tikkonsisti kull proposta;
(ċ) kemm kienet l-istima għal kull proġett sottomess;
(d) kemm minn dawn il-proġetti ġew approvati minn Project Green biex ikunu attwati;
(e) tqiegħed fuq il-Mejda tal-Kamra l-photo montages/3D Visuals ta’ kull proġett sottomess, kemm dawk approvati kif ukoll dawk li ma kinux approvati;
(f) jekk proġetti sottomessi li ma ġewx ikkunsidrati minn Project Green, jistgħux jiġu rikonsidrati fil-futur biex ikunu jistgħu jsiru; u
(g) jekk sarux laqgħat mal-Kunsill Lokali rispettiv biex jiġi diskuss kif dawn il-proposti jistgħu jiġu ameljorati biex ikunu jistgħu jikkwalifikaw għall-finanzjament meħtieġ?

ONOR. MIRIAM DALLI: Filwaqt li nirreferi lill-Onor. Interpellant għat-tweġiba li tajtu għall-mistoqsija parlamentari 14764, Project Green irċeviet applikazzjoni waħda għall-Community Greening Grant mill-Kunsill Lokali ta’ Birżebbuġa, liema proġett ma kienx jissodisfa l-kriterji kollha ta’ din l-iskema.


PROJECT GREEN  - PROĠETTI GĦAL SPAZJI MIFTUĦA 

14774. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tipprovdi lista tal-proġetti ta’ spazji miftuħa li ġew approvati minn Project Green biex isiru f’diversi lokalitajiet? Tista’ tgħid ukoll:
(a) fiex jikkonsisti kull proġett;
(b) hemmx pjanti ippreparati u jekk fl-affermattiv sarux l-applikazzjonijiet neċessarji mal-Awtorità tal-Ippjanar u/jew applikazzjonijiet ma’ entitajiet oħra biex ikunu jistgħu jsiru x-xogħlijiet relatati ma’ dawn il-proġetti u fiex wasal l-ipproċessar ta’ dawn l-applikazzjonijiet;
(ċ) kemm huwa stmat li ġejjin jiswew dawn il-proġetti;
(d) meta hu ppjanat li jibdew dawn ix-xogħlijiet u meta ser jitlestew dawn ix-xogħlijiet; u
(e) jekk il-Kunsill Lokali kienx involut fl-ippjanar u konsegwentement fl-eżekuzzjoni ta’ dawn il-proġetti?

ONOR. MIRIAM DALLI: Nirreferi lill-Onor. Interpellant għat-tweġiba tal-mistoqsija parlamentari 13926.


TRANSPORT MALTA – PARKEĠĠJAR TA’ KAROZZI BIL-Y PLATES

14778. L-ONOR. GRAZIELLA GALEA staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema garaxxijiet jew spazji oħra jistgħu jintużaw għal garaging ta’ karozzi bil-Y plates skont Transport Malta (TM)? Jista’ jgħid ukoll jekk kienx hemm tibdil dwar liema garaxxijiet jew spazji oħra jistgħu jintużaw għal garaging ta’ karozzi bil-Y plates skont TM matul l-aħħar sitt xhur? Jista’ wkoll jikkonferma jekk dak li qed titlob TM hux konformi ma’ dak li titlob/tistabbilixxi l-Awtorità tal-Ippjanar?
ONOR. CHRIS BONETT: Transport Malta tottempera ruħha ma’ dak stipulat fil-Leġiżlazzjoni Sussidjarja 65.33 u fil-Leġiżlazzjoni Sussidjarja 499.68.


AWTORITÀ TAL-IPPJANAR –  PARKEĠĠJAR TA’ KAROZZI BIL-Y PLATES

14779. L-ONOR. GRAZIELLA GALEA staqsiet lill-Ministru għal Għawdex u l-Ippjanar: Jista’ l-Ministru jgħid liema garaxxijiet jew spazji oħra qegħdin jiġu approvati mill-Awtorità tal-Ippjanar għal garaging ta’ karozzi bil-Y plates? Jista’ jgħid jekk kienx hemm tibdil dwar liema garaxxijiet jew spazji oħra jiġu approvati mill-Awtorità tal-Ippjanar għal garaging ta’ karozzi bil-Y plates matul l-aħħar sitt xhur? Jista’ wkoll jikkonferma jekk dak li qed titlob l-Awtorità tal-Ippjanar hux konformi ma’ dak li titlob/tistabbilixxi Transport Malta?

ONOR. CLINT CAMILLERI: L-Awtorità tal-Ippjanar tippermetti li garaxxijiet jew spazji ta’ karozzi li jkunu żejda, jintużaw għall-ipparkjar ta’ karozzi bil-Y plates. F’żoni kummerċjali m’hemm l-ebda limitu għan-numru ta’ karozzi, filwaqt li f’żoni residenzjali hemm limitu ta’ ħames karozzi, u f’żoni ta’ konservazzjoni urbana hemm limitu ta’ karozza waħda. Ma kien hemm l-ebda tibdil f’dak li qed titlob l-Awtorità tal-Ippjanar għall-ipparkjar ta’ karozzi bil-Y plates matul l-aħħar sitt xhur.


BARRANIN LI NGĦATAW IĊ-ĊITTADINANZA MALTIJA

14780. L-ONOR. GRAZIELLA GALEA staqsiet lill-Ministru għall-Intern, is-Sigurtà, ir-Riformi u l-Ugwaljanza: B’referenza għat-tweġiba tal-mistoqsija parlamentari 14243, jista’ l-Ministru jgħid jekk l-informazzjoni mogħtija għal din il-mistoqsija parlamentari tinkludix il-persuni kollha li ngħataw iċ-ċittadinanza matul ix-xahar ta’ Diċembru 2023? Jekk le, jista’ jgħid kemm kienu dawk il-persuni li ngħataw iċ-ċittadinanza matul ix-xahar ta’ Diċembru 2023 u kemm hu t-total ta’ persuni li akkwistaw iċ-ċittadinanza matul is-sena 2023?

ONOR. BYRON CAMILLERI: It-total ta’ persuni li akkwistaw iċ-ċittadinanza Maltija fix-xahar ta’ Diċembru issa tela’ għal 221. Għalhekk, it-total għas-sena kollha issa jammonta għal 2,642.


MINISTERU GĦALL-WIRT NAZZJONALI, L-ARTI U L-GVERN LOKALI – DIRECT ORDERS

14796. L-ONOR. JEROME CARUANA CILIA staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b’xahar, mill-Ministeru, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. OWEN BONNICI: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-AFFARIJIET BARRANIN U EWROPEJ U L-KUMMERĊ - DIRECT ORDERS

14797. L-ONOR. JEROME CARUANA CILIA staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b’xahar, mill-Ministeru, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. IAN BORG (Ministru għall-Affarijiet Barranin u Ewropej u l-Kummerċ): Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-POLITIKA SOĊJALI U D-DRITTIJIET TAT-TFAL – DIRECT ORDERS

14798. L-ONOR. JEROME CARUANA CILIA staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b’xahar, mill-Ministeru, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. MICHAEL FALZON (Ministru għall-Politika Soċjali u d-Drittijiet tat-Tfal): Ninforma lill-Onor. Interpellant li l-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI – DIRECT ORDERS

14799. L-ONOR. JEROME CARUANA CILIA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b’xahar, mill-Ministeru konċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. ANTON REFALO: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


MINISTERU GĦALL-AKKOMODAZZJONI SOĊJALI U AFFORDABBLI – DIRECT ORDERS

14800. L-ONOR. JEROME CARUANA CILIA staqsa lill-Ministru għall-Akkomodazzjoni Soċjali u Affordabbli: Jista’ l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b’xahar, mill-Ministeru konċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. RODERICK GALDES (Ministru għall-Akkomodazzjoni Soċjali u Affordabbli): Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.
MINISTERU GĦALL-EKONOMIJA, L-INTRAPRIŻA U PROĠETTI STRATEĠIĊI – DIRECT ORDERS

14801. L-ONOR. JEROME CARUANA CILIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kemm ingħataw direct orders u l-ammont totali tal-valur tagħhom, matul is-sena 2023, xahar b’xahar, mill-Ministeru konċernat, inkluż l-entitajiet u d-dipartimenti li jaqgħu taħt id-dekasteru tiegħu?

ONOR. SILVIO SCHEMBRI: Il-contracting authority tippubblika din l-informazzjoni fuq il-Gazzetta tal-Gvern għal kull procurement li jsir għal kull perjodu ta’ sitt xhur, skont ir-Regolament 111(2) tal-Public Procurement Regulations.


TRANSPORT MALTA – ITTESTJAR TAL-VETTURI

14819. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid fuq liema bażi jsir l-ittestjar tal-vetturi minn Transport Malta? 

ONOR. CHRIS BONETT: Transport Malta tottempera ruħha ma’ dak stipulat fil-Leġiżlazzjoni Sussidjarja 65.33 u fil-Leġiżlazzjoni Sussidjarja 499.68.


IL-MOSTA – UĊUĦ TA’ TOROQ ĠODDA

14821. L-ONOR. KATYA DE GIOVANNI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid sarux uċuħ ta’ toroq ġodda mill-Gvern Ċentrali fil-Mosta bejn l-2013 u l-2023? Jista’ jgħid ukoll kemm kien ilhom ma jingħataw wiċċ ġdid dawn it-toroq u kemm kienet l-ispiża totali?

ONOR. CHRIS BONETT: Il-Mosta hija waħda mil-lokalitajiet li fiha saru diversi toroq ġodda bħala parti minn investiment bla preċedent ta’ €700 miljun li kien ħabbar il-Gvern lura fl-2017 biex tiġi msaħħa l-kwalità u s-sigurtà tal-infrastruttura. Din il-wegħda saret, u qed titwettaq, għax il-Gvern jemmen li l-infrastruttura hija l-bażi ta’ kull żvilupp ekonomiku u taffettwa direttament il-kwalità tal-ħajja tal-familji. Infrastructure Malta bdiet topera fl-2018 u indirizzat l-ewwel l-aktar toroq li kellhom bżonn attenzjoni f’kull lokalità. Minn dak iż-żmien l-entità investiet mal-€100 miljun fis-sena fit-tisħiħ tal-infrastruttura ta’ toroq arterjali u distributorji.


IL-FGURA – TOROQ MOGĦTIJA WIĊĊ ĠDID

14822. L-ONOR. KATYA DE GIOVANNI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid sarux uċuħ ġodda ta’ toroq mill-Gvern Ċentrali fil-Fgura bejn l-2013 u l-2023? Jista’ jgħid ukoll kemm kien ilhom ma jingħataw wiċċ ġdid dawn it-toroq u kemm kienet l-ispiża totali?

ONOR. CHRIS BONETT: Il-Fgura hija waħda mil-lokalitajiet li fiha saru diversi toroq ġodda bħala parti minn investiment bla preċedent ta’ €700 miljun li kien ħabbar il-Gvern lura fl-2017 biex tiġi msaħħa l-kwalità u s-sigurtà tal-infrastruttura. Din il-wegħda saret, u qed titwettaq, għax il-Gvern jemmen li l-infrastruttura hija l-bażi ta’ kull żvilupp ekonomiku u taffettwa direttament il-kwalità tal-ħajja tal-familji. Infrastructure Malta bdiet topera fl-2018 u indirizzat l-ewwel l-aktar toroq li kellhom bżonn attenzjoni f’kull lokalità. Minn dak iż-żmien l-entità investiet mal-€100 miljun fis-sena fit-tisħiħ tal-infrastruttura ta’ toroq arterjali u distributorji.


ĦAL TARXIEN – TOROQ MOGĦTIJA WIĊĊ ĠDID


14823. L-ONOR. KATYA DE GIOVANNI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid sarux uċuħ ġodda ta’ toroq mill-Gvern Ċentrali f’Ħal Tarxien bejn l-2013 u l-2023? Jista’ jgħid ukoll kemm kien ilhom ma jingħataw wiċċ ġdid dawn it-toroq u kemm kienet l-ispiża totali?

ONOR. CHRIS BONETT: Ħal Tarxien hija waħda mil-lokalitajiet li fiha saru diversi toroq ġodda bħala parti minn investiment bla preċedent ta’ €700 miljun li kien ħabbar il-Gvern lura fl-2017 biex tiġi msaħħa l-kwalità u s-sigurtà tal-infrastruttura. Din il-wegħda saret, u qed titwettaq, għax il-Gvern jemmen li l-infrastruttura hija l-bażi ta’ kull żvilupp ekonomiku u taffettwa direttament il-kwalità tal-ħajja tal-familji. Infrastructure Malta bdiet topera fl-2018 u indirizzat l-ewwel l-aktar toroq li kellhom bżonn attenzjoni f’kull lokalità. Minn dak iż-żmien l-entità investiet mal-€100 miljun fis-sena fit-tisħiħ tal-infrastruttura ta’ toroq arterjali u distributorji.


RAĦAL ĠDID – UĊUĦ TA’ TOROQ ĠODDA

14824. L-ONOR. KATYA DE GIOVANNI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid sarux uċuħ ta’ toroq ġodda mill-Gvern Ċentrali f’Raħal Ġdid bejn l-2013 u l-2023? Jista’ jgħid ukoll kemm kien ilhom ma jingħataw wiċċ ġdid dawn it-toroq u kemm kienet l-ispiża totali?

ONOR. CHRIS BONETT: Ninforma lill-Onor. Interpellant li Raħal Ġdid hija waħda mil-lokalitajiet li fiha saru diversi toroq ġodda bħala parti minn investiment bla preċedent ta’ €700 miljun li kien ħabbar il-Gvern lura fl-2017 biex tiġi msaħħa l-kwalità u s-sigurtà tal-infrastruttura. Din il-wegħda saret, u qed titwettaq, għax il-Gvern jemmen li l-infrastruttura hija l-bażi ta’ kull żvilupp ekonomiku u taffettwa direttament il-kwalità tal-ħajja tal-familji. Infrastructure Malta bdiet topera fl-2018 u indirizzat l-ewwel l-aktar toroq li kellhom bżonn attenzjoni f’kull lokalità. Minn dak iż-żmien l-entità investiet mal-€100 miljun ewro fis-sena fit-tisħiħ tal-infrastruttura ta’ toroq arterjali u distributorji.


IL-GUDJA – UĊUĦ TA’ TOROQ ĠODDA

14825. L-ONOR. KATYA DE GIOVANNI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid sarux uċuħ ta’ toroq ġodda mill-Gvern Ċentrali fil-Gudja bejn l-2013 u l-2023? Jista’ jgħid ukoll kemm kien ilhom ma jingħataw wiċċ ġdid dawn it-toroq u kemm kienet l-ispiża totali?

ONOR. CHRIS BONETT: Ninforma lill-Onor. Interpellant li l-Gudja hija waħda mil-lokalitajiet li fiha saru diversi toroq ġodda bħala parti minn investiment bla preċedent ta’ €700 miljun li kien ħabbar il-Gvern lura fl-2017 biex tiġi msaħħa l-kwalità u s-sigurtà tal-infrastruttura. Din il-wegħda saret, u qed titwettaq, għax il-Gvern jemmen li l-infrastruttura hija l-bażi ta’ kull żvilupp ekonomiku u taffettwa direttament il-kwalità tal-ħajja tal-familji. Infrastructure Malta bdiet topera fl-2018 u indirizzat l-ewwel l-aktar toroq li kellhom bżonn attenzjoni f’kull lokalità. Minn dak iż-żmien l-entità investiet mal-€100 miljun fis-sena fit-tisħiħ tal-infrastruttura ta’ toroq arterjali u distributorji.


SANTA LUĊIJA – UĊUĦ TOROQ ĠODDA

14826. L-ONOR. KATYA DE GIOVANNI staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid sarux uċuħ ta’ toroq ġodda mill-Gvern Ċentrali f’Santa Luċija bejn l-2013 u l-2023? Jista’ jgħid ukoll kemm kien ilhom ma jingħataw wiċċ ġdid dawn it-toroq u kemm kienet l-ispiża totali?

ONOR. CHRIS BONETT: Ninforma lill-Onor. Interpellant li Santa Luċija hija waħda mil-lokalitajiet li fiha saru diversi toroq ġodda bħala parti minn investiment bla preċedent ta’ €700 miljun li kien ħabbar il-Gvern lura fl-2017 biex tiġi msaħħa l-kwalità u s-sigurtà tal-infrastruttura. Din il-wegħda saret, u qed titwettaq, għax il-Gvern jemmen li l-infrastruttura hija l-bażi ta’ kull żvilupp ekonomiku u taffettwa direttament il-kwalità tal-ħajja tal-familji. Infrastructure Malta bdiet topera fl-2018 u indirizzat l-ewwel l-aktar toroq li kellhom bżonn attenzjoni f’kull lokalità. Minn dak iż-żmien l-entità investiet mal-€100 miljun fis-sena fit-tisħiħ tal-infrastruttura ta’ toroq arterjali u distributorji.


PALAZZ TAL-GRAN MASTRU – NEFQA

14887. L-ONOR. JULIE ZAHRA staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jagħti break down tal-€40 miljun li ntefqu fuq il-Palazz tal-Gran Mastru ġewwa l-Belt Valletta, liema ċifra ilha tissemma mill-Ministru sa minn sentejn ilu? Jista’ wkoll jipprovdi lista ta’ kemm minnhom kienu kuntratti barra Heritage Malta u kemm minnhom kienu direct orders?

ONOR. OWEN BONNICI: Ninsab infurmat li l-investiment li sar fil-Palazz tal-Gran Mastru huwa imqassam skont kif indikat fit-tabella t’hawn taħt. 

Intant infurmat li din it-tabella ma tinkludix il-pagi tal-ħaddiema ta’ Heritage Malta li kienu involuti direttament f’dan il-proġett, f’dawn l-aħħar ħames snin. 

Infurmat ukoll li minbarra t-tim tal-proġetti, kuraturi u loġistika, li kienu dejjem fuq is-sit, mas-sebat elef (7,000) artifatt li hemm fl-Armerija ġew restawrati kollha minn ħaddiema ta’ Heritage Malta.

	Contract
	Total Value (incl. VAT) and/or as applicable

	CT3028/2017 - Engagement of an Integrated Design Team for the Grandmaster’s Palace Regeneration Project
	€587,775.94

	CT3055/2017 - Works Tender for the documentation and restoration of the Piano Nobile Artworks in an environmentally friendly manner, at the Grandmaster’s Palace in Valletta
	€4,792,634.35

	HM06/98/2019 - Contract for the Replacement of the Existing Roof of the Piano Nobile Corridor at the Grand Master’s Palace, Valletta
	€1,093,275.25

	CT3036/2020 - Tender for All Works required for the Restoration, Rehabilitation and Upgrading of the Grandmasters’ Palace, Valletta, in an Environmentally Friendly Manner
	€4,707,725.76

	HM06/44/2020 - Service contract for the engagement of an integrated design team for all the Grandmaster’s Palace in Valletta (excluding the parts under the ERDF project)
	€312,700.00

	HM06/72/2020_HM24/26/2020 - Direct Order for the testing of structures in separate Areas, at the Grandmaster’s Palace, Valletta
	€69,667.20

	HM06/85/2020_HM24/36/2020 - Contract for the re-introduction of water spouts in the Nettuno Courtyard of the Grandmaster’s Palace, Valletta
	€65,891.20

	HM06/84/2020_HM24/37/2020 - Contract for the replacement and repair of Stone Balustrades in the Parapet around the Nettuno Courtyard of the Grandmaster’s Palace, Valletta
	€88,500.00

	CT3004/2021 - Design & Build Works Tender in lots for the Documentation and Restoration of the State Rooms in an Environmentally Friendly manner at the Grandmaster’s Palace, Valletta (Lot 1)
	€4,520,190.72

	CT3004/2021 - Design & Build Works Tender in lots for the Documentation and Restoration of the State Rooms in an Environmentally Friendly manner at the Grandmaster’s Palace, Valletta (Lot 2)
	€3,424,869.17

	CT3004/2021 - Design & Build Works Tender in lots for the Documentation and Restoration of the State Rooms in an Environmentally Friendly manner at the Grandmaster’s Palace, Valletta (Lot 3)
	€1,653,770.21

	HM06/07/2021_HM24/02/2021 - Contract for 3D documentation and training (on mapping software) at the Grandmaster’s Palace
	€411,820.00

	CT3028/2021 - Structural roof repairs/restoration/replacement and waterproofing at the Grandmaster’s Palace, Valletta, using Environmentally Friendly Materials
	€3,520,008.59

	CT3024/2021 (Lot 1) - Interior fit-out works, refurbishment, and installation of conservation grade showcases, audio-visual development and graphic installations at the Grandmaster’s Palace, Valletta using Environmentally friendly materials
	€1,288,391.43

	HM24/03/2021 - Negotiated Procedure for the design, manufacture, supply, delivery, installation, testing and commissioning of an Environmental Control System at the Grandmaster’s Palace, Valletta 
	€790,534.06

	HM24/06/2021 - Contract for the creation of new decorations at the Office of the President of the Republic at the Grandmaster’s Palace, Valletta
	€38,326.40

	HM24/21/2021 - Works’ Contract with RVC Ltd for the replacement and installation of special light fittings in Nettuno Courtyard of the Grandmaster’s Palace, Valletta 
	€54,931.64

	HM24/53/2021 - Works Negotiated Procedure for the Uncovering and restoration of the decorated Palace Armoury (former Parliament) wall surfaces at the Grandmaster’s Palace, Valletta
	€542,257.20

	HM24/67/2021 - Works Negotiated Procedure with Camilleriparismode for the supply, fabrication and installation of Damask at Piano Nobile level in the Grandmaster’s Palace, Valletta
	€596,387.93

	HM24/71/2021 - Turnkey Works Negotiated Procedure for the Restoration and Rehabilitation of the Grandmaster’s Palace, Valletta (Phase 2)
	€6,357,724.78

	CT3038/2021_HM24/79/2021 - Supply of audio-visual design and development works at the Grandmaster’s Palace, Valletta using Environmentally Friendly Materials
	€329,176.65

	HM24/81/2021 - Supply Direct Order for the provision of a scaffold for the Throne Room at the Grandmaster’s Palace, Valletta
	€28,609.10

	HM24/11/2022 - Provision of services of a Project Manager on the Grandmaster’s Palace Project, Valletta 
	€47,200.00

	HM24/53/2022 - Supply Direct Order for 3D modelling and manufacturing of busts and helmets from Silvercraft Ltd for the Grand Master’s Palace in Valletta
	€57,171.00

	HM06/238/2023 - Printing, supply and delivery of Grandmaster’s Palace Project boo for Heritage Malta part-financed by the European Regional Development Fund (ERDF)
	€6,300.00

	HM24/48/2023 - Supplies Direct Order with SR Services for the purchase of an aerial work platform for the Palace Armoury at the Grand Master’s Palace in Valletta.
	€37,760.00

	HM24/63/2023 - Works Direct Order with de Valier Company Ltd. for the restoration of the four brass statues above the Clock Tower at the Grand Master’s Palace in Valletta
	€41,300.00

	HM24/64/2023 - Supplies Direct Order with Elite Innovations Ltd for the purchase, installation and commissioning of 2 (two) turnstiles and 1 (one) swing gate for the Grand Master’s Palace in Valletta
	€23,653.10

	HM24/105/2023 - Supplies Direct Order with Mediterranean Protection Solutions for the procurement, installation and commissioning of an X-ray Inspection System for the Grand Master’s Palace in Valletta
	€33,841.22

	HM24/121/2023 - Works Direct Order with Noel Pisani for the restoration, including parts of 3 (three) 18th century tent and bag chandeliers at the Grand Master’s Palace in Valletta
	€65,704.91

	HM24/122/2023 - Works Direct Order with L.I.C.C Ltd for works to be carried out next to Nettuno Courtyard at the Grand Master’s Palace in Valletta
	€48,416.58

	Various Acquisitions of artefacts
	€539,416.00

	Restoration of Soffits - Currently under procurement
	€2,006,000.00

	The fit-out of the display in the Mint and Treasury
	€500,000.00

	Lightning Protection
	€65,000.00




L-IKLIN – SKOLA MARIA REĠINA – PETIZZJONI

14888. L-ONOR. JULIE ZAHRA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk itteħditx xi azzjoni wara l-petizzjoni li għamlu r-residenti tal-Iklin rigward l-inkonvenjent li qed jiġi kkawżat minn loudspeaker li qed jintuża fl-Iskola Maria Reġina, l-Iklin? 

ONOR. CLIFTON GRIMA: Ninforma lill-Onor. Interpellanta li din l-iskola ma tagħmel xejn differenti mill-iskejjel kollha ta’ Malta u Għawdex.


IŻ-ŻEJTUN – XOGĦLIJIET FUQ IL-LATRINA

14898. L-ONOR. RAY ABELA staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid fiex waslu x-xogħlijiet fuq il-latrina ġewwa s-Suq taż-Żejtun tramite d-Dipartiment tax-Xogħlijiet Pubbliċi u jikkonferma meta din il-latrina ser tkun lesta sabiex tkun tista’ tiġi użata mill-pubbliku u l-bejjiegħa, speċjalment kull nhar ta’ Erbgħa meta jkun hemm is-Suq fiż-Żejtun?

ONOR. CHRIS BONETT: Ninsab infurmat li l-bini tal-latrina pubblika fis-Suq taż-Żejtun huwa lest u bħalissa qed isir ix-xogħol ta’ finishes. Huwa ppjanat li din il-latrina tkun lesta fl-ewwel ġimgħa ta’ Marzu li ġej.


SPTAR MATER DEI – PERSUNI TAĦT L-INFLUWENZA TAL-ALKOĦOL U/JEW DROGA LI DAĦLU FL-EMERĠENZA

14899. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14545 u jgħid, ġurnata b’ġurnata, kemm daħlu persuni fl-emerġenza tal-Isptar Mater Dei taħt l-influwenza tal-alkoħol u/jew droga mill-1 sal-31 ta’ Diċembru 2023?

ONOR. JO ETIENNE ABELA: Ninsab infurmat li minn informazzjoni miġbura mis-sistema amministrattiva CPAS, in-numru ta’ attendenzi fid-Dipartiment tal-Emerġenza tal-Isptar Mater Dei li daħlu taħt l-influwenza tal-alkoħol u/jew droga mill-1 sal-31 ta’ Diċembru 2023 jinsabu fid-dokument li tqiegħed fuq il-Mejda tal-Kamra waqt il-ħin tat-Tqegħid ta’ Karti.


SPTAR MATER DEI – HOSPITAL ACTIVITY REPORT 2022

14900. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14549 u jqiegħed fuq il-Mejda tal-Kamra l-Hospital Activity Report għall-Isptar Mater Dei għas-sena 2022?

ONOR. JO ETIENNE ABELA: It-tweġiba tingħata f’seduta oħra.


SPTAR ĠENERALI TA’ GĦAWDEX – HOSPITAL ACTIVITY REPORT 2022

14901. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14550 u jqiegħed fuq il-Mejda tal-Kamra l-Hospital Activity Report għall-Isptar Ġenerali ta’ Għawdex għas-snin bejn l-2013 sas-sena 2022?

ONOR. JO ETIENNE ABELA: It-tweġiba tingħata f’seduta oħra.


SPTAR KARIN GRECH – HOSPITAL ACTIVITY REPORT 2022

14902. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14551 u jqiegħed fuq il-Mejda tal-Kamra l-Hospital Activity Report għall-Isptar Karin Grech għas-snin bejn l-2013 sas-sena 2022?

ONOR. JO ETIENNE ABELA: It-tweġiba tingħata f’seduta oħra.


INDIS MALTA LTD – ALLOKAZZJONI TA’ ART LILL-AQUACULTURE RESOURCE LTD

14905. L-ONOR. MARK ANTHONY SAMMUT staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jwieġeb il-mistoqsijiet parlamentari 14232 u 14075 u jikkonferma jekk hux se tiġi allokata, jew ġietx allokata, iżjed art mill-INDIS Malta Ltd. lill-Aquaculture Resources Ltd. għall-espansjoni tal-operat tagħhom? Jekk iva, jista’ jagħti rendikont tal-proċess li wassal għal dan?

ONOR. SILVIO SCHEMBRI: Ninforma lill-Onor. Interpellant li l-INDIS approvat allokazzjoni ta’ art, wara li l-investiment kien approvat mill-Malta Enterprise bħala parti minn proċess rigoruż skont il-liġi.


AIMS – IMPJEGATI

14906. L-ONOR. MARK ANTHONY SAMMUT staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jwieġeb il-mistoqsijiet parlamentari 12980, 13203, 13476, 13638, 13908, 14099, 14208 u 14301 u ċjoè: B’referenza għat-tweġiba tal-mistoqsija parlamentari 12731, jista’ l-Ministru jgħid x’inhuma s-salarji, inkluż bonuses, allowances u perkaċċi oħra, li għandhom it-tmien impjegati tal-Awtorità għall-Integrità fl-Isport f’Malta msemmija fl-istess tweġiba?

ONOR. CLIFTON GRIMA: Ninforma lill-Onor. Interpellant li t-tweġiba tingħata f’seduta oħra.


INKJESTA DWAR IL-MEWT TA’ INDIVIDWU

14908. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14542, jista’ l-Ministru jgħid għalfejn il-familja tal-mejjet (next of kin) ma ġewx infurmati b’din l-investigazzjoni?

ONOR. JO ETIENNE ABELA: Ninsab infurmat li f’dan l-istadju l-investigazzjoni hija waħda interna intenzjonata sabiex tistabbilixxi l-fatti u tidentifika jekk hux il-lok li jiġu riveduti l-proċeduri eżistenti. Ovvjament il-familjari kienu infurmati bl-inċident u l-kawża tal-mewt. Ninforma lill-Onor Interpellant li l-operat tal-Bord hu wieħed indipendenti u għalhekk f’dan l-istadju l-Ministeru m’għandux tagħrif aktar x’jirrapporta.


ART AGRIKOLA MEĦUDA BIEX ISIRU TOROQ ĠODDA

14909. L-ONOR. CHARLES AZZOPARDI staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsija parlamentari 14752 li oriġinarjament saret lill-Ministru għall-Agrikoltura, is-Sajd u d-Drittijiet tal-Annimali u jgħid kemm-il medda ta’ art ittieħdet li kellha użu agrikolu biex minnha jsiru toroq ġodda?

ONOR. STEFAN ZRINZO AZZOPARDI: Nitlob lill-Onor. Interpellant biex jirreferi din il-mistoqsija lill-Ministru kkonċernat.


ART AGRIKOLA MEĦUDA GĦAL ŻVILUPP 

14910. L-ONOR. CHARLES AZZOPARDI staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsija parlamentari 14753 li oriġinarjament saret lill-Ministru għall-Agrikoltura, is-Sajd u d-Drittijiet tal-Annimali u jgħid kemm matul dawn l-aħħar sentejn, xahar b’xahar minn Diċembru 2021 sal-ġurnata li fiha tiġi mwieġba din il-mistoqsija parlamentari, ittieħdet art agrikola biex fiha sar jew se jsir żvilupp ta’ kostruzzjoni?

ONOR. STEFAN ZRINZO AZZOPARDI: Nitlob lill-Onor. Interpellant biex jirreferi l-mistoqsija lill-Ministru kkonċernat.


QRATI – STATISTIKA 

14911. L-ONOR. CHARLES AZZOPARDI staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jwieġeb il-mistoqsija parlamentari 14756 u jgħid kemm persuni Maltin u kemm barranin tressqu l-Qorti matul is-sena 2019, 2020, 2021 u 2022 u kemm minn dawn il-każijiet għad m’hemmx deċiżjoni tal-Qorti fuqhom?
ONOR. JONATHAN ATTARD: Tabella bl-informazzjoni mitluba hekk kif miġbura sal-15 ta’ Jannar 2024 tqiegħdet fuq il-Mejda tal-Kamra waqt il-ħin tat-Tqegħid ta’ Karti.


FLEUR DE LYS – XOGĦLIJIET

14948. L-ONOR. JUSTIN SCHEMBRI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm ser idumu x-xogħlijiet li bħalissa għaddejjin fi Triq Fleur de Lys fi Fleur de Lys u min hu responsabbli minn dawn ix-xogħlijiet?

ONOR. CHRIS BONETT: Ninforma lill-Onor. Interpellant li l-Water Services Corporation hija l-entità responsabbli mix-xogħlijiet fuq is-servizzi tal-ilma li għaddejjin bħalissa fi Triq Fleur de Lys. Skont il-pjan sottomess lil Transport Malta, ix-xogħol huwa mqassam f’fażijiet b’total ta’ 40 ġimgħa. Ix-xogħol beda fis-7 ta’ Novembru 2023.


TA’ PARIS – TRIQ TUMAS GALEA – XOGĦLIJIET

14949. L-ONOR. JUSTIN SCHEMBRI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm fadlilhom ix-xogħlijiet fit-toroq f’Ta’ Paris fl-akkwati ta’ Triq Tumas Galea u jekk hux se jkunu mogħtija asfalt mill-ġdid ladarba jitlestew?

ONOR. CHRIS BONETT: Ninforma lill-Onor. Interpellant biex jirreferi din il-mistoqsija lill-Ministeru kkonċernat.


TRABI LI TWIELDU F’MALTA U F’GĦAWDEX NHAR IL-25 TA’ DIĊEMBRU 2023

14950. L-ONOR. KAROL AQUILINA staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jwieġeb il-mistoqsija parlamentari 14620 li oriġinarjament saret lill-Ministru għas-Saħħa u l-Anzjanità Attiva u jgħid kemm twieldu trabi f’Malta u f’Għawdex nhar il-25 ta’ Diċembru 2023? Jista’ jgħid ukoll x’inhu s-sess u n-nazzjonalità tal-imsemmija trabi?

ONOR. BYRON CAMILLERI: Ninforma lill-Onor. Interpellant li r-rwol tar-Reġistru Pubbliku mhuwiex dak li jżomm l-istatistika ta’ kemm twieldu trabi, imma li jirreġistra t-twelid ta’ tarbija li tkun notifikata mal-istess Reġistru Pubbliku. 

Infurmat li sakemm ġiet imwieġba din il-mistoqsija parlamentari kienu rreġistrati sebat itrabi li d-data tat-twelid tagħhom hija l-25 ta’ Diċembru 2023. Minn dawn it-trabi ħamsa kienu ta’ sess femminili u tnejn kienu ta’ sess maskil.

Infurmat li fl-att tat-twelid ma tinġabarx informazzjoni dwar in-nazzjonalità tat-tarbija.


TRABI LI TWIELDU F’MALTA U F’GĦAWDEX NHAR L-1 TA’ JANNAR 2024

14951. L-ONOR. KAROL AQUILINA staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jwieġeb il-mistoqsija parlamentari 14621 li oriġinarjament saret lill-Ministru għas-Saħħa u l-Anzjanità Attiva u jgħid kemm twieldu trabi f’Malta u f’Għawdex nhar l-1 ta’ Jannar 2024? Jista’ jgħid ukoll x’inhu s-sess u n-nazzjonalità tal-imsemmija trabi?

ONOR. BYRON CAMILLERI: Ninforma lill-Onor. Interpellant li r-rwol tar-Reġistru Pubbliku mhuwiex dak li jżomm l-istatistika ta’ kemm twieldu trabi, imma li jirreġistra t-twelid ta’ tarbija li tkun notifikata mal-istess Reġistru Pubbliku. 

Infurmat li sakemm ġiet imwieġba din il-mistoqsija parlamentari kienu rreġistrati għaxart itrabi li d-data tat-twelid tagħhom hija l-1 ta’ Jannar 2024. Minn dawn it-trabi tlieta kienu ta’ sess femminili u seba’ kienu ta’sess maskil. 

Infurmat li fl-att tat-twelid ma tinġabarx informazzjoni dwar in-nazzjonalità tat-tarbija.


L-IKLIN – TRIQ GERONIMO ABOS – SISTEMA TAD-DRENAĠĠ

14952. L-ONOR. JULIE ZAHRA staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru twieġeb il-mistoqsija parlamentari 14565 li oriġinarjament saret lill-Ministru għat-Trasport, l-Infrastruttura u x-Xogħlijiet Pubbliċi u tgħid hemmx xi ħjiel dwar meta ser tittieħed azzjoni rigward id-drenaġġ li ma jlaħħaqx mal-katusi li hemm ġewwa Triq Geronimo Abos, l-Iklin, u dan għad-detriment tar-residenti? Tista’ tgħid ukoll x’tip ta’ azzjoni ser tittieħed?

ONOR. MIRIAM DALLI: Ninsab infurmata li dan jiġri biss meta sseħħ maltempata u huwa konsegwenza ta’ konnessjonijiet illegali tal-ilma tax-xita minn binjiet privati għal ġos-sistema tad-drenaġġ li joħolqu domanda żejda fuq l-istess sistema. 

Il-Korporazzjoni għas-Servizzi tal-Ilma xorta qed tivverifika dwar kif tista’ tiġi mitigata din is-sitwazzjoni li, kif spjegajt, qed tinħoloq b’aġir irresponsabbli ta’ terzi.


ĦADDIEMA BARRANIN – EU/EEA/EFTA U PAJJIŻI TERZI

14953. L-ONOR. NAOMI CACHIA staqsiet lill-Ministru għall-Finanzi u x-Xogħol: Jista’ l-Ministru jgħid kemm kien hawn ħaddiema barranin, minn pajjiżi tal-EU/EEA/EFTA u pajjiżi terzi, f’Lulju 2019, Lulju 2020, Lulju 2021, Lulju 2022 u Lulju 2023?

ONOR. CLYDE CARUANA: Ninforma lill-Onor. Interpellant illi l-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


ĦADDIEMA BARRANIN

14954. L-ONOR. NAOMI CACHIA staqsiet lill-Ministru għall-Finanzi u x-Xogħol: Jista’ l-Ministru jgħid kemm kien hawn ħaddiema barranin f’Lulju 2019, Lulju 2020, Lulju 2021, Lulju 2022 u Lulju 2023, u jagħti din l-informazzjoni skont is-settur tax-xogħol tagħhom?

ONOR. CLYDE CARUANA: Ninforma lill-Onor. Interpellant li t-tabella t’hawn taħt turi s-settur tax-xogħol fejn kienu jaħdmu l-ħaddiema barranin f’Lulju 2019, Lulju 2020, Lulju 2021, Lulju 2022 u Lulju 2023.



	Ħaddiema Barranin
	Lulju 2019
	Lulju 2020
	Lulju 2021
	Lulju 2022
	Lulju 2023

	Agriculture, Forestry & Fishing
	296
	355
	368
	406
	478

	Mining & Quarrying
	80
	92
	98
	98
	113

	Manufacturing
	4,672
	5,310
	5,708
	6,385
	8,003

	Electricity, Gas, Steam & Air Conditioning Supply
	19
	22
	28
	27
	37

	Water Supply; Sewerage, Waste Management & Remediation Activities
	129
	286
	300
	354
	503

	Construction
	5,414
	6,813
	7,633
	9,156
	10,409

	Wholesale & Retail Trade; Repair of Motor Vehicles & Motorcycles
	5,076
	5,908
	6,599
	7,688
	10,177

	Transportation & Storage
	2,502
	3,020
	3,303
	4,629
	6,530

	Accommodation & Food Service Activities
	8,984
	9,009
	8,935
	11,557
	14,923

	Information & Communication
	2,481
	2,685
	2,981
	3,479
	3,984

	Financial & Insurance Activities
	2,367
	3,189
	3,348
	3,700
	4,181

	Real Estate Activities
	476
	601
	638
	763
	996

	Professional, Scientific & Technical Activities
	6,464
	6,888
	7,119
	8,023
	9,542

	Administrative & Support Service Activities
	9,246
	10,599
	9,578
	12,850
	16,362

	Public Administration & Defence; Compulsory Social Security
	624
	744
	920
	892
	935

	Education
	1,582
	1,473
	1,577
	1,847
	2,212

	Human Health & Social Work Activities
	3,594
	4,212
	5,036
	3,880
	4,839

	Arts, Entertainment & Recreation
	7,117
	6,938
	7,656
	8,469
	8,855

	Other Service Activities
	1,427
	1,598
	1,687
	1,916
	2,313

	Activities of Households as Employers, Undifferentiated Goods & Services - producing Activities of Households for own use
	337
	345
	371
	427
	501

	Activities of Extraterritorial Organisations & Bodies
	60
	58
	72
	80
	86

	Grand Total
	62,947
	70,145
	73,955
	86,626
	105,979




INITIAL INVESTMENT PLAN

14957. L-ONOR. REBEKAH BORG staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jqiegħed fuq il-Mejda tal-Kamra kopja tal-Initial Investment Plan imsemmi fil-ftehim bejn il-Ministeru għall-Edukazzjoni u l-iskola li d-dettalji dwarha qed jingħataw separatament?

[bookmark: _Hlk147762345][bookmark: _Hlk153792528]ONOR. CLIFTON GRIMA: Ninforma lill-Onor. Interpellant li t-tweġiba tingħata f’xi seduta oħra.


REĠISTRU TAL-ARTIJIET – PROPRJETAJIET TRASFERITI MILL-KNISJA GĦALL-ISTAT

14958. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid kemm mill-proprjetajiet trasferiti mill-Knisja għall-Istat permezz tal-ftehim tal-1991 ġew reġistrati fir-Reġistru tal-Artijiet?

ONOR. STEFAN ZRINZO AZZOPARDI: Ninsab infurmat li l-Uffiċċju Konġunt, sa Diċembru 2023, irreġistra madwar 60% tal-propjetà li għaliha qiegħda ssir riferenza.


E-SCOOTERS – ĊITAZZJONIJIET

14959. L-ONOR. REBEKAH BORG staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il ċitazzjoni nħarġet għal e-scooters mill-1 ta’ Jannar tal-2023 sal-ġurnata li fiha tiġi mwieġba din il-mistoqsija parlamentari, indikati xahar b’xahar?

ONOR. BYRON CAMILLERI: Ninsab infurmat illi n-numru ta’ ċitazzjonijiet li nħarġu għal e-scooters mill-1 ta’ Jannar 2023 sas-17 ta’ Jannar 2024 mill-Pulizija u minn uffiċjali tal-LESA u dawk ta’ Transport Malta, kien kif jidher fit-tabella. Il-figuri huma indikati xahar b’xahar kif mitlub mill-Onor. Membru:

*Ara t-tabella fl-aħħar ta’ dan id-dokument




MONITORAĠĠ TAL-KWALITÀ TAL-ARJA 

14960. L-ONOR. REBEKAH BORG staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid minn liema postijiet isir monitoraġġ tal-kwalità tal-arja u tniġġis fil-gżejjer Maltin?

ONOR. MIRIAM DALLI: Ninforma lill-Onor. Interpellant li l-Awtorità għall-Ambjent u r-Riżorsi (ERA) hija l-Awtorità kompetenti għall-monitoraġġ tal-arja. Dan il-monitoring network jinkludi:

Real time monitoring network: fejn hemm ħames stazzjonijiet b’monitoraġġ kontinwu li jinsabu fl-Imsida, iż-Żejtun, Ħ’Attard, San Pawl il-Baħar u l-Għarb, Għawdex. 

Passive diffusion tube monitoring network: dan jipprovdi informazzjoni dwar il-livelli tal-kwalità tal-arja fuq medja ta’ erba’ ġimgħat u jkopri 100 punt ta’ monitoraġġ mifruxin mal-gżejjer Maltin, hekk kif muri fuq il-mappa li tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MTA – LIĊENZJI TA’ OPERATURI TURISTIĊI - ARRETRATI 

14961. L-ONOR. REBEKAH BORG staqsiet lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsijiet parlamentari 574, 1842, 2466, 2817, 3157, 3718, 4254, 13856, 13956, 14142 u 14231, u jgħid l-Awtorità Maltija għat-Turiżmu kemm għandha arretrati x’tiġbor f’liċenzji minn operaturi turistiċi mill-2013 sal-ġurnata li fiha tiġi mwieġba din il-mistoqsija parlamentari, maqsuma sena b’sena?

ONOR. CLAYTON BARTOLO: L-informazzjoni tingħata f’seduta oħra.


HOME OWNERSHIP SCHEME – KAŻIJIET MHUX SOLVUTI

14962. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jwieġeb il-mistoqsijiet parlamentari 13853 u 14526, u jgħid kemm fadal każijiet tal-Home Ownership Scheme li għadhom ma ġewx solvuti mill-Awtorità tal-Artijiet?

ONOR. STEFAN ZRINZO AZZOPARDI: Ninsab infurmat li l-Awtorità tal-Artijiet qiegħda tittratta u ssegwi għaxar każijiet ta’ artijiet li kienu nkisbu għall-Home Ownership Scheme.


SPTAR ĠENERALI T’GĦAWDEX – HYPERBARIC UNIT

14969. L-ONOR. ALEX BORG staqsa lill-Ministru għas-Saħħa u l-Anzjanità Attiva: Jista’ l-Ministru jikkonferma jekk il-Hyperbaric Unit hux qed tintuża ġewwa l-Isptar Ġenerali ta’ Għawdex?

ONOR. JO ETIENNE ABELA: Ninsab infurmat mit-tmexxija tal-Isptar Ġenerali ta’ Għawdex li l-Hyperbaric Unit ġewwa dan l-isptar qed tintuża regolarment għal każijiet urġenti ta’ aċċidenti relatati mal-għadds fil-baħar kif ukoll għal trattamenti mediċi oħra li jibbenefikaw minn tali terapija. 


IL-KORSA TAL-MARSA – KUNDIZZJONI TAR-RAMEL

14988. L-ONOR. DAVID AGIUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk jaqbilx mas-sidien taż-żwiemel li r-ramel tal-korsa taż-żwiemel tal-Marsa sal-lum mhux tajjeb biex isiru t-tiġrijiet fil-korsa u li d-dilettanti taż-żwiemel jixirqilhom aħjar? Jista’ jgħid ukoll:
a. meta l-aħħar li nbidel ir-ramel u għaliex ir-ramel għadu sal-lum mhux f’kundizzjoni tajba;
b. meta se jinbidel ir-ramel; u
ċ. meta se tkun lesta l-korsa biex isiru t-tiġrijiet kif jixraq u mingħajr ma’ jiġu pperikolati ż-żwiemel?

ONOR. CLIFTON GRIMA: Ninforma lill-Onor. Interpellant li kemm ilha topera l-EquestriMalta, ir-ramel dejjem ingħata/inbidel fil-ħin. Infurmat li l-aħħar li nbidel ir-ramel kien f’Settembru tal-2023 u mistenni li jerġa’ jinbidel fil-ġranet li ġejjin sabiex b’hekk tkun lesta biex tintuża kemm għat-taħriġ u kif ukoll għal-laqgħat ta’ tiġrijiet.

IL-KORSA TAL-MARSA – MANAGEMENT

14989. L-ONOR. DAVID AGIUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid kemm ilu li l-management tal-Korsa tal-Marsa ngħata lill-privat u x’kienu l-kundizzjonijiet tal-kuntratt? Jista’ jgħid ukoll x’kienu s-suppost vantaġġi li ggwadanjaw id-dilettanti taż-żwiemel u jekk il-kuntrattur hux qed iżomm mal-kuntratt?

ONOR. CLIFTON GRIMA: Ninforma lill-Onor. Interpellant li nhar l-14 ta’ Lulju 2021 fis-Seduta Nru 489 ġew impoġġija fuq il-Mejda tal-Kamra d-dokumenti relatati mal-konċessjoni. Niġbed l-attenzjoni tal-Onor. Interpellant li dawn id-dokumenti huma wkoll pubbliċi. 


IL-KORSA TAL-MARSA – KUNTRATT TA’ PRIVATIZZAZZJONI

14990. L-ONOR. DAVID AGIUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jqiegħed fuq il-Mejda tal-Kamra l-kuntratt u l-kundizzjonijiet li ġiet ipprivatizzata biha l-Korsa tal-Marsa? Jista’ jqiegħed ukoll fuq il-Mejda tal-Kamra r-rapporti li saru minn EquestriMalta u mill-Malta Racing Club (MRC) u l-Kunsill tal-Marsa fuq iż-żamma tal-kundizzjonijiet tal-konċessjoni mill-kuntrattur? Jista’ jgħid ukoll x’kienu n-nuqqasijiet li nstabu matul is-snin?

ONOR. CLIFTON GRIMA: Ninforma lill-Onor. Interpellant li t-tweġiba tingħata f’seduta oħra.


EQUESTRIMALTA – MEMBRI TAL-BORD

14991. L-ONOR. DAVID AGIUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid min huma l-membri fuq il-bord ta’ EquestriMalta u jqiegħed fuq il-Mejda tal-Kamra l-pakkett ta’ kundizzjonijiet ta’ kull wieħed u waħda minnhom u jekk jistax jagħmel l-istess għall-Malta Racing Club (MRC)? Jista’ jgħid ukoll meta beda t-terminu tagħhom u meta jispiċċa u jispjega r-rwol taż-żewġ entitajiet u x’inhu xogħolhom fil-konfront tal-kuntrattur li rebaħ il-konċessjoni tal-korsa u l-proprjetà ta’ madwarha?

ONOR. CLIFTON GRIMA: Ninforma lill-Onor. Interpellant li l-lista tal-membri li jinsabu fuq il-bord ta’ EquestriMalta u l-Malta Racing Club tqiegħdet fuq il-Mejda tal-Kamra waqt il-ħin tat-Tqegħid ta’ Karti.


TRANSPORT MALTA - ITTESTJAR TA’ VETTURI KUMMERĊJALI U DOMESTIĊI

14992. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-ittestjar tal-vetturi minn Transport Malta, jista’ l-Ministru jgħid jekk issirx differenza bejn vetturi kummerċjali u dawk domestiċi?

ONOR. CHRIS BONETT: Ninforma lill-Onor. Interpellant li ma hemmx differenza fit-test ta’ ‘roadworthiness’ bejn vetturi kummerċjali u dawk domestiċi. Madanakollu, vetturi kummerċjali li jintużaw għal trasport ta’ passiġġieri jiġu spezzjonati wkoll kemm f’dak li jirrigwarda manutenzjoni kif ukoll l-indafa ġenerali tal-vettura. Aktar minn hekk, vetturi kummerċjali li jintużaw għal tagħbija jiġu ttestjati wkoll fuq it-tagħbija li jkunu qed iġorru permezz ta’ miżien apposta. Vetturi li jġorru merkanzija perikoluża (Dangerous Goods) isirilhom ukoll test skont ir-regoli tal-ADR (Accord Européen Relatif au Transport International des Marchandises Dangereuses par Route, i.e. The European Agreement concerning the International Carriage of Dangerous Goods by Road) f’dak li jirrigwarda s-safety equipment kemm tax-xufier kif ukoll tat-tagħbija.


TRANSPORT MALTA – ITTESTJAR TA’ VETTURI – PERSUNI FID-DIPARTIMENT

14993. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-ittestjar tal-vetturi minn Transport Malta, jista’ jgħid kemm hemm persuni addetti f’dan id-dipartiment? Xi kwalifiki għandhom?

ONOR. CHRIS BONETT: Ninforma lill-Onor. Interpellant li fi Transport Malta hemm tmien uffiċjali għal tali skop. Tnejn mill-uffiċjali huma kwalifikati bħala VRT testers, erba’ uffiċjali oħra ngħataw taħriġ minn Inġinier lokali fuq dangerous goods, filwaqt li żewġ uffiċjali oħra ngħaqdu riċentement mas-sezzjoni u fil-futur qrib ser jingħataw taħriġ speċjalizzat


TRANSPORT MALTA – ITTESTJAR TA’ VETTURI – PERSUNI MRESSQA GĦAT-TEST

14994. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-ittestjar tal-vetturi minn Transport Malta, jista’ l-Ministru jgħid kemm issejħu persuni għat-test fis-sena 2023?

ONOR. CHRIS BONETT: Ninforma lill-Onor. Interpellant li fis-sena 2023 issejħu u saru 5,189 spezzjoni.


TRANSPORT MALTA – ITTESTJAR TA’ VETTURI – LISTA

14995. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-ittestjar tal-vetturi minn Transport Malta, jista’ l-Ministru jipprovdi lista ta’ x’tip ta’ vetturi kienu u s-sena ta’ meta ġew immanifatturati l-vetturi?

ONOR. CHRIS BONETT: Ninforma lill-Onor. Interpellant li t-tweġiba ser tingħata f’seduta oħra.


TRANSPORT MALTA – TESTIJIET TA’ VETTURI

14996. L-ONOR. ADRIAN DELIA staqsa lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-ittestjar tal-vetturi minn Transport Malta, jista’ l-Ministru jgħid kemm saru testijiet fis-sentejn ta’ qabel?

ONOR. CHRIS BONETT: Ninforma lill-Onor. Interpellant li fis-sena 2021 saru 4,176 spezzjoni, fl-2022 saru 4,065 spezzjoni u fl-2023 saru 5,189 spezzjoni.





IL-BELT VALLETTA – SISTEMA TA’ DAWL FUQ IS-SWAR

15011. L-ONOR. MARK ANTHONY SAMMUT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru twieġeb il-mistoqsija parlamentari 14563 li oriġinarjament saret lill-Ministru għat-Trasport, l-Infrastruttura u x-Xogħlijiet Pubbliċi u tgħid meta l-Gvern se jinstalla sistema ta’ dawl fuq is-swar tal-Belt Valletta, li ħafna minnhom jinsabu fid-dlam u ma jistgħux jitgawdew fil-milja tagħhom?

ONOR. MIRIAM DALLI: Ninforma lill-Onor. Interpellant li għalkemm id-dawl mas-swar tal-Belt teknikament ma jaqax taħt ir-responsabbiltà tal-Ministeru tiegħi ser inkunu qed naraw x’inhu meħtieġ.


IL-BELT VALLETTA – SISTEMA TA’ DAWL FUQ IS-SWAR

15012. L-ONOR. MARK ANTHONY SAMMUT staqsa lill-Ministru għat-Turiżmu u l-Indafa Pubblika: Jista’ l-Ministru jwieġeb il-mistoqsija parlamentari 14563 li oriġinarjament saret lill-Ministru għat-Trasport, l-Infrastruttura u x-Xogħlijiet Pubbliċi u jgħid meta l-Gvern se jinstalla sistema ta’ dawl fuq is-swar tal-Belt Valletta, li ħafna minnhom jinsabu fid-dlam u ma jistgħux jitgawdew fil-milja tagħhom?

ONOR. CLAYTON BARTOLO: Nirreferi lill-Onor. Interpellant biex jagħmel il-mistoqsija tiegħu lill-Ministru kkonċernat.


IL-BELT VALLETTA – SISTEMA TA’ DAWL FUQ IS-SWAR

15013. L-ONOR. MARK ANTHONY SAMMUT staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jwieġeb il-mistoqsija parlamentari 14563 li oriġinarjament saret lill-Ministru għat-Trasport, l-Infrastruttura u x-Xogħlijiet Pubbliċi u jgħid meta l-Gvern se jinstalla sistema ta’ dawl fuq is-swar tal-Belt Valletta, li ħafna minnhom jinsabu fid-dlam u ma jistgħux jitgawdew fil-milja tagħhom?

[bookmark: _Hlk149051356][bookmark: _Hlk152766698]ONOR. OWEN BONNICI: Ninsab infurmat li ser isiru d-diskussjonijiet meħtieġa bil-għan li tiġi indirizzata din is-sitwazzjoni.


IL-BELT VALLETTA – SISTEMA TA’ DAWL FUQ IS-SWAR

15014. L-ONOR. MARK ANTHONY SAMMUT staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jwieġeb il-mistoqsija parlamentari 14563 li oriġinarjament saret lill-Ministru għat-Trasport, l-Infrastruttura u x-Xogħlijiet Pubbliċi u jgħid meta l-Gvern se jinstalla sistema ta’ dawl fuq is-swar tal-Belt Valletta, li ħafna minnhom jinsabu fid-dlam u ma jistgħux jitgawdew fil-milja tagħhom?

ONOR. SILVIO SCHEMBRI: Ninforma lill-Onor. Interpellant sabiex jirreferi din il-mistoqsija lill-Ministru kkonċernat.


ĦAŻ-ŻEBBUĠ – TRIQ VASSALLI – BOZZA MAQTUGĦA

15105. L-ONOR. IAN VASSALLO staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid għaliex il-bozza maqtugħa fl-isqaq fejn 44 Triq Vassalli, Ħaż-Żebbuġ, li qiegħda ma’ ħajt qed tieħu daqshekk fit-tul biex tiġi rranġata? Jekk sakemm tiġi mwieġba din il-mistoqsija parlamentari tkun ġiet irranġata, jista’ jgħid għaliex kien hemm dan id-dewmien?

ONOR. OWEN BONNICI: Ninsab infurmat mill-Kunsill Lokali ta’ Ħaż-Żebbuġ illi din il-bozza kienet irrapportata li hi bil-ħsara lill-Kunsill Lokali u ġie identifikat li fiha xi ħsarat li jridu jkunu msewwija mill-entità kkonċernata, tant li f’dan is-sens sar rapport lill-istess entità. 


DIPARTIMENT TAL-EMERĠENZA –KAŻIJIET TA’ SAĦĦA MENTALI U PSIKJATRIĊI

15106. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm kienu l-pazjenti li marru fl-Emerġenza tal-Isptar Mater Dei għal għajnuna fuq każijiet ta’ saħħa mentali u psikjatriċi fl-2022 u 2023 maqsuma xahar b’xahar? Jista’ jgħid ukoll kemm minnhom kienu new cases?

ONOR. JO ETIENNE ABELA: Ninforma lill-Onor. Interpellant li l-informazzjoni qiegħda tinġabar. 


SKEMI TA’ GĦAJNUNA LILL-ISPORT

15107. L-ONOR. DAVID AGIUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid liema huma l-għaqdiet sportivi li bbenefikaw minn skemi ta’ għajnuna tal-isport matul is-sena 2023 u jagħti l-ammont ta’ assistenza li ngħatat għaqda b’għaqda u taħt liema skema bbenefikaw?

ONOR. CLIFTON GRIMA: Ninforma lill-Onor. Interpellant li t-tweġiba tingħata f’xi seduta oħra.


BLUE BADGE – SKEDA TA’ APPELLI

15108. L-ONOR. STANLEY ZAMMIT staqsa lill-Ministru għall-Inklużjoni u l-Volontarjat: Tista’ l-Ministru tqiegħed fuq il-Mejda tal-Kamra skeda ta’ kemm ser jinstemgħu appelli għall-blue badge, ġurnata b’ġurnata, minn meta ser titwieġeb din il-mistoqsija parlamentari sal-aħħar ta’ Marzu 2024?

ONOR. JULIA FARRUGIA PORTELLI (Ministru għall-Inklużjoni u l-Volontarjat): Ninforma lill-Onor. Interpellant li minn meta ser titwieġeb din il-mistoqsija parlamentari sal-aħħar ta’ Marzu 2024 ser jinstemgħu 26 appell għal blue badge f’kull seduta skedata.


PERSUNI LI JAGĦMLU VOLONTARJAT

15109. L-ONOR. STANLEY ZAMMIT staqsa lill-Ministru għall-Inklużjoni u l-Volontarjat: Tista’ l-Ministru tgħid liema kienet l-aħħar statistika li ġiet ippubblikata li turi kemm persuni li għandhom minn 12-il sena ’l fuq regolarment jiddedikaw ħin fil-volontarjat? Tista’ wkoll tikkwota minn din l-istatistika u tgħid kemm persuni minn 12-il sena ’l fuq regolarment jagħmlu xi tip ta’ volontarjat?

ONOR. JULIA FARRUGIA PORTELLI: Ninforma lill-Onor. Interpellant li din l-istatistika hija diffiċli sabiex tiġi kkwantifikata u għalhekk ma tistax tiġi provduta.
UFFIĊĊJU TAL-KUMMISSARJU TAL-ORGANIZZAZZJONIJIET VOLONTARJI – ORGANIZZAZZJONIJIET REĠISTRATI

15110. L-ONOR. STANLEY ZAMMIT staqsa lill-Ministru għall-Inklużjoni u l-Volontarjat: Tista’ l-Ministru tgħid sena b’sena, mill-2013 sal-ġurnata li fiha tiġi mwieġba din il-mistoqsija parlamentari, kemm organizzazzjonijiet kienu reġistrati mal-Uffiċċju tal-Kummissarju tal-Organizzazzjonijiet Volontarji, skont il-kategoriji stabbiliti?

ONOR. JULIA FARRUGIA PORTELLI: Ninforma lill-Onor. Interpellant li fit-tabella t’hawn taħt qed tiġi provduta l-informazzjoni dwar kemm organizzazzjonijiet kienu reġistrati mal-Uffiċċju tal-Kummissarju għall-Organizzazzjonijiet Volontarji, skont il-kategoriji stabbiliti, sena b’sena mill-2013 sal-ġurnata li fiha qed titwieġeb din il-mistoqsija parlamentari.

	Sena
	Total Reg. VO’s
	Cat. 1
	Cat. 2
	Cat. 3

	2013
	615
	414
	144
	57

	2014
	712
	498
	153
	61

	2015
	804
	583
	159
	62

	2016
	889
	647
	175
	67

	2017
	995
	734
	188
	73

	2018
	1104
	820
	205
	79

	2019
	1291
	984
	221
	86

	2020
	1482
	1138
	249
	95

	2021
	1678
	1300
	275
	103

	2022
	1764
	1376
	282
	106

	2023
	1862
	1469
	285
	108

	2024
	1864
	1471
	285
	108




KUNSILL MALTI GĦAS-SETTUR VOLONTARJU – ORGANIZZAZZJONIJIET LI BBENEFIKAW

15111. L-ONOR. STANLEY ZAMMIT staqsa lill-Ministru għall-Inklużjoni u l-Volontarjat: Tista’ l-Ministru tqiegħed fuq il-Mejda tal-Kamra lista tal-iskemi ta’ għajnuna finanzjarja li ħareġ il-Kunsill Malti għas-Settur Volontarju mill-2013 sal-ġurnata li fiha tiġi mwieġba din il-mistoqsija parlamentari u tgħid kemm-il organizzazzjoni bbenefikat minn kull skema, maqsuma sena b’sena?


ONOR. JULIA FARRUGIA PORTELLI: Ninforma lill-Onor. Interpellant li l-lista tal-iskemi ta’ għajnuna finanzjarja li ħareġ il-Kunsill Malti għas-Settur Volontarju mill-2013 sal-ġurnata tal-lum hija kif ġej: 

	Lista tal-iskemi

	Small Initiatives Support Scheme (SIS)

	Voluntary Organisations Projects Scheme (VOPS)

	Civil Society Fund (CSF)

	NGO Co-Financing Fund (NCF)

	Training Initiatives Scheme (TIS)

	COVID VO Emergency Fund

	COVID Operational Assistance Scheme



Ninfurmah ukoll li tagħrif dwar in-numru ta’ organizzazzjonijiet li  bbenefikaw minn kull skema, maqsuma sena b’sena mill-2013 tqiegħed fuq il-Mejda tal-Kamra waqt il-ħin tat-Tqegħid ta’ Karti.


KUNSILL MALTI GĦAS-SETTUR VOLONTARJU – SKEMI TA’ GĦAJNUNA

15112. L-ONOR. STANLEY ZAMMIT staqsa lill-Ministru għall-Inklużjoni u l-Volontarjat: Tista’ l-Ministru tqiegħed fuq il-Mejda tal-Kamra dokument dwar il-proċedura li tintuża sabiex tkejjel is-suċċess ta’ kull waħda mill-iskemi ta’ għajnuna finanzjarja li ħareġ il-Kunsill Malti għas-Settur Volontarju mill-2013 sal-ġurnata li fiha tiġi mwieġba din il-mistoqsija parlamentari?

ONOR. JULIA FARRUGIA PORTELLI: B’mod regolari, fil-bidu ta’ kull sena l-Kunsill Malti għas-Settur Volontarju jibgħat kwestjonarju lill-għaqdiet volontarji reġistrati fejn fost l-oħrajn ikun mitlub kif l-għaqdiet ikunu qed jibbenifikaw mill-fondi, x’tip ta’ għajnuna huma jeħtieġu u kif jaraw li jistgħu jkunu megħjuna aħjar. Fil-fatt, b’riżultat ta’ dan il-feedback fl-2018 l-iskema Youth Voluntary Service ġiet estiża sabiex issostni żgħażagħ li jagħmlu esperjenza ta’ volontarjat lil hinn minn xtutna. 

Fl-2019 issaħħaħ il-programm ta’ taħriġ sabiex jindirizza l-bżonn espress mill-għaqdiet ta’ taħriġ għall-amministraturi f’oqsma bħalma huma l-istrategic planning, risk management, capacity building, fundraising u crowdfunding, book-keeping records, maniġġjar ta’ voluntiera, u oħrajn.

B’riżultat tal-feedback li jingħata mill-għaqdiet, skemi eżistenti ġew imtejba sabiex jindirizzaw oqsma jew speċjalizzazzjoni li s-settur wera l-bżonn fih. Eżempju ta’ dan hija l-Voluntary Organisations Projects Scheme li sal-2019 kienet tissapportja proġetti ġenerali. 

Mill-2020 parti mill-fondi kienu mmirati kemm għall-infrastruttura kif ukoll għar-riċerka, u żdiedet ukoll l-għajnuna diretta għal proġetti li jindirizzaw l-aspett tas-saħħa u diżabilità. 

Bħalissa qed jinħarġu sitt skemi fis-sena sabiex jissapportjaw lis-settur tal-volontarjat li huma:
1. Small Initiatives Support Scheme li ssostni għaqdiet żgħar u medji għal proġetti sa massimu ta’ €5000 b’total tal-fond ta’ €180,000; 
2. Voluntary Organisations Projects Scheme li ssostni għaqdiet għal proġetti sa massimu ta’ €20,000 b’total tal-fond ta’ €800,000; 
3. Training Initiative Scheme li ssostni l-għaqdiet u voluntiera individwali b’taħriġ sa massimu ta’ €3500 b’total tal-fond ta’ €55,000; 
4. NGO Co-Financing Fund li ssostni għaqdiet fl-aspett ta’ kofinanzjament fi proġetti finanzjati minn fondi tal-EU fejn kull għaqda tista’ tkun megħjuna sa massimu ta’ €15,000 b’total tal-fond ta’ €150,000;
5. Civil Society Fund li ssostni għaqdiet fil-parteċipazzjoni tagħhom fuq livell Ewropew u internazzjonali sa massimu ta’ €6000 b’total tal-fond ta’ €150,000; u 
6. Youth Voluntary Service li ssostni żgħażagħ fil-volontarjat permezz ta’ taħriġ, skemi bi stipendju kif ukoll inizjattivi oħra b’total tal-fond ta’ €200,000.

Ma’ dawn hemm ukoll skema ġdida li mistennija titħabbar aktar tard din is-sena.


L-ISPTAR MATER DEI –DIPARTIMENT TAL-EMERĠENZA

15113. L-ONOR. STANLEY ZAMMIT staqsa lill-Ministru għas-Saħħa u l-Anzjanità Attiva: Jista’ l-Ministru jqiegħed fuq il-Mejda tal-Kamra tabella li turi xift b’xift (jew partijiet minnhom) minn 00.00 a.m. tal-15 ta’ Jannar 2024 sa 00.00 a.m. tas-16 ta’ Jannar 2024, kemm persuni ngħataw servizz fid-Dipartiment tal-Emerġenza tal-Isptar Mater Dei, u kemm kien l-istaff f’kull grade u trade li kien assenjat fl-istess dipartiment fil-ħin imsemmi?

ONOR. JO ETIENNE ABELA: L-informazzjoni qiegħda tinġabar.


RIĠENERAZZJONI TAL-PORT – MASTER PLANS

15114. L-ONOR. IVAN CASTILLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tissottometti l-master plans għar-riġenerazzjoni tal-port?

ONOR. MIRIAM DALLI: Ninforma lill-Onor. Interpellant li t-tweġiba tingħata f’seduta oħra. 
RIĠENERAZZJONI TAL-PORT – XOGĦLIJIET

15115. L-ONOR. IVAN CASTILLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tagħti break down finanzjarju għax-xogħlijiet li saru u li se jsiru għar-riġenerazzjoni tal-port?

ONOR. MIRIAM DALLI: Ninforma lill-Onor. Interpellant li t-tweġiba tingħata f’seduta oħra. 


RIĠENERAZZJONI TAL-PORT – TIME FRAMES

15116. L-ONOR. IVAN CASTILLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tissottometti time frames biex isiru x-xogħlijiet ippjanati għar-riġenerazzjoni tal-port?

ONOR. MIRIAM DALLI: Ninforma lill-Onor. Interpellant li t-tweġiba tingħata f’seduta oħra. 


RIĠENERAZZJONI TAL-PORT – ALLOKAZZJONI TA’ SUPER YACHTS

15117. L-ONOR. IVAN CASTILLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid fejn huma ppjanati li ser jiġu allokati fil-port skont il-pjan tar-riġenerazzjoni tal-port, is-super yachts skont is-“Super Yacht National Policy”?

ONOR. MIRIAM DALLI: Nitlob lill-Onor, Interpellant sabiex jagħmel din il-mistoqsija lill-Ministru kkonċernat.


IL-PORT IL-KBIR – KONĊESSJONIJIET

15118. L-ONOR. IVAN CASTILLO staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tagħti break down tal-concessions kollha fil-Port il-Kbir kif ukoll:
• tgħid fejn huma;
• tgħid għal kemm żmien huma mogħtija;
• tgħid kemm fadlilhom żmien biex jiskadu; u
• tipprovdi l-isem tal-persuna jew tal-kumpanija jew tal-grupp ta’ kumpaniji li huma allokati dawn il-concessions?

ONOR. MIRIAM DALLI: Nitlob lill-Onor, Interpellant sabiex jagħmel din il-mistoqsija lill-Ministeru kkonċernat.


IS-SETTUR PUBBLIKU U S-SETTUR ĊIVILI – FTEHIM KOLLETTIV

15119. L-ONOR. IVAN CASTILLO staqsa lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur jippreżenta lista tal-collective agreements kollha li hemm pendenti fis-settur pubbliku u fis-settur ċivili?

[bookmark: _Hlk150780459]ONOR. CHRIS FEARNE: Nitlob lill-Onor. Interpellant jirreferi l-mistoqsija tiegħu lil Ministeru konċernat.


PUBLIC BROADCASTING SERVICES – ORGANIGRAMMA

15150. L-ONOR. CLAUDETTE BUTTIGIEG staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jqiegħed fuq il-Mejda tal-Kamra l-organigramma tat-tmexxija tal-Public Broadcasting Services (PBS) u jindika b’mod ċar min jokkupa kull kariga?

ONOR. OWEN BONNICI: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.
CARERS MA’ ANZJANI/MORDA FID-DJAR TAGĦHOM

15220. L-ONOR. BERNICE BONELLO staqsiet lill-Ministru għall-Finanzi u x-Xogħol: Jista’ l-Ministru jgħid kemm hawn carers reġistrati li jieħdu ħsieb u joqogħdu ma’ anzjani/morda fid-djar tagħhom? Kemm minn dawn huma barranin?

ONOR. CLYDE CARUANA: Ngħarraf lill-Onor. Interpellanta li skont il-formoli tal-bidu ta’ l-impjieg li tirċievi Jobsplus, in-numru ta’ Care Workers, Personal (Home-Based) li jaħdmu fis-settur tal-attivitajiet ta’ persuni tad-dar bħala persuni li jħaddmu persunal domestiku 97.0 (Activities of households as employers of domestic personnel), fl-aħħar ta’ Awwissu 2023 kien ta’ 305. Minnhom kien hemm 281 li huma barranin.


SUQ TAL-KOSTRUZZJONI – NIES BARRANIN

15221. L-ONOR. BERNICE BONELLO staqsiet lill-Ministru għall-Finanzi u x-Xogħol: Jista’ l-Ministru jgħid kemm hawn ħaddiema barranin jaħdmu fis-suq tal-kostruzzjoni? Minn liema pajjiżi ġejjin? 

ONOR. CLYDE CARUANA: Ngħarraf lill-Onor. Interpellant illi l-informazzjoni tqiegħdet fuq il-Mejda tal-Kamra waqt il-ħin tat-Tqegħid ta’ Karti.


ĦADDIEMA BARRANIN F’MALTA

15222. L-ONOR. BERNICE BONELLO staqsiet lill-Ministru għall-Finanzi u x-Xogħol: Jista’ l-Ministru jgħid kemm kien it-total ta’ ħaddiema barranin li kienu qegħdin jaħdmu f’Malta f’dawn l-aħħar 13-il sena, maqsum sena b’sena? F’liema industriji/kumpaniji kienu qegħdin jaħdmu (eżempju catering, saħħa, eċċ.)?

ONOR. CLYDE CARUANA: Ninforma lill-Onor. Interpellanta illi l-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.




NSO – STATISTIKA TA’ TWELID TA’ TRABI

15223. L-ONOR. BERNICE BONELLO staqsiet lill-Ministru għall-Finanzi u x-Xogħol: B’referenza għall-istatistika maħruġa mill-Uffiċċju Nazzjonali tal-Istatistika, jista’ l-Ministru jgħid kemm twieldu trabi f’Malta u Għawdex fl-aħħar 30 sena, maqsuma sena b’sena? Kemm minn dawn it-trabi twieldu minn nisa barranin fl-istess snin, sena b’sena?

ONOR. CLYDE CARUANA: Ninforma lill-Onor. Interpellant illi l-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti. 

L-informazzjoni li għandu l-Uffiċċju Nazzjonali tal-Istatistika tmur lura sal-1996, jiġifieri ftit anqas minn dak mitlub. Mill-2006 kien hemm bidla fid-definizzjoni ‘tat-twelid ħajj’; fil-lista, hemm mehmuża nota addizzjonali dwar dan. Informazzjoni dwar iċ-ċittadinanza ta’ persuni li welldu hija disponibbli mill-2007 ’il quddiem.


DIVORZJI U SEPARAZZJONIJIET

15224. L-ONOR. BERNICE BONELLO staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid minn mindu daħal id-divorzju f’Malta kemm persuni ddivorzjaw sena b’sena? Fl-istess perjodu, kemm ġew reġistrati separazzjonijiet? 

ONOR. JONATHAN ATTARD: Tabella bl-informazzjoni mitluba hekk kif miġbura sas-17 ta’ Jannar 2024 tqiegħdet fuq il-Mejda tal-Kamra waqt il-ħin tat-Tqegħid ta’ Karti.


PERMESSI GĦAX-XOGĦOL

15225. L-ONOR. BERNICE BONELLO staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew mogħtija permessi lil nies barranin biex jaħdmu f’Malta u f’Għawdex fl-aħħar 15-il sena, sena b’sena? Ta’ liema nazzjonalità kienu?

[bookmark: _Hlk149051552]ONOR. BYRON CAMILLERI: Ninforma lill-Onor. Interpellant li r-risposta għal din il-mistoqsija parlamentari tingħata f’seduta oħra.


LOGĦOB TAL-FUTBOL – BILJETTI MIXTRIJA

15262. L-ONOR. GRAHAM BENCINI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jagħti rendikont tal-ammont totali ta’ biljetti ta’ logħbiet tal-futbol mixtrija mill-PBS mingħand il-UEFA bħala rights holder tal-kompetizzjonijiet tagħha f’dawn l-aħħar erba’ staġuni? 

ONOR. OWEN BONNICI: Ninsab infurmat mill-PBS li l-istess PBS ma xtrat l-ebda biljetti mingħand il-UEFA jew terzi għall-kompetizzjonijiet imsemmija.


LOGĦOB TAL-FUTBOL – BILJETTI MIXTRIJA

15263. L-ONOR. GRAHAM BENCINI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm-il biljett inxtara għall-kompetizzjonijiet:
a. UEFA Champions League staġuni 2019/2020, 2020/21, 2021/22, 2022/23 (inkluż il-finali kollha);
b. UEFA Europa League staġuni 2019/2020, 2020/21, 2021/22, 2022/23 (inkluż il-finali kollha); u
ċ. UEFA Europa Conference League 2021/22, 2022/23 (inkluż il-finali kollha)?

ONOR. OWEN BONNICI: Ninsab infurmat mill-PBS li l-istess PBS ma xtrat l-ebda biljetti mingħand il-UEFA jew terzi għall-kompetizzjonijiet imsemmija.


LOGĦOB TAL-FUTBOL – BILJETTI MIXTRIJA

15264. L-ONOR. GRAHAM BENCINI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jikkonferma li l-PBS ma tagħmel ebda qligħ mill-biljetti ta’ logħbiet tal-futbol mixtrija mingħand il-UEFA u li dawn jinbiegħu at face value?

ONOR. OWEN BONNICI: Ninsab infurmat mill-PBS li l-istess PBS ma xtrat l-ebda biljetti mingħand il-UEFA jew terzi għal dawn il-kompetizzjonijiet.

LOGĦOB TAL-FUTBOL – BILJETTI MIXTRIJA

15265. L-ONOR. GRAHAM BENCINI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jippubblika l-ismijiet tal-persuni kollha Maltin u barranin li xtraw biljetti ta’ logħbiet tal-futbol mixtrija mill-PBS mingħand il-UEFA għall-istaġuni 2019/2020, 2020/21, 2021/22 u 2022/23 (inkluż il-finali kollha)?

ONOR. OWEN BONNICI: Ninsab infurmat mill-PBS li l-istess PBS ma xtrat l-ebda biljetti mingħand il-UEFA jew terzi għal dawn il-kompetizzjonijiet.


LOGĦOB TAL-FUTBOL – BILJETTI MIXTRIJA

15266. L-ONOR. GRAHAM BENCINI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk hemmx xi skema jew proċedura biex il-pubbliku bħala tax payer ikun jista’ jixtri biljetti ta’ logħbiet tal-futbol mixtrija mill-PBS mingħand il-UEFA?

ONOR. OWEN BONNICI: Ninsab infurmat mill-PBS li l-istess PBS ma xtrat l-ebda biljetti mingħand il-UEFA jew terzi għal dawn il-kompetizzjonijiet.


LOGĦOB TAL-FUTBOL – BILJETTI MIXTRIJA

15267. L-ONOR. GRAHAM BENCINI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid b’liema metodu jinxtraw il-biljetti ta’ logħbiet tal-futbol mixtrija mill-PBS mingħand il-UEFA, jekk hux bil-credit card tal-kumpanija, credit card personali ta’ xi uffiċjal fil-PBS, jew permezz ta’ invoice li titħallas wara, minn min u kif titħallas din l-invoice?

ONOR. OWEN BONNICI: Ninsab infurmat mill-PBS li l-istess PBS ma xtrat l-ebda biljetti mingħand il-UEFA jew terzi għal dawn il-kompetizzjonijiet.




SKEMI GĦAL TIBDIL TA’ APERTURI 

15274. L-ONOR. RYAN CALLUS staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid xi skema hemm miftuħa bħalissa għal dawk li jbiddlu l-aperturi tagħhom minn single glazed għal double jew triple glazed? Tista’ tgħid ukoll liema hija l-aġenzija responsabbli u kemm huwa l-ammont jew persentaġġ tan-nefqa li persuna tkun eliġibbli għaliha?

ONOR. MIRIAM DALLI: Ninforma lill-Onor. Interpellant li preżentement hemm l-iskema ta’ Roof Insulation u Double Glazing li qed tiġi mħaddma mir-Regolatur għas-Servizzi tal-Enerġija u l-Ilma. Permezz ta’ din l-iskema, applikanti jistgħu jibbenefikaw minn 50% tat-total tal-infiq eliġibbli, inkluż il-VAT sa massimu ta’ €1,000 fuq Retrofitted Roof Insulation u 50% tat-total tal-infiq eliġibbli, inkluż il-VAT sa massimu ta’ €1,000 fuq Retrofitted Double Glazing. Aktar informazzjoni tista’ tinkiseb mill-website rews.org.mt jew billi wieħed iċempel fuq il-freephone 153 ta’ servizz.gov.


AWTORITÀ TAL-ARTIJIET - KIRJIET

15295. L-ONOR. JULIE ZAHRA staqsiet lill-Ministru għall-Artijiet u l-Implimentazzjoni tal-Programm Elettorali: B’referenza għat-tweġiba tal-mistoqsija parlamentari 14573, jista’ l-Ministru jagħti rendikont ta’ kemm daħħlet flus f’kirjiet l-Awtorità tal-Artijiet minn fuq proprjetajiet immobbli, u ċjoè fortijiet u batteriji kostali ta’ wirt nazzjonali li jaqgħu taħt fortifikazzjonijiet, għal dawn l-aħħar ħames snin, fosthom Forti San Luċjan, Forti Sant’Anġlu, Forti Ricasoli u l-Forti Madliena, fost oħrajn? Jista’ jgħid ukoll jekk inkrewx minn terzi persuni jew kumpaniji, jagħti rendikont b’kemm inkrew u jipprovdi lista ta’ rendikonti separati?

ONOR. STEFAN ZRINZO AZZOPARDI: Ninforma lill-Onor. Interpellant li l-informazzjoni qed tinġabar.


IL-BELT VALLETTA – RAPPORT MILL-WORLD HERITAGE COMMITTEE

15296. L-ONOR. JULIE ZAHRA staqsiet lill-Ministru għall-Artijiet u l-Implimentazzjoni tal-Programm Elettorali: B’referenza għal rapport dwar il-views and vistas tal-Belt Valletta li sar fuq il-Belt mill-World Heritage Committee, jista’ l-Ministru jqiegħed fuq il-Mejda tal-Kamra dan ir-rapport li diġà ntbagħat lill-UNESCO?

ONOR. STEFAN ZRINZO AZZOPARDI: Nitlob lill-Onor. Interpellant tirreferi din il-mistoqsija lill-Ministru kkonċernat.


STUDENTI LI JIRRAPPREŻENTAW LIL MALTA F’ATTIVITAJIET SPORTIVI

15300. L-ONOR. JANICE CHETCUTI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk l-istudenti li jirrappreżentaw lil Malta fi kwalunkwe tip ta’ attività sportiva jiġux skużati milli jattendu l-iskola? Jista’ jgħid ukoll jekk meta jsir dan, anke jekk jiġu skużati u allura ma jitniżżlux bħala assenti fl-attendenza, jitnaqqasx l-istipendju ta’ dawn l-istudenti?

ONOR. CLIFTON GRIMA: Ninforma lill-Onor. Interpellant li fl-Università ta’ Malta hemm skema bl-isem Student Athlete Support Programme (SASP) biex tħeġġeġ lill-istudenti jieħdu sehem f’attivitajiet sportivi kemm nazzjonali u anke internazzjonali. L-istudenti jridu jinfurmaw lil mentor tal-isport sabiex b’hekk jiġu eżentati. Infurmat li kemm l-istudenti li jagħmlu parti mil-iskema tal-Università u kif ukoll l-istudenti tal-MCAST li jirrappreżentaw lil Malta fi kwalunkwe tip ta’ attività sportiva ma jkollomx tnaqqis fl-istipendju. Infurmat ukoll li f’livelli varji dawk l-istudenti li jieħdu sehem f’attivitajiet sportivi kemm lokali u dawk internazzjoni jiġu skużati u ma jkollomx tnaqqis fl-istipendju.


ANIMAL WELFARE GOZO – RWOL TA’ MANAGER

15301. L-ONOR. JANICE CHETCUTI staqsiet lill-Ministru għal Għawdex u l-Ippjanar: B’referenza għat-tweġiba tal-mistoqsija parlamentari 13173 li ġiet mwieġba nhar il-15 ta’ Novembru 2023, jista’ l-Ministru jgħid jekk ħarġitx is-sejħa li kellu joħroġ għall-irwol ta’ manager ġewwa l-Animal Welfare f’Għawdex? Jekk fin-negattiv, min qed imexxi l-koordinament ta’ dan id-Direttorat sadanittant?

ONOR. CLINT CAMILLERI: Ninforma lill-Onor. Interpellant li l-proċess tas-sejħa għadu għaddej. Is-sejħa se tkun ippubblikata aktar tard matul l-2024. Il-koordinament ta’ din is-sezzjoni bħalissa qed isir taħt is-superviżjoni diretta tad-direttur EkoGħawdex.


ĊENTRU SAN FRANĠISK – INFIQ MID-DIRETTORAT GĦALL-ĦARSIEN TAL-ANNIMALI

15302. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: B’referenza għat-tweġiba tal-mistoqsija parlamentari 14684, jista’ l-Ministru jgħid x’kienu jew x’inhuma l-kwistjonijiet relatati mal-validazzjoni ta’ fatturi li minħabba fihom kienu għadhom ma tħallsux il-kontijiet pendenti lejn l-APH bejn Ottubru 2023 u Awwissu 2024? Jista’ jgħid ukoll jekk dawn il-ħlasijiet dovuti mhux imħallsa għandhomx xi tip ta’ relazzjoni mal-waqfien tal-operat tal-istess sptar tal-annimali?

ONOR. ANTON REFALO: Ninforma lill-Onor. Interpellant li l-kwistjonijiet relatati mal-validazzjoni ta’ fatturi huma kwistjonijiet li jikkonċernaw forniment ta’ dokumentazzjoni mill-operatur ekonomiku tal-imsemmi sptar sabiex ikun stabbilit il-prezz tal-ispiża hekk kif stipulat fl-artikolu 12 tal-ftehim enfitewtiku. Ir-raġunijiet għall-waqfien tal-operat tal-istess sptar tal-annimali ġew mogħtija fir-risposti għall-mistoqsijiet parlamentari 11974 u 12239 rispettivament u ma għandhom l-ebda relazzjoni mal-kwistjonijiet relatati ma’ pagamenti.


ĦAL QORMI – ESTENSJONI TAL-ISKOLA PRIMARJA SAN ĠORĠ

15305. L-ONOR. RYAN CALLUS staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk hemmx il-pjan li jkun hemm estensjoni tal-Iskola Primarja ta’ Ħal Qormi San Ġorġ? Jista’ jqiegħed fuq il-Mejda tal-Kamra kopja tal-pjanti?

ONOR. CLIFTON GRIMA: Nitlob lill-Onor. Interpellant jirreferi għat-tweġiba mogħtija għall-mistoqsija parlamentari 6559.



MINISTERU GĦAS-SAĦĦA U L-ANZJANITÀ ATTIVA – PERSONS OF TRUST JEW POLITICAL APPOINTEES

15310. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14412 u jagħti lista tal-ismijiet tal-persuni li huma ingaġġati mal-Ministeru tiegħu bħala person of trust jew li ngħataw political appointment?

ONOR. JO ETIENNE ABELA: Nitlob lill-Onor. Interpellant biex jirreferi għat-tweġiba tal-mistoqsija parlamentari 15311.


MINISTERU GĦAS-SAĦĦA U L-ANZJANITÀ ATTIVA – PERSONS OF TRUST JEW POLITICAL APPOINTEES

15311. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14413 u jgħid x’titlu jokkupaw il-persuni li huma ingaġġati mal-Ministeru tiegħu bħala person of trust jew li ngħataw political appointment?

ONOR. JO ETIENNE ABELA: Nitlob lill-Onor. Interpellant biex jirreferi għall-manwal li kopja tiegħu diġà tpoġġiet fuq il-Mejda tal-Kamra.


MINISTERU GĦAS-SAĦĦA U L-ANZJANITÀ ATTIVA – PERSONS OF TRUST JEW POLITICAL APPOINTEES

15312. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jwieġeb il-mistoqsija parlamentari 14414 u jgħid x’salarji jingħataw il-persuni li huma ingaġġati mal-Ministeru tiegħu bħala person of trust jew li ngħataw political appointment, għal kull pożizzjoni li ngħataw?

ONOR. JO ETIENNE ABELA: Nitlob lill-Onor. Interpellant biex jirreferi għall-appendiċi tal-Manwal li kopja tiegħu diġà tpoġġiet fuq il-Mejda tal-Kamra.





IR-RABAT – TRIQ IT-TABIJA – PANELLI SOLARI

15313. L-ONOR. IAN VASSALLO staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jwieġeb il-mistoqsija parlamentari 14420 li oriġinarjament saret lill-Ministru għall-Ambjent, l-Enerġija u r-Riġenerazzjoni tal-Port il-Kbir u jgħid meta se tkun qed issir manutenzjoni fuq il-pannelli solari li jinsabu fuq bankina fi Triq it-Tabija, fir-Rabat, Malta, peress li ilhom xhur twal ma jaħdmux u anke peress li huma ta’ periklu minħabba li dawn jiżolqu?

ONOR. OWEN BONNICI: Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


SPTAR MOUNT CARMEL - PAZJENTI

15317. L-ONOR. STEPHEN SPITERI staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm pazjenti bħalissa ġewwa l-Isptar Mount Carmel u kemm minn dawn il-pazjenti qegħdin hemm għall-kura mentali relatata mal-abbuż tad-droga?

ONOR. JO ETIENNE ABELA: Ninsab infurmat li bħalissa hemm 264 pazjent fl-Isptar Mount Carmel; 55 huma għall-kura mentali relatata mal-abbuż tad-droga.


SPTAR MATER DEI - AMMISSJONIJIET RELATATI MA’ OVERDOSE U ABBUŻ TAD-DROGA

15318. L-ONOR. STEPHEN SPITERI staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm kien hemm ammissjonijiet ġewwa l-Isptar Mater Dei fis-sena 2023 b’overdose jew kundizzjonijiet mediċi relatati mal-abbuż tad-droga?

ONOR. JO ETIENNE ABELA: Ninforma lill-Onor. Interpellant li l-informazzjoni qiegħda tinġabar.






TRATTAMENT TAL-KANĊER – MEDIĊINI OUT OF STOCK

15319. L-ONOR. STEPHEN SPITERI staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm mill-mediċini out of stock huma relatati mat-trattament tal-kanċer, jiġfieri tal-kimoterapija/immunoterapija?

ONOR. JO ETIENNE ABELA: Ninsab infurmat li bħalissa ma hemm l-ebda mediċina tal-kimoterapija jew immunoterapija out of stock.


MALTA-EĠITTU - KOPERAZZJONI FIL-QASAM TAL-ENERĠIJA – MEMORANDUM OF UNDERSTANDING

15328. L-ONOR. RYAN CALLUS staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tqiegħed fuq il-Mejda tal-Kamra kopja tal-memorandum of understanding (MoU) li ġie ffirmat bejn Malta u l-Eġittu dwar koperazzjoni fl-enerġija?

ONOR. MIRIAM DALLI: L-Onor. Interpellant ġie kkuntattjat biex ikun jista’ jara dan il-memorandum of understanding.

*Tabella marbuta mat-tweġiba għall-mistoqsija parlamentari nru 14959

Kontravvenzjonijiet relatati ma’ e-scooters maħruġa mill-Pulizija, LESA u TM 
bejn l-1 ta’ Jannar 2023 u s-17 ta’ Jannar 2024

	 
	2023
	Total
2023
	2024
	Total
2024
	Total

	Lokalità
	Jan.
	Fra.
	Mar.
	Apr.
	Mej.
	Ġun.
	Lul.
	Aww.
	Set.
	Ott.
	Nov.
	Diċ.
	 
	Jan.
	 
	 

	Sliema
	477
	427
	98
	27
	180
	764
	1,025
	522
	234
	138
	66
	29
	3,987
	6
	6
	3,993

	San Ġiljan
	396
	315
	70
	37
	332
	588
	915
	317
	93
	93
	62
	10
	3,228
	7
	7
	3,235

	San Pawl il-Baħar
	136
	72
	53
	67
	78
	109
	172
	142
	79
	38
	46
	27
	1,019
	7
	7
	1,026

	Gżira
	91
	76
	14
	2
	65
	231
	196
	123
	45
	16
	8
	4
	871
	1
	1
	872

	Valletta
	41
	28
	30
	25
	12
	27
	40
	219
	76
	153
	44
	5
	700
	 
	 
	700

	Imsida
	148
	134
	14
	8
	61
	118
	67
	35
	55
	8
	9
	 
	657
	 
	 
	657

	Birkirkara
	136
	66
	43
	5
	28
	109
	83
	43
	18
	5
	10
	2
	548
	 
	 
	548

	San Ġwann
	93
	94
	15
	2
	58
	135
	80
	18
	12
	5
	2
	 
	514
	 
	 
	514

	Marsaskala
	89
	38
	28
	18
	40
	51
	40
	64
	30
	20
	8
	22
	448
	 
	 
	448

	Ħamrun
	32
	35
	38
	8
	15
	21
	39
	33
	45
	69
	13
	5
	353
	 
	 
	353

	Swieqi
	94
	36
	25
	5
	21
	10
	14
	58
	22
	17
	3
	9
	314
	6
	6
	320

	Qormi
	26
	25
	10
	1
	 
	16
	51
	47
	42
	11
	3
	 
	232
	 
	 
	232

	Floriana
	12
	36
	24
	20
	19
	7
	4
	50
	13
	21
	2
	 
	208
	3
	3
	211

	Pembroke
	19
	10
	6
	 
	1
	48
	17
	28
	24
	18
	7
	3
	181
	 
	 
	181

	Ta’ Xbiex
	52
	23
	1
	 
	11
	18
	16
	4
	19
	 
	 
	13
	157
	3
	3
	160

	Attard
	9
	24
	15
	11
	11
	35
	20
	9
	1
	 
	2
	1
	138
	 
	 
	138

	Santa Venera
	20
	17
	1
	2
	4
	26
	36
	18
	5
	 
	 
	 
	129
	 
	 
	129

	Żebbuġ
	9
	15
	37
	 
	1
	6
	15
	13
	16
	11
	 
	 
	123
	 
	 
	123

	Pietà
	30
	16
	6
	 
	4
	19
	26
	8
	2
	 
	 
	 
	111
	 
	 
	111

	Mellieħa
	5
	1
	2
	 
	1
	 
	8
	27
	19
	15
	18
	8
	104
	 
	 
	104

	Balzan
	12
	3
	8
	15
	9
	30
	13
	7
	2
	2
	2
	 
	103
	 
	 
	103

	Marsa
	12
	16
	8
	2
	10
	4
	12
	11
	7
	9
	3
	1
	95
	 
	 
	95

	Lija
	6
	5
	9
	13
	4
	16
	13
	4
	7
	2
	6
	 
	85
	 
	 
	85

	Mosta
	11
	12
	4
	2
	1
	7
	1
	7
	3
	8
	8
	3
	67
	5
	5
	72

	Paola
	4
	8
	6
	8
	8
	7
	4
	 
	2
	4
	1
	 
	52
	 
	 
	52

	Iklin
	5
	22
	2
	 
	 
	9
	6
	2
	2
	1
	2
	 
	51
	 
	 
	51

	Fgura
	3
	6
	1
	4
	12
	7
	2
	 
	1
	5
	2
	2
	45
	 
	 
	45

	Tarxien
	10
	9
	4
	4
	4
	2
	 
	 
	1
	1
	 
	 
	35
	 
	 
	35

	Bormla
	7
	10
	2
	 
	2
	 
	 
	 
	1
	2
	 
	 
	24
	5
	5
	29

	Birgu
	1
	2
	 
	 
	3
	 
	10
	 
	1
	1
	 
	 
	18
	8
	8
	26

	Żabbar
	2
	 
	 
	 
	11
	 
	 
	1
	1
	 
	 
	 
	15
	 
	 
	15

	Naxxar
	3
	 
	1
	 
	 
	1
	6
	 
	 
	 
	 
	 
	11
	 
	 
	11

	Marsaxlokk
	 
	 
	 
	 
	 
	 
	 
	 
	 
	 
	9
	 
	9
	 
	 
	9

	Birżebbuġa
	 
	 
	 
	 
	2
	1
	2
	 
	 
	1
	 
	 
	6
	 
	 
	6

	Isla
	 
	 
	 
	 
	 
	 
	3
	 
	 
	 
	 
	 
	3
	 
	 
	3

	Santa Luċija
	 
	1
	2
	 
	 
	 
	 
	 
	 
	 
	 
	 
	3
	 
	 
	3

	Żejtun
	 
	 
	 
	 
	 
	 
	2
	 
	 
	 
	 
	 
	2
	 
	 
	2

	Gudja
	1
	 
	 
	 
	 
	 
	 
	 
	 
	 
	 
	 
	1
	 
	 
	1

	Kalkara
	 
	1
	 
	 
	 
	 
	 
	 
	 
	 
	 
	 
	1
	 
	 
	1

	Total
	1,992
	1,583
	577
	286
	1,008
	2,422
	2,938
	1,810
	878
	674
	336
	144
	14,648
	51
	51
	14,699




